༄༅། །འཕགས་པ་བཟང་པོ་སྤྱོད་པའི་སྨོན་ལམ་གྱི་རྣམ་པར་བཤད་པ་ཀུན་ཏུ་བཟང་པོའི་དགོངས་པ་གསལ་བར་བྱེད་པའི་རྒྱན་ཞེས་བྱ་བ་བཞུགས་སོ། །

༄༅། །ཨོཾ་སྭསྟི། དགེ་ལེགས་བསོད་ནམས་བྱེ་བའི་དཔལ་གྱིས་སྲིད་པ་གསུམ་གྱི་བླ་ན་མཐོ། །སྒྲིབ་བྲལ་ཡེ་ཤེས་ཉི་མའི་འོད་ཀྱིས་ཤེས་བྱའི་དངོས་ཀུན་ཅིག་ཅར་གསལ། །ཟབ་རྒྱས་གསུང་སྙན་ཚངས་པའི་དབྱངས་ཀྱིས་འགྲོ་ལ་ལེགས་པའི་ལམ་བཟང་སྟོན། །ཐུགས་རྗེའི་གཏེར་གྱུར་སྟོན་པ་མཚུངས་མེད་དེ་ལ་གུས་པས་ཕྱག་འཚལ་ལོ། །སར་གནས་རྒྱལ་སྲས་དཔའ་བོའི་ཟློས་གར་གྱིས། །མཐའ་ཡས་ཞིང་དུ་རྒྱལ་བའི་མཛད་པ་བསྒྲུབ། །རླབས་ཆེན་ཡན་ཏན་རྒྱ་མཚོའི་མཛོད་འཛིན་པ། །ཀུན་ཏུ་བཟང་དང་འཇམ་པའི་དབྱངས་ལ་འདུད། །རྨད་བྱུང་ཐེག་པ་མཆོག་གི་ལམ་བཟང་བ། །འཛིན་ཅིང་སྤེལ་བས་རྒྱལ་བའི་གདུང་འཛིན་པ། །འཕགས་བོད་མཁས་གྲུབ་དམ་པའི་སྐྱེ་བོ་ནི། །ཇི་སྙེད་མཆིས་ལ་སྒོ་གསུམ་གུས་པས་འདུད། །ཟབ་དོན་ནོར་བུས་ལེགས་གཏམས་བྱིན་རླབས་རླབས་ཀྱི་ཕྲེང་བ་ཅི་ཡང་དཀྲིགས། །ཐེག་མཆོག་རིགས་ཀྱི་གདེངས་ཀ་རབ་མཛེས་ཀླུ་དབང་བྱེ་བས་ཉེ་བར་བསྟེན། །སྲས་བཅས་རྒྱལ་བའི་ངོ་མཚར་མཛད་པའི་ཆུ་ཀླུང་འབུམ་ཕྲག་གཅིག་ཏུ་འཁྱིལ། །ཀུན་བཟང་སྤྱོད་པའི་སྨོན་ལམ་རྒྱ་མཚོ་རྣམ་པར་འབྱེད་ལ་བདག་ཡིད་སྤྲོ། །

དེ་ལ་འདིར་བཅོམ་ལྡན་འདས་ཀྱི་མདོ་དང་འཕགས་བོད་མཁས་གྲུབ་རྣམས་ཀྱི་བསྟན་བཅོས་ལས་སྨོན་ལམ་ཇི་སྙེད་ཅིག་གསུངས་པ་ཐམས་ཅད་ཀྱི་ནང་ནས་བརྗོད་བྱ་ཟབ་ཅིང་རྒྱ་ཆེ་ལ་ཡོངས་སུ་རྫོགས་པས་སྨོན་ལམ་གཞན་ལས་མཆོག་ཏུ་གྱུར་པས་ན། སྨོན་ལམ་གྱི་རྒྱལ་པོར་གྲགས་པའི་**བཟང་པོ་སྤྱོད་པའི་སྨོན་ལམ་གྱི་རྒྱལ་པོ་འདི་ཉིད་འཆད་པ་ལ་བཞི། མཚན་གྱི་དོན། འགྱུར་གྱི་ཕྱག །དགོས་འབྲེལ་བཤད་པ། གཞུང་གི་དོན་ནོ། །དང་པོ་ནི།**

རྒྱ་གར་སྐད་དུ། ཨཱརྻ་བྷ་དྲ་ཙརྻ་པྲ་ཎི་དྷཱ་ན་རཱ་ཛ། བོད་སྐད་དུ། འཕགས་པ་བཟང་པོ་སྤྱོད་པའི་སྨོན་ལམ་གྱི་རྒྱལ་པོ།

རྒྱ་གར་ན་སྐད་རིགས་ཆེན་པོ་བཞི་ཡོད་པ་ལས། ལེགས་སྦྱར་གྱི་སྐད་དུ་གཞུང་འདིའི་མཚན་ལ་ཨཱརྻ་ཞེས་སོགས་བྱུང༌། དེ་བོད་སྐད་དུ་བསྒྱུར་ན་ཨཱརྻ་ནི་འཕགས་པ། བྷ་དྲ་ནི་བཟང་པོ། ཙརྻ་ནི་སྤྱོད་པ། པྲ་ཎི་དྷཱ་ན་ནི་སྨོན་ལམ། རཱ་ཛ་ནི་རྒྱལ་པོ་སྟེ། འཕགས་པ་བཟང་པོ་སྤྱོད་པའི་སྨོན་ལམ་གྱི་རྒྱལ་པོ་ཞེས་བྱ་བར་འགྱུར་རོ། །བྱང་ཆུབ་སེམས་དཔའ་ཀུན་ཏུ་བཟང་པོས་རྒྱལ་སྲས་ཀྱི་སྤྱོད་པ་རླབས་པོ་ཆེ་མཐའ་དག་ཡོངས་སུ་རྫོགས་པ་ཕྱོགས་གཅིག་ཏུ་བསྡུས་ནས་སྨོན་ལམ་དུ་མཛད་ཅིང༌། སྨོན་ལམ་གཞན་ཐམས་ཅད་ལས་མཆོག་ཏུ་གྱུར་པའི་བརྗོད་བྱ་རྒྱ་ཆེ་བས་ན་རྒྱལ་པོ་ཞེས་བྱའོ། །

**གཉིས་པ་ནི།**  འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་པ་སྟེ་གོ་སླའོ། །

**གསུམ་པ་ནི།**  བྱང་ཆུབ་སེམས་དཔའ་མོས་པས་སྤྱོད་པ་དང༌། ས་ལ་གནས་པའི་བྱང་ཆུབ་སེམས་དཔའ་རྣམས་ཀྱི་ཡོན་ཏན་དང་སྤྱོད་པ་རྒྱ་མཚོ་ལྟ་བུ་རྣམས་འདིའི་བརྗོད་བྱ་ཡིན་ལ་དེ་རྣམས་ཡིད་ཡུལ་དུ་བྱས་ཏེ། སྨོན་ལམ་བཏབ་པས་ཐེག་པ་ཆེན་པོའི་རིགས་ཀྱི་ནུས་པ་རྒྱས་པ་དང༌། བྱང་ཆུབ་སེམས་དཔའ་ལམ་གྱི་རིམ་པ་ཐམས་ཅད་ལ་བག་ཆགས་མཐུག་པོ་འཇོག་པ་དང༌། འོག་ནས་འབྱུང་བའི་སྨོན་ལམ་བཏབ་པའི་གནས་སྐབས་ཀྱི་ཕན་ཡོན་རྣམས་ཀྱང་མངོན་དུ་བྱེད་པ་ནི་དགོས་པ་དང༌། སྨོན་ལམ་བཏབ་པའི་མཐར་ཐུག་གི་ཕན་ཡོན་བྱང་ཆུབ་ཆེན་པོར་མངོན་དུ་བྱེད་པ་ནི་ཉིང་དགོས་ཡིན་ལ། ཉིང་དགོས་དགོས་པ་ལ་རག་ལས་ཤིང༌། དགོས་པ་བརྗོད་བྱ་ལ་རག་ལས་པ་ནི་འབྲེལ་པ་ཡིན་ནོ། །དགོས་འབྲེལ་འདི་དག་རྒྱ་འགྲེལ་རྣམས་སུ་མ་བྱུང་ཞིང༌། བོད་འགྲེལ་ཁ་ཅིག་ཏུ་ཚུལ་གཞན་དུ་བཤད་མོད་ཀྱང་སྔ་མ་ཉིད་བཟང་ངོ༌། །

**བཞི་པ་གཞུང་གི་དོན་ལ་གསུམ། མདོ་ལས་གླེང་གཞི་ཇི་ལྟར་བསྟན་པའི་ཚུལ་དང༌། འཕགས་པའི་ཡུལ་གྱི་འགྲེལ་བྱེད་རྣམས་ཀྱིས་ཇི་ལྟར་བཤད་པའི་ཚུལ་དང༌། གཞུང་གི་དོན་དངོས་བཤད་པའོ། །དང་པོ་ནི།**

མདོ་འདི་སངས་རྒྱས་ཕལ་པོ་ཆེའི་ནང་ཚན་སྡོང་པོ་བཀོད་པའི་མདོ་ལས་གསུངས་ལ། དེ་ཡང་གཞོན་ནུ་ནོར་བཟང་གིས་དགེ་བའི་བཤེས་གཉེན་ལྔ་བཅུ་རྩ་གསུམ་བསྟེན་པའི་མཐའ་མ་བྱང་ཆུབ་སེམས་དཔའ་ཀུན་ཏུ་བཟང་པོ དང་མཇལ་བའི་སྐབས་ནས་འབྱུང་སྟེ། དེ་ཡང་སྡོང་པོ་བཀོད་པའི་དོན་ཅུང་ཟད་བསྡུས་ཏེ་བཤད་ན། འདི་ལྟར་དོན་ཚན་ལྔ་བཅུ་རྩ་གསུམ་ལས།

དང་པོ་ནི། འཕགས་པ་འཇམ་པའི་དབྱངས་ལྷོ་ཕྱོགས་སུ་ལྗོངས་རྒྱུ་ཞིང་གཤེགས་པས། གྲོང་ཁྱེར་སྐྱིད་པའི་འབྱུང་གནས་སུ། ཚོང་དཔོན་གྱི་བུ་ནོར་བུ་བཟང་པོ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་ལ་བཀོད།

གཉིས་པ་ནི། དེ་ནས་ཡུལ་མི་མོ་གྱ་ནོམ་ཆོག་ཅེས་བྱ་བར། མ་གུལ་ལེགས་པའི་རི་བོ་ལ་དགེ་སློང་སྤྲིན་གྱི་དཔལ་ལུང་བསྟན་པ་ལྟར་སོང་སྟེ། ཞབས་གཉིས་ལ་མགོ་བོས་ཕྱག་འཚལ་ནས་ལན་དུ་མར་གཡས་ཕྱོགས་སུ་བསྐོར་བ་བྱས་ཏེ། ཐལ་མོ་སྦྱར་བ་ཉེ་བར་འདུད་པས་མདུན་དུ་འདུག་སྟེ། བྱང་ཆུབ་སེམས་དཔའི་སྤྱོད་པ་སྟོན་པར་གསོལ་བ་བཏབ་པ་ལས་སངས་རྒྱས་ཐམས་ཅད་ཀྱི་ཆོས་ཀྱི་སྤྲིན་ཡོངས་སུ་འཛིན་པའི་གཟུངས་ཀྱི་སྟོབས་ཀྱིས་སྒོ་ཀུན་ནས་དམིགས་པ་ཐམས་ཅད་རྣམ་པར་རིག་པ་ལ་ཡང་དག་པར་གཞོལ་བའི་སངས་རྒྱས་རྗེས་སུ་དྲན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

གསུམ་པ་ནི། དེ་ལྟར་ལུང་བསྟན་པ་ལྟར་སོང་སྟེ། གསོལ་བ་བཏབ་པ་ལ་སོགས་པ་འོག་མ་རྣམས་ལའང་རིགས་འགྲེ། ཕྱོགས་ཀྱི་ལྗོངས་རྒྱ་མཚོའི་སྒོ་ཞེས་བྱ་བར་དགེ་སློང་རྒྱ་མཚོའི་སྤྲིན་ཞེས་བྱ་བ་ལས་ཆོས་ཀྱི་རྣམ་གྲངས་ཀུན་ནས་མིག་ཅེས་བྱ་བ་ཐོབ་པ་ལས་བརྩམས་ཏེ། གཟུངས་ཀྱི་འོད་ཀུན་ནས་སྣང་བ་ལ་སོགས་ཡང་དག་པར་བསྟན་པ་ཐོས་སོ། །

བཞི་པ་ནི། ལངྐའི་གནས་རྒྱ་མཚོའི་ངོགས་ཞེས་བྱ་བ་ན་དགེ་སློང་ཤིན་ཏུ་བརྟན་པ་ནམ་མཁའི་དབྱིངས་སུ་བཞུགས་པ་འཁོར་གྲངས་མེད་པས་ཀུན་ཏུ་མཆོད་པ་ལ་བྱང་ཆུབ་སེམས་དཔའི་རྣམ་པར་ཐར་པ་ཐོགས་པ་མེད་པའི་སྒོ་ཐོབ་པའི་ཡོན་ཏན་ལས་བརྩམས་ཏེ་རྫུ་འཕྲུལ་གྱི་ཆོ་འཕྲུལ་བསམ་གྱིས་མི་ཁྱབ་པ་ཆེར་རབ་ཏུ་བསྔགས་པའི་ཆོས་ཡང་དག་པ་ཇི་ལྟ་བ་བཞིན་ཐོས་སོ། །

ལྔ་པ་ནི། དྲ་བྱི་ལའི་གྲོང་རྡལ་རྗེའི་གྲོང་ཁྱེར་དུ་དྲ་བྱི་ལ་སྤྲིན་ཆོས་ཀྱི་རྣམ་གྲངས་ཡི་གེའི་འཁོར་ལོའི་རྒྱུད་ཀྱི་རྒྱན་ཡོངས་སུ་བསྟན་པ་ལས་དབྱངས་དང་ལྡན་པའི་གཟུངས་ཐོབ་པ་ལས་བརྩམས་ཏེ་སྐད་ཐམས་ཅད་དང་ཡི་གེའི་འཁོར་ལོའི་མཐར་ཕྱིན་པར་བྱས་པའི་ཆོས་ཀྱི་རྣམ་གྲངས་རབ་ཏུ་བསྔགས་པ་ཡང་དག་པར་ཐོས་སོ། །

དྲུག་པ་ནི། ཡུལ་ནགས་ཚལ་ན་གནས་པ་ཞེས་བྱ་བར་ཚོང་དཔོན་བཏང་བརྗོད་ཀྱི་དྲུང་དུ་ལོ་བཅུ་གཉིས་ཀྱི་མངོན་དུ་ཕྱིན་ཏེ་ཚོང་དཔོན་བཏང་བརྗོད། སངས་རྒྱས་ཀྱི་ཞིང་ཐམས་ཅད་ཡང་དག་པར་འདུ་བ་ཡེ་ཤེས་སྣང་བ་ཉེ་བར་བསྒྲུབས་པའི་ཏིང་ངེ་འཛིན་ལ་སྙོམས་པར་ཞུགས་པའི་མཐུས་བྱིན་གྱིས་བརླབས་ཏེ། དེ་བཞིན་གཤེགས་པའི་རྣམ་པར་ཐར་པ་ཐོགས་པ་མེད་པའི་རྒྱན་ལས་བརྩམས་ཏེ་ཆོས་བསྟན་པ་ཇི་ལྟ་བ་བཞིན་ཡང་དག་པར་མངོན་སུམ་མཐོང་ཞིང་ཐོས་སོ། །

བདུན་པ་ནི། འཛམ་བུའི་གླིང་གི་མགོ་འགེབས་པས་རྒྱས་པར་འགེངས་པ་ཞེས་བྱ་བའི་ཡུལ་དུ་དགེ་སློང་རྒྱ་མཚོའི་རྒྱལ་མཚན་སྒོ་ཀུན་ནས་རྣམ་པར་དག་པའི་རྒྱན་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་པ་བསམ་གྱིས་མི་ཁྱབ་པའི་མཐུ་རྣམ་པར་སྣང་བ་ཟླ་བ་དྲུག་དང་ཉིན་ཞག་དྲུག་གི་བར་དུ་མངོན་སུམ་དུ་མཐོང་སྟེ་ཤེས་རབ་ཀྱི་ཕ་རོལ་དུ་ཕྱིན་པ་ཀུན་ནས་ལྟ་བའི་བཏང་སྙོམས་རབ་ཏུ་ཐོབ་པའི་སྣང་བ་ལས་སྐྱེས་པའི་ཏིང་ངེ་འཛིན་གྱི་སྒོ་ལས་བརྩམས་ཏེ། ཆོས་བསྟན་པ་ཇི་ལྟ་བ་བཞིན་ཡང་དག་པར་མངོན་སུམ་དུ་མཐོང་ཞིང་ཐོས་སོ། །

བརྒྱད་པ་ནི། ཕྱོགས་ཀྱི་གནས་རྒྱ་མཚོ་རྣམ་པར་རློབ་པའི་བཟའ་བ་ཤིང་གི་རྭ་བ་ཀུན་ནས་རྣམ་པར་བརྒྱན་པ་ཞེས་བྱའི་དབུས་ན་ནོར་བུའི་གཞལ་མེད་ཁང་བཀོད་པ་རྒྱ་མཚོས་བརྒྱན་པར་དགེ་བསྙེན་མ་ཡིད་བཞིན་འཁོར་དུ་མས་བསྐོར་བ་ལས་བྱང་ཆུབ་སེམས་དཔའི་རྣམ་པར་ཐར་པ་མྱ་ངན་མེད་པ་བདེ་བའི་རྒྱལ་མཚན་ཐོབ་པ་ལས་བརྩམས་ཏེ་ཆོས་ཀྱི་རྣམ་གྲངས་བསྟན་པ་མཐོང་ཞིང་ཐོས་སོ། །

དགུ་པ་ནི། རྒྱ་མཚོ་རྣམ་པར་རློབ་པ་ན་ཡུལ་ཆུ་བ་གཙང་མ་ཞེས་བྱ་བར་དྲང་སྲོང་ཆེན་པོ་འཇིག་མཆོག་དབྱངས་དྲང་སྲོང་སྟོང་ཕྲག་བཅུའི་འཁོར་གྱིས་བསྐོར་བའི་དྲུང་དུ་བྱང་ཆུབ་སེམས་དཔའི་རྣམ་པར་ཐར་པ་གཞན་གྱིས་མི་ཐུབ་པའི་རྒྱལ་མཚན་ཐོབ་པའི་མཐུ་ལས་བརྩམས་ཏེ་ཕྱག་གཡས་པ་ནོར་བཟང་གི་གཙུག་ཏུ་བཞག་པས་ཏིང་ངེ་འཛིན་གྱི་མཐུ་བསམ་གྱིས་མི་ཁྱབ་པའི་སྣང་བ་མངོན་སུམ་དུ་མཐོང་བར་མཛད་ནས་ཆེར་བསྟན་པ་ཐོས་སོ། །

བཅུ་པ་ནི། ཡུལ་ཡོངས་སུ་འཚོལ་བ་ཞེས་བྱ་བ་ན་བྲམ་ཟེ་རྒྱལ་བའི་དྲོད་ཀྱི་སྐྱེ་མཆེད་དཀའ་ཐུབ་དྲག་པོ་ལྔའི་གདུང་སྟོན་པར་བྱེད་པ་ཏིང་ངེ་འཛིན་རྡོ་རྗེ་འོད་འཕྲོའི་སྣང་བ་རབ་ཏུ་ཐོབ་པ་ཕྱོགས་བཞི་ན་མེའི་ཕུང་པོ་རབ་ཏུ་འབར་བ་དང༌། རི་བོ་གཡང་སའི་སྐས་ཆེན་པོ་སྤུ་གྲིའི་སོས་གཤིབས་པའི་ཕྱོགས་སུ་བཞུགས་པའི་དྲུང་དུ། དེའི་རྗེས་སུ་བསྟན་པ་ལ་ཐེ་ཚོམ་གྱི་རྟོག་པ་སྐྱེས་པར་ཚངས་པ་སྟོང་ཕྲག་བཅུ་ལ་སོགས་པ་འཁོར་གྲངས་མེད་པ་རྫུ་འཕྲུལ་གྱིས་མཁའ་ལ་མངོན་པར་འདུག་སྟེ་འཕགས་པ་མཆོད་པ་དག་གི་ཡོན་ཏན་མངོན་པར་བརྗོད་པས་ལྡོག་སྟེ་ནོངས་པ་བཤགས་ནས་འཕགས་པས་རྗེས་སུ་བསྟན་པ་བཞིན་རི་གཡང་སའི་ལམ་སྤུ་གྲི་གཏམས་ལ་འཛེགས་ཏེ། མེའི་ཕུང་པོ་ལ་མཆོངས་པས་ཏིང་ངེ་འཛིན་ཤིན་ཏུ་བརྟན་པ་དང༌། རབ་ཏུ་ཞི་བའི་བདེ་བ་མངོན་པར་ཤེས་པའི་ཏིང་ངེ་འཛིན་ཐོབ་པ་ལ་བྱང་ཆུབ་སེམས་དཔའི་རྣམ་པར་ཐར་པ་དཀྱིལ་འཁོར་མི་བཟད་པ་ཡོངས་སུ་བསྔགས་པ་ཐོས་སོ། །

བཅུ་གཅིག་པ་ནི། གྲོང་ཁྱེར་སེང་གེ་རྣམ་པར་བསྒྱིངས་པར་རྒྱལ་པོ་སེང་གེ་དཔལ་གྱི་བུ་མོ་བྱམས་མ་ཁང་པ་རྣམ་པར་སྣང་བའི་སྙིང་པོ་ན་བཞུགས་པ་འཁོར་བུ་མོ་ལྔ་བརྒྱས་ཡོངས་སུ་བསྐོར་བ་ལས་ཤེས་རབ་ཀྱི་ཕ་རོལ་ཏུ་ཕྱིན་པ་སྒོའི་རྒྱུད་ཀུན་ནས་རྣམ་པར་བརྒྱན་པ་ལས་བརྩམས་ཏེ་ཆོས་བསྟན་པ་མངོན་སུམ་དུ་མཐོང་ཞིང་ཐོས་སོ། །

བཅུ་གཉིས་པ་ནི། ཡུལ་མིག་གསུམ་པའི་ནགས་ཚལ་སྟུག་པོ་ཞིག་ཏུ་དགེ་སློང་ལྟ་ན་སྡུག་སྐྱེས་བུ་ཆེན་པོའི་མཚན་གྱིས་ཀུན་ནས་བརྒྱན་པ་ལྷ་ལ་སོགས་པའི་འཁོར་གྲངས་མེད་པ་དུ་མས་མངོན་པར་མཆོད་པ་ངོ་མཚར་བ་དང་བཅས་པས་འཆག་ཅིང་བཞུགས་པ་ལ་བྱང་ཆུབ་སེམས་དཔའི་རྣམ་པར་ཐར་པ་ཤིན་ཏུ་ཞི་བ་མི་འགྱུར་བའི་སྒྲོན་མ་ཐོབ་པ་ལས་བརྩམས་ཏེ་ཆོས་ཀྱི་རྣམ་གྲངས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

བཅུ་གསུམ་པ་ནི། ཡུལ་དགེ་སྦྱོང་གི་དཀྱིལ་འཁོར་གྱི་གྲོང་ཁྱེར་སྒོ་བཟང་པོར་ཆུ་ཀླུང་གི་ཆུ་འདུས་དང་ཉེ་བར་ཁྱེའུ་དབང་པོའི་དབང་ཕྱུག་བྱིས་པ་སྟོང་ཕྲག་བཅུས་བསྐོར་ཏེ་བྱེ་མ་ལ་རྩེད་མོ་རྩེ་བའི་དྲུང་དུ་བྱང་ཆུབ་སེམས་དཔའི་ཡེ་ཤེས་སྣང་བ་ཆོས་ཐམས་ཅད་ཤེས་པར་བྱ་བའི་བཟོའི་གྲངས་དང་མངོན་པར་ཤེས་པ་དང་ལྡན་པའི་ཏིང་ངེ་འཛིན་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

བཅུ་བཞི་པ་ནི། གྲོང་ཁྱེར་རྒྱ་མཚོ་བརྟན་པའི་དབུས་རིན་པོ་ཆེའི་ཁང་བཟང་དུ་དགེ་བསྙེན་མ་ཕུལ་དུ་བྱུང་བ་འཁོར་བུ་མོ་སྟོང་ཕྲག་བཅུས་ཡོངས་སུ་བསྐོར་བ་ཕྲུ་བ་མི་བཟད་པའི་ཡིད་བཞིན་གྱི་ལོངས་སྤྱོད་འབྱུང་བ་བཀོད་པ་ཆེན་པོ་རྒྱན་དང་ལྡན་པ་མཐོང་བ་ཙམ་གྱིས་ཉོན་མོངས་པ་མེད་པའི་དགའ་བ་ཐོབ་པར་མཛད་པའི་དྲུང་དུ། བྱང་ཆུབ་སེམས་དཔའ་རྣམ་པར་ཐར་པ་བསོད་ནམས་ཀྱི་མཛོད་མི་བཟད་པའི་རྒྱན་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་མངོན་སུམ་དུ་མཐོང་ཞིང་ཐོས་སོ། །

བཅོ་ལྔ་པ་ནི། གྲོང་ཁྱེར་འབྱུང་བ་ཆེན་ཞེས་བྱ་བའི་དབུས་ལམ་གྱི་བཞི་མདོར་རིན་པོ་ཆེའི་རྒྱན་བཀོད་པ་དང་ལྡན་པའི་ཁྲི་ལ་ཁྱིམ་བདག་མཁས་པ་བཀོད་པ་ཆེན་པོའི་རྒྱན་དང་ལྡན་པ་འཁོར་དུ་མས་ཡོངས་སུ་བསྐོར་བའི་དྲུང་དུ། ཡིད་ཀྱི་མཛོད་ནས་བྱུང་བའི་བསོད་ནམས་ཀྱི་རྣམ་པར་ཐར་པ་ཐོབ་པ་ལས་བརྩམས་ཏེ་ཆོས་བསྟན་པ་རྣམས་ཡང་དག་པ་ཇི་ལྟ་བ་བཞིན་མངོན་སུམ་དུ་མཐོང་ཞིང་ཐོས་སོ། །

བཅུ་དྲུག་པ་ནི། གྲོང་ཁྱེར་སེང་གེའི་གཟུགས་ཞེས་བྱ་བའི་ལམ་སྲང་དུ་ཆོས་ཀྱི་ཚོང་དཔོན་རིན་ཆེན་གཙུག་ཕུད་ཀྱིས་གཞོན་ནུ་ནོར་བུ་བཟང་པོའི་ལག་པ་ནས་བཟུང་སྟེ་རང་གི་ཁང་པར་གནས་ཀྱི་བཀོད་པ་ཆེན་པོ་བསྟེན་ཏེ་བྱང་ཆུབ་སེམས་དཔའི་རྣམ་པར་ཐར་པ་སྨོན་ལམ་གྱི་དཀྱིལ་འཁོར་ཐོགས་པ་མེད་པའི་རྒྱན་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བར་མངོན་སུམ་དུ་མཐོང་ཞིང་ཐོས་སོ། །

བཅུ་བདུན་པ་ནི། ཡུལ་སྦའི་རྩ་བའི་དབུས་གྲོང་ཁྱེར་ཀུན་ནས་སྒོའི་ཚོང་འདུས་ཀྱི་ནང་སྤོས་འཚོང་གི་ཁང་པ་ཞིག་སྤོས་ཚོང་ཀུན་ཏུ་ལྟ་བ་ལས་སེམས་ཅན་ཐམས་ཅད་ཀྱི་ནང་ཤེས་པ་ཡོངས་སུ་ཚིམ་པར་བྱེད་པ་དང་སྒོ་ཐམས་ཅད་ནས་སངས་རྒྱས་ལྟ་ཞིང་མཆོད་པ་དང་བསྙེན་བཀུར་བྱ་བའི་སྤོས་ཀྱི་གཟུགས་ཀྱི་ཆོས་སྒོ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

བཅོ་བརྒྱད་པ་ནི། གྲོང་ཁྱེར་ཏ་ལའི་རྒྱལ་མཚན་དུ། དཔལ་གྱི་རིན་པོ་ཆེའི་བཀོད་པ་ཆེན་པོ་དང༌། བློན་པོའི་ཚོགས་སྟོང་ཕྲག་བཅུས་བསྐོར་ཞིང་གཤེད་མ་འཇིགས་སུ་རུང་བ་རྣམས་ཀྱིས་ཉེས་པར་སྤྱོད་པའི་སྐྱེ་བོ་དུ་མ་བཟོད་པར་དཀའ་བའི་ཆད་པས་གཅོད་པ་ཤིན་ཏུ་དྲག་པོའི་ལས་སྟོན་པ་ལ་མ་གུས་པའི་སེམས་སྐྱེས་པ་སྟེང་གི་ནམ་མཁའ་ལས་ལྷས་བཟློག་སྟེ་རྒྱལ་པོའི་གྲོང་དུ་སོང་བ་རྒྱལ་པོ་ཆེན་པོ་མེས་ལག་པ་གཡས་ནས་བཟུང་སྟེ་རང་གི་ཕོ་བྲང་གི་ནང་དུ་འཁྲིད་དེ་ཕུན་སུམ་ཚོགས་པ་རབ་ཏུ་བསྟན་ནས་བྱང་ཆུབ་སེམས་དཔའི་རྣམ་པར་ཐར་པ་སྒྱུ་མའི་རྣམ་པ་ཐོབ་པ་ལས་བརྩམས་ཏེ། ཆོས་བསྟན་པ་མངོན་སུམ་དུ་ཡང་དག་པ་ཇི་ལྟ་བ་བཞིན་མཐོང་ཞིང་ཐོས་སོ། །

བཅུ་དགུ་པ་ནི། གྲོང་ཁྱེར་འོད་བཟང་པོ་ནོར་བུ་རིན་པོ་ཆེ་སྣ་ཚོགས་པའི་བཀོད་པ་མཐའ་ཡས་པས་བརྒྱན་པ་སེམས་ཅན་གྱི་བསམ་པའི་དབང་གིས་སྣ་ཚོགས་སུ་སྣང་བའི་དབུས་ཀྱི་ཕོ་བྲང་དུ་རྒྱལ་པོ་འོད་ཆེན་པོ་ཤིན་ཏུ་མཐའ་ཡས་པའི་འབྱོར་བའི་དཔལ་ཆེན་པོས་ཀུན་ཏུ་སྦྱིན་པའི་དྲུང་དུ་ཏིང་ངེ་འཛིན་གྱི་སྣོད་འཇིག་རྟེན་གྱི་དབང་པོའི་ཀློང་གི་སྣང་བ་དང་བྱང་ཆུབ་སེམས་དཔའི་སྤྱོད་པ་ཡེ་ཤེས་སྣང་བའི་སྒོ་བྱམས་པ་ཆེན་པོའི་རྒྱལ་མཚན་ཐོབ་པ་ལས་བརྩམས་ཏེ་ཆོས་བསྟན་པ་རྣམས་ཡང་དག་པ་ཇི་ལྟ་བ་བཞིན་མངོན་སུམ་དུ་མཐོང་ཞིང་ཐོས་སོ། །

ཉི་ཤུ་པ་ནི། རྒྱལ་པོའི་ཕོ་བྲང་བརྟན་པར་དགེ་བསྙེན་མ་མི་གཡོ་བ་རང་གི་ཁང་པར་གནས་པའི་སྒོ་ནས་བཏོན་པ་གཞོན་ནུ་ནོར་བུ་བཟང་པོ་ལ་ཕོག་པས་ཚོང་པ་ཐམས་ཅད་ལ་དབང་བསྒྱུར་བའི་ཏིང་ངེ་འཛིན་ལ་སོགས་ཏིང་ངེ་འཛིན་གྱི་སྒོ་ལྔ་བརྒྱ་ཤིན་ཏུ་ཕྲ་ཞིང་བཞོན་པར་སྐྱེས་ཏེ། འཕགས་མའི་སྐུའི་དཔལ་ཕུན་སུམ་ཚོགས་པ་བསམ་གྱིས་མི་ཁྱབ་པའི་ཡོན་ཏན་མཐོང་བ་ལ་མངོན་པར་བསྟོད་པ་ལས་བྱང་ཆུབ་སེམས་དཔའི་རྣམ་པར་ཐར་པའི་སྒོ་ཐུབ་པར་དཀའ་བའི་ཡེ་ཤེས་ཀྱི་སྙིང་པོ་ཐོབ་པ་ལས་བརྩམས་ཏེ་ཆོས་བསྟན་པ་རྣམས་ཡང་དག་པ་ཇི་ལྟ་བ་བཞིན་དུ་མཐོང་ཞིང་ཐོས་སོ། །

ཉེར་གཅིག་པ་ནི། ཡུལ་དགའ་འཛིན་ཚད་མེད་པ་ན་གྲོང་ཁྱེར་དགའ་བ་འཛིན་གྱི་བྱང་ཕྱོགས་རི་ཤིན་ཏུ་མོད་པའི་སྤོ་ལ་མཚན་མོའི་ཐུན་དང་པོ་ལ་ཀུན་ཏུ་རྒྱུ་ཐམས་ཅད་དུ་འགྲོ་བ་ཚངས་པ་ཆེན་པོ་བས་ཆེས་ལྷག་པའི་འོད་དང་གཟི་བརྗིད་ཀྱི་དཔལ་འབར་བ་ཚངས་པ་སྟོང་ཕྲག་བཅུས་བསྐོར་བ་ལས་བྱང་ཆུབ་སེམས་དཔའི་སྤྱོད་པ་ཐམས་ཅད་དུ་འགྲོ་བ་ཐམས་ཅད་ཀྱི་རྗེས་སུ་སོང་བ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་གཉིས་པ་ནི། ཡུལ་ཁམས་ཆེན་ཞེས་བྱ་བར་སྤོས་འཚོང་གི་ཚོང་དཔོན་ལོངས་སྤྱོད་ཨུཏྤ་ལ་ལས་ཆོས་ཀྱི་སྤྲིན་གྱི་ཆར་བསམ་གྱིས་མི་ཁྱབ་པ་འབབ་པ་ལ་སོགས་སྤོས་ཡོངས་སུ་སྦྱར་བ་ཐམས་ཅད་ཤེས་པ་ཐོབ་པ་ལས་བརྩམས་ཏེ། ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་གསུམ་པ་ནི། གྲོང་ཁྱེར་ཁང་པ་བརྩེགས་པའི་སྒོ་རྒྱ་མཚོའི་ངོགས་ན་མཉན་པ་དཔའ་བོ་ཚོང་པ་བརྒྱ་ཕྲག་སྟོང་དང་སྲོག་ཆགས་བརྒྱ་སྟོང་ཕྲག་དུ་མ་ལ་རྒྱ་མཚོའི་གཏམ་ལས་བརྩམས་ཏེ་ཆོས་སྟོན་པའི་དྲུང་དུ། བྱང་ཆུབ་སེམས་དཔའི་རྣམ་པར་ཐར་པ་མཐོང་བ་དང་ཐོས་པ་དང་འགྲོགས་པ་དང་རྗེས་སུ་དྲན་པའི་ཆུ་ལུང་གི་དབྱངས་ཞེས་བྱ་བ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་བཞི་པ་ནི། གྲོང་ཁྱེར་དགའ་བའི་ཕྲེང་བའི་ཤར་ཕྱོགས་ལོགས་ཀྱི་འདབ་ཤིང་ཨ་ཤྭ་ཀའི་ནགས་ཚལ་རྒྱལ་མཚན་སྣ་ཚོགས་ཞེས་བྱ་བར་ཚོང་དཔོན་རྒྱལ་བ་དམ་པ་ཁྱིམ་བདག་སྟོང་ཕྲག་དུ་མ་ལ་གྲོང་ཁྱེར་བྱ་བ་སྣ་ཚོགས་ཡོངས་སུ་འགྲོ་ཞིང་ཆོས་ཀྱི་གཏམ་ཀུན་ཏུ་སྟོན་པའི་དྲུང་དུ། བདག་ཉིད་ཀྱི་མིང་མངོན་པར་བརྗོད་པས་གསོལ་བ་ལ་བྱང་ཆུབ་སེམས་དཔའི་སྤྱོད་པ་རྣམ་པར་དག་པའི་སྒོ་ཐམས་ཅད་དུ་འགྲོ་བ་དངོས་པོ་མེད་པ་ལ་གནས་པས་མངོན་པར་འདུ་བྱ་བ་མེད་པའི་རྫུ་འཕྲུལ་གྱི་མཐུས་བརྒྱན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་ལྔ་པ་ནི། ཡུལ་ཤུ་མ་ཕྱི་མའི་མཐའི་གྲོང་ཁྱེར་ཀ་ལིང་ཀའི་ནགས་ཚལ་གྱི་བཟའ་ཤིང་གི་རྭ་བ་ཆེན་པོ་རྒྱལ་བའི་འོད་ཀྱིས་བྱིན་པ་ཉི་མའི་མདོག་ན་བསམ་གྱིས་མི་ཁྱབ་པའི་རིན་པོ་ཆེའི་བཀོད་པ་ཆེན་པོ་གཞལ་དུ་མེད་པས་བརྒྱན་པའི་རིན་པོ་ཆེའི་ཤིང་དྲུང་གི་སེང་གེའི་ཁྲི་ཆེན་པོ་ལ་དགེ་སློང་མ་སེང་གེ་རྣམ་པར་བསྒྱིངས་པ་ས་བཅུ་པའི་བྱང་ཆུབ་སེམས་དཔའ་ཆེན་པོ་ལ་སོགས་པ་འཁོར་གྲངས་མེད་པ་དུ་མ་ལ་ཏིང་ངེ་འཛིན་གྱི་སྒོ་མཐའ་ཡས་པས་ཆོས་ཀྱི་རྣམ་གྲངས་སྣ་ཚོགས་མཐའ་ཡས་པ་ཅིག་ཅར་སྟོན་པའི་དྲུང་དུ་བྱང་ཆུབ་སེམས་དཔའི་རྣམ་པར་ཐར་པ་རློམ་སེམས་ཐམས་ཅད་ཡོངས་སུ་བཅོམ་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་མཐོང་ཞིང་ཐོས་སོ། །

ཉེར་དྲུག་པ་ནི། ཡུལ་བགྲོད་དཀའ་བ་གྲོང་ཁྱེར་རིན་པོ་ཆེའི་རྒྱན་གྱི་ལམ་གྱི་གསུམ་མདོའི་བྱང་ཕྱོགས་ཀྱི་ཁང་པ་རིན་པོ་ཆེའི་རྒྱན་གྱི་བཀོད་པ་ཆེན་པོ་དང་ལྡན་པར་བཅོམ་པ་མ་ལྷའི་བཤེས་གཉེན་མ་རིན་པོ་ཆེའི་རྒྱན་ཀུན་ནས་ཀླུབས་པ་ལུས་ཀྱི་འོད་ཀྱིས་ཕྱོགས་ཐམས་ཅད་དུ་མངོན་པར་དགའ་ཞིང་སྣང་བར་བྱེད་པའི་དྲུང་དུ་བྱང་ཆུབ་སེམས་དཔའི་རྣམ་པར་ཐར་པ་འདོད་པ་ཆགས་དང་བྲལ་བའི་མཐར་ཕྱིན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་བདུན་པ་ནི། གྲོང་ཁྱེར་དགེ་བའི་ཕ་རོལ་ཏུ་ཕྱིན་པ་ན་ཁྱིམ་བདག་རྨ་བྱ་ནན་ཀུགས་ཀྱི་དྲུང་དུ་བྱང་ཆུབ་སེམས་དཔའི་རྣམ་པར་ཐར་པ་ཡོངས་སུ་མྱ་ངན་ལས་མི་འདའ་བའི་མཐར་ཕྱིན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་བརྒྱད་པ་ནི། རྒྱ་མཚོའི་རི་བོ་གྲུ་འཛིན་གྱི་ནུབ་ཕྱོགས་ལོགས་ཀྱི་སྨན་ལྗོངས་རིན་པོ་ཆེའི་རྡོ་རྗེའི་རྡོ་སྟེགས་ལ་འཕགས་པ་སྤྱན་རས་གཟིགས་དབང་ཕྱུག་བྱང་ཆུབ་སེམས་དཔའི་ཚོགས་དུ་མ་ལ་ཆོས་ཀྱི་རྣམ་གྲངས་འགྲོ་བ་ཐམས་ཅད་ཡོངས་སུ་སྡུད་པའི་ཡུལ་བྱམས་པ་དང་སྙིང་རྗེ་ཆེན་པོའི་སྒོ་གསལ་བར་སྟོན་པའི་དྲུང་དུ་མངོན་པར་ཕྱོགས་པར་འོང་བའི་གཞོན་ནུ་བསྔགས་པས་གཟེངས་བསྟོད་པར་མཛད་དེ་ཕྱག་གིས་སྤྱི་བོ་ལ་བཞག་སྟེ་བྱང་ཆུབ་སེམས་དཔའི་སྤྱོད་པའི་སྒོ་སྙིང་རྗེ་ཆེན་པོའི་སྒོ་ཐོགས་པ་མེད་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཉེར་དགུ་པ་ནི། ཤར་ཕྱོགས་ལ་སོགས་ནམ་མཁའི་དབྱིངས་ཚད་མེད་པའི་ཞིང་རྒྱ་མཚོ་ལས་འོངས་ཏེ་མི་མཇེད་འཇིག་རྟེན་གྱི་ཁམས་ཀྱི་ཁོར་ཡུག་གི་རིའི་རྩེ་མོ་ལ་ཞབས་ཀྱི་རེག་པས་འཇིག་རྟེན་རྣམ་པར་གཡོ་བ་ལ་སོགས་པའི་རྫུ་འཕྲུལ་སྣ་ཚོགས་པ་སྟོན་པས་རྣམ་པར་རྩེ་བ་བྱང་ཆུབ་སེམས་དཔའ་ཆེན་པོ་གཞན་དུ་མི་འགྲོ་བ་བཅོམ་ལྡན་འདས་འཕགས་པ་སྤྱན་རས་གཟིགས་དབང་ཕྱུག་གི་དྲུང་དུ་འོངས་པ་ལས་བྱང་ཆུབ་སེམས་དཔའི་རྣམ་པར་ཐར་པ་སྒོ་ཀུན་ཏུ་འགྲོ་བ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སུམ་ཅུ་པ་ནི། གྲོང་ཁྱེར་སྤོས་ངད་ལྡན་པའི་ལམ་གྱི་བཞི་མདོར་ལྷ་ཆེན་པོ་ཕྱག་བཞིས་ཕྱོགས་བཞིའི་རྒྱ་མཚོའི་ཆུ་མྱུར་བར་བླངས་ཏེ་ཞལ་བཀྲུས་ནས་གསེར་གྱི་མེ་ཏོག་གིས་གཞོན་ནུ་ལ་གཏོར་ཞིང་བསྔགས་པས་རིན་པོ་ཆེའི་ཚོགས་སྤྲུལ་པའི་ལོངས་སྤྱོད་མི་བཟད་པ་བྱིན་ནས་བྱང་ཆུབ་སེམས་དཔའི་རྣམ་པར་ཐར་པ་སྤྲིན་གྱི་དྲྭ་བ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །འདི་ཡན་ཆད་ལྷོ་ཕྱོགས་ནས་ལྷོ་ཕྱོགས་ཀྱི་རྒྱུད་དུ་ལུང་བསྟན་པ་ལྟར་མངོན་སུམ་དུ་གྱུར་པའི་བླ་མ་རྣམས་སོ། །

སོ་གཅིག་ནི། ཡུལ་དབུས་མ་ག་དྷའི་སྙིང་པོ་བྱང་ཆུབ་ཏུ་སའི་ལྷ་མོ་བརྟན་མ་ཞབས་ཀྱི་མཐིལ་ས་ལ་རེག་པས་རིན་པོ་ཆེའི་གཏེར་གྲངས་མེད་པ་གཞོན་ནུའི་བསོད་ནམས་ཀྱི་མཐུ་ལས་བྱུང་བ་མངོན་དུ་སྟོན་ཅིང་སྦྱིན་པར་མཛད་པས་བྱང་ཆུབ་སེམས་དཔའི་རྣམ་པར་ཐར་པ་ཡེ་ཤེས་ཐུབ་པར་དཀའ་བའི་སྙིང་པོ་ཅན་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་གཉིས་པ་ནི། ཡུལ་མ་ག་དྷའི་གྲོང་ཁྱེར་སེར་སྐྱའི་ལམ་གྱི་གསུམ་མདོའི་དབུས་ཞིག་ཏུ་མཚན་མོའི་ཐུན་དང་པོ་ལ་གྲོང་ཁྱེར་གྱི་ནམ་མཁའི་དབྱིངས་སུ་མཚན་མོའི་ལྷ་མོ་དབྱིངས་དང་ལྡན་པ་ཀུན་ཏུ་བཟང་པོའི་རྣམ་པར་རོལ་པ་དང་རྗེས་སུ་མཐུན་པ་བ་སྤུའི་བུ་ག་ཀུན་ནས་སྟོན་པའི་དྲུང་བྱང་ཆུབ་སེམས་དཔའི་རྣམ་པར་ཐར་པ་སེམས་ཅན་ཐམས་ཅད་ཀྱི་མུན་པ་རྣམ་པར་སེལ་བའི་ཆོས་ཀྱི་སྣང་བས་འགྲོ་བ་རྣམ་པར་འདུལ་བའི་སྒོ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་གསུམ་པ་ནི། ཡུལ་མ་ག་དྷའི་སྙིང་པོ་བྱང་ཆུབ་ལ་མཚན་མོའི་ལྷ་མོ་ཀུན་ཏུ་ཟབ་པའི་དཔལ་དྲི་མ་མེད་པའི་འོད་ལས་བྱང་ཆུབ་སེམས་དཔའི་རྣམ་པར་ཐར་པ་བསམ་གཏན་ཞི་བའི་བདེ་བས་ཀུན་ཏུ་རྣམ་པར་གནོན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་བཞི་པ་ནི། ཡུལ་དེ་ཉིད་ཀྱི་རྣམ་པར་སྣང་མཛད་ཀྱི་སྙིང་པོ་བྱང་ཆུབ་ཀྱི་གཡས་རོལ་ན་བཅོམ་ལྡན་འདས་ཀྱིས་འཁོར་གྱི་དཀྱིལ་འཁོར་ན་སེང་གེའི་ཁྲི་མེ་ཏོག་གི་སྙིང་པོའི་སྟེང་དུ་མཚན་མོའི་ལྷ་མོ་རབ་ཏུ་དགའ་བའི་མིག་འགྲོ་བར་རྣམ་པར་སྣང་བ་བྱང་ཆུབ་སེམས་དཔའི་ཏིང་ངེ་འཛིན་ཀུན་ཏུ་བཟང་པོའི་དགའ་བ་ཡངས་ཤིང་དྲི་མ་མེད་པའི་ཤུགས་ཀྱི་རྒྱལ་མཚན་ལ་མཉམ་པར་བཞག་པ་བ་སྤུའི་བུ་ག་ཐམས་ཅད་ནས་ཀུན་ཏུ་བཟང་པོའི་རྣམ་པར་རོལ་པ་ཀུན་ནས་མཐའ་ཡས་པ། རྣམ་པར་སྣང་བ་སྤྲུལ་པའི་སྤྲིན་ཀུན་ཏུ་སྟོན་པ་མཐོང་བ་ལས་གཞོན་ནུ་བྱང་ཆུབ་སེམས་དཔའི་དགའ་བའི་ཤུགས་དྲག་པོ་གངས་ཅན་མཚོའི་སྣང་བ་ཐོབ་པས་མངོན་པར་བསྟོད་པ་ལ་བྱང་ཆུབ་སེམས་དཔའི་རྣམ་པར་ཐར་པ་ཀུན་ཏུ་བཟང་པོའི་དགའ་བ་ཤིན་ཏུ་རྒྱ་ཆེན་པོའི་ཤུགས་ཀྱི་རྒྱལ་མཚན་ཐོབ་པ་ལས་བརྩམས་ཏེ་ཆོས་བསྟན་པ་རྣམས་ཡང་དག་པ་ཇི་ལྟ་བ་བཞིན་མངོན་སུམ་དུ་མཐོང་ཞིང་ཐོས་སོ། །

སོ་ལྔ་པ་ནི། དེ་བཞིན་གཤེགས་པའི་འཁོར་གྱི་དཀྱིལ་འཁོར་དེ་ཉིད་ན་མཚན་མོའི་ལྷ་མོ་སེམས་ཅན་ཀུན་ཏུ་སྐྱོང་བའི་གཟི་བརྗིད་དཔལ་གྱིས་བྱང་ཆུབ་སེམས་དཔའི་རྣམ་པར་ཐར་པ་འཇིག་རྟེན་ཐམས་ཅད་མངོན་དུ་གྱུར་པས་རང་གི་ལུས་མཚན་དཔེས་བརྒྱན་པའི་མཛོད་སྤུ་ནས་འོད་ཟེར་བཀྱེ་བས་གཞོན་ནུ་ལ་ཕོག་པས་ཏིང་ངེ་འཛིན་ཤིན་ཏུ་རྡུལ་དང་བྲལ་བ་ཞེས་བྱ་བའི་དཀྱིལ་འཁོར་ཐོབ་སྟེ་ལམ་གྱི་རྡུལ་ཕྲ་རབ་ཐམས་ཅད་ལ་ཡང་ཞིང་རྣམས་རྒྱ་མཚོའི་བཀོད་པ་མཐོང་བས་རབ་ཏུ་དགའ་ཞིང་མངོན་པར་བསྟོད་པ་ལ་མཚན་མའི་ལྷ་མོའི་གཟུགས་སུ་བྱས་ཏེ་རྣམ་པར་འཕྲུལ་པ་སྟོན་པ་ལས་བྱང་ཆུབ་སེམས་དཔའི་རྣམ་པར་ཐར་པ་འཇིག་རྟེན་ཐམས་ཅད་མངོན་སུམ་དུ་འགྲོ་བ་རྣམ་པར་འདུལ་བ་སྟོན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་དྲུག་པ་ནི། སྙིང་པོ་བྱང་ཆུབ་འདི་ཉིད་ན་མཚན་མོའི་ལྷ་མོ་སྒྲ་རྒྱ་མཚོ་རབ་ཏུ་ཞི་བ་དང་ལྡན་པ་ལས་བྱང་ཆུབ་སེམས་དཔའི་རྣམ་པར་ཐར་པ་དགའ་བ་ཡངས་པའི་ཤུགས་འབྱུང་བ་སེམས་ཀྱི་སྐད་ཅིག་རྣམ་པར་རྒྱན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་བདུན་པ་ནི། སྙིང་པོ་བྱང་ཆུབ་འདི་ཉིད་ཀྱི་བཅོམ་ལྡན་འདས་རྣམ་པར་སྣང་མཛད་ཀྱི་དཀྱིལ་འཁོར་དུ་པདྨའི་ཁྲི་ནོར་བུ་རིན་པོ་ཆེ་གྲོང་ཁྱེར་དང་གནས་ཐམས་ཅད་རབ་ཏུ་སྣང་བར་བྱེད་པའི་སྙིང་པོ་ཅན་ལ་མཚན་མོའི་ལྷ་མོ་གྲོང་ཁྱེར་ཐམས་ཅད་བསྲུང་བ་འབྱུང་བའི་གཟི་བརྗིད་དཔལ་མཚན་མོ་ལྷ་མོ་བརྗོད་དུ་མེད་པའི་འཁོར་གྱིས་བསྐོར་བ་ལ་བྱང་ཆུབ་སེམས་དཔའི་རྣམ་པར་ཐར་པ་སྒྲ་ཡིད་དུ་འོང་བ་དང་རྣམ་པར་འཕྲུལ་པ་ཟབ་མོ་ལ་འདུག་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་བརྒྱད་པ་ནི། བཅོམ་ལྡན་འདས་རྣམ་པར་སྣང་མཛད་ཀྱི་ཞབས་དྲུང་དུ་འཁོར་གྱི་དཀྱིལ་འཁོར་འདི་ཉིད་དུ་སྤོས་རིན་པོ་ཆེ་ཐམས་ཅད་ཀྱི་ཤིང་གི་ཡལ་གའི་ཁང་པ་བརྩེགས་པ་ན་སེང་གེའི་ཁྲི་རིན་པོ་ཆེ་ཤིང་གི་མྱུ་གུའི་སྙིང་པོ་ཅན་ལ་མཚན་མོའི་ལྷ་མོ་ཤིང་ཐམས་ཅད་ཀྱི་མེ་ཏོག་རྒྱུས་པས་བདེ་བར་གནས་པ་མཚན་མོའི་ལྷ་མོ་སྟོང་ཕྲག་བཅུའི་འཁོར་གྱིས་བསྐོར་བ་ལས་བྱང་ཆུབ་སེམས་དཔའི་རྣམ་པར་ཐར་པ་དགའ་བའི་འོད་སྤྲོ་བ་ཡངས་པ་ཡང་དག་པར་འབྱུང་བ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

སོ་དགུ་པ་ནི། འཁོར་གྱི་དཀྱིལ་འཁོར་འདི་ཉིད་ན་མཚན་མོའི་ལྷ་མོ་འགྲོ་བ་ཐམས་ཅད་བསྲུང་བའི་སྨོན་ལམ་ལ་བརྩོན་པའི་འོད་བསམ་གྱིས་མི་ཁྱབ་པའི་ལུས་དང་ལྡན་པ་མཐོང་བས་གཞོན་ནུ་འདུ་ཤེས་ཐམས་ཅད་མཁྱེན་པར་བརྩམས་པའི་བརྩོན་འགྲུས་ལ་དམིགས་པ་ཐམས་ཅད་དུ་གནས་པར་བྱ་བའི་ཕྱིར་དགེ་བའི་བཤེས་གཉེན་རྣམས་ལ་རང་གི་འདུ་ཤེས་ཐོབ་པ་ལ་སོགས་པ་སྐད་ཅིག་གཅིག་གི་ཏིང་ངེ་འཛིན་གྱི་སྐལ་བ་མཉམ་པ་ལ་སོགས་པ་རྣམ་པར་དག་པ་བཅུ་དང༌། འཕགས་པའི་འོད་ཀྱི་སྣང་བ་ལས་བྱང་ཆུབ་སེམས་དཔའ་ཆེན་པོ་རྣམས་དང་སྐལ་བ་མཉམ་པའི་ཡེ་ཤེས་སངས་རྒྱས་ཀྱི་ཞིང་གི་རྡུལ་ཤིན་ཏུ་ཕྲ་བ་ཇི་སྙེད་ཐོབ་པ་གྱུར་ཏེ། འཕགས་པ་ལ་ཚིགས་སུ་བཅད་པའི་དབྱངས་ཀྱིས་མངོན་པར་བསྟོད་པས་དྲིས་ཤིང་གསོལ་བ་ལ་བྱང་ཆུབ་སེམས་དཔའི་རྣམ་པར་ཐར་པ་སེམས་ཅན་ཐམས་ཅད་ཡོངས་སུ་སྨིན་པར་བྱ་བས། བསམ་པ་ཇི་ལྟ་བ་བཞིན་དུ་དགེ་བའི་རྩ་བ་ལ་ཡང་དག་པར་བསྐུལ་བ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

བཞི་བཅུ་པ་ནི། ལུམ་བི་ནིའི་ནགས་ཚལ་དུ་རིན་པོ་ཆེའི་ཤིང་གི་ཡལ་ག་ཐམས་ཅད་ཀྱི་དཀྱིལ་འཁོར་གྱི་ཁྱིམ་རྩིག་པའི་ནང་སེང་གེའི་ཁྲི་རིན་པོ་ཆེ་པདྨའི་སྙིང་པོ་ཅན་ལ་ལུམ་བི་ནིའི་ནགས་ཚལ་གྱི་ལྷ་མོ་གཟི་བརྗིད་ཀྱི་དཀྱིལ་འཁོར་བཟང་པོས་དགའ་བའི་དཔལ་ནགས་ཚལ་གྱི་ལྷ་མོ་ཕྲག་ཁྲིག་བར་སྟོང་ཕྲག་ཉི་ཤུའི་འཁོར་གྱིས་བསྐོར་ཏེ་བྱང་ཆུབ་སེམས་དཔའ་ཐམས་ཅད་ཀྱི་སྐྱེ་བ་རྒྱ་མཚོ་ཤིན་ཏུ་བསྟན་པའི་ཆོས་ཀྱི་རྣམ་གྲངས་སྟོན་པའི་དྲུང་དུ། བྱང་ཆུབ་སེམས་དཔའི་རྣམ་པར་ཐར་པ་བསྐལ་པ་ཚད་མེད་པར་དམིགས་པ་ཐམས་ཅད་དུ་བྱང་ཆུབ་སེམས་དཔའི་སྐྱེ་བས་རྣམ་པར་འཕྲུལ་པ་ཡོངས་སུ་སྟོན་པ་ཤེས་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཞེ་གཅིག་པ་ནི། སེར་སྐྱའི་གནས་ཀྱི་གྲོང་ཁྱེར་ཆེན་པོར་ཆོས་ཀྱི་དབྱིངས་རབ་ཏུ་སྣང་བའི་འོད་དུ་འགྲོ་བའི་ཚེ་བྱང་ཆུབ་སེམས་དཔའ་ཡོངས་སུ་འགྲོ་བའི་ཁང་པའི་ལྷ་མོ་མྱ་ངན་མེད་པའི་དཔལ་ཁྱིམ་གྱི་ལྷ་མོ་སྟོང་ཕྲག་བཅུ་དང་བཅས་པས་མཆོད་ཅིང་གཞོན་ནུ་ལ་བསྔགས་པས་ཕན་ཚུན་ཆོས་ཀྱི་གཏམ་སྨྲ་ཞིང༌། དེ་དག་དང་ཐབས་ཅིག་ཏུ་བྱང་ཆུབ་སེམས་དཔའ་འགྲོ་བའི་ཁང་པ་ཆོས་ཀྱི་དབྱིངས་རབ་ཏུ་སྣང་བའི་འོད་དུ་སོང་ནས་བྱང་ཆུབ་སེམས་དཔའ་ཐམས་ཅད་ཀྱི་གནས་སྣང་བར་བྱེད་པའི་གཟུགས་བརྙན་གྱིས་པདྨོའི་སྙིང་པོ་ཅན་གྱི་སྟན་ལ་ཤཱཀྱའི་བུ་མོ་གོ་བ་བུད་མེད་སྟོང་ཕྲག་བརྒྱད་ཅུ་རྩ་བཞིའི་འཁོར་གྱིས་བསྐོར་བའི་དྲུང་དུ། བྱང་ཆུབ་སེམས་དཔའི་རྣམ་པར་ཐར་པ་བྱང་ཆུབ་སེམས་དཔའ་ཏིང་ངེ་འཛིན་རྒྱ་མཚོའི་ཚུལ་ཐམས་ཅད་ལ་རྣམ་པར་ལྟ་བ། ཡུལ་ཐོབ་པ་ལས་བརྩམས་ཏེ་ཆོས་བསྟན་པ་རྣམས་ཡང་དག་པ་ཇི་ལྟ་བ་བཞིན་ཐོས་སོ། །

ཞེ་གཉིས་པ་ནི། བཅོམ་ལྡན་འདས་རྣམ་པར་སྣང་མཛད་ཀྱི་འཁོར་གྱི་དཀྱིལ་འཁོར་བྱང་ཆུབ་ཀྱི་སྙིང་པོར་ལྷ་མོ་སྒྱུ་མའི་དྲུང་དུ་འགྲོ་བར་མངོན་དུ་ཕྱོགས་པའི་གཞོན་ནུ་དགེ་བའི་བཤེས་གཉེན་རྣམས་ཀྱི་ཚད་མེད་པའི་ཡོན་ཏན་ལ་དོན་དུ་གཉེར་བའི་མོས་པ་མཆོག་མངོན་དུ་གྱུར་པ་ལ། གྲོང་ཁྱེར་གྱི་ལྷ་མོ་རིན་ཆེན་མིག་ནམ་མཁའི་ལྷ་མོའི་ཚོགས་དུ་མས་ཡོངས་སུ་བསྐོར་ཏེ་སྟེང་གི་ནམ་མཁར་བཞུགས་ནས་གཞོན་ནུ་ལ་རིན་པོ་ཆེའི་མེ་ཏོག་གིས་མངོན་པར་འཐོར་ཞིང་སེམས་ཀྱི་གྲོང་ཁྱེར་བརྒྱན་པ་ལ་སོགས་པ་ཆོས་ཀྱི་རྣམ་གྲངས་རྒྱ་ཆེར་བསྟན། དེའི་ཚེ་བྱང་ཆུབ་ཀྱི་སྙིང་པོ་ནས་ལྷ་མོ་ཆོས་ཀྱི་པདྨོའི་དཔལ་གྱི་དཀྱིལ་འཁོར་དང༌། མཚན་མོའི་ལྷ་མོ་དཔྱིད་ལྡན་མ་ནས་བཟུང་སྟེ་འཕགས་མ་འདི་རྣམས་བསྐལ་པ་རི་རབ་ཀྱི་རྡུལ་གྱི་གྲངས་དང་མཉམ་པ་དང་གངྒཱའི་ཆུ་ཀླུང་བརྒྱ་སྟོང་བྱེ་མ་སྙེད་དང༌། འཇིག་རྟེན་གྱི་ཁམས་ཀྱི་རྡུལ་གྱི་གྲངས་དང་མཉམ་པ་དང༌། ཞིང་རྣམས་རྒྱ་མཚོའི་རྡུལ་གྱི་གྲངས་དང་མཉམ་པའི་བསྐལ་པར་དེ་བཞིན་གཤེགས་པ་དེ་ཉིད་ལ་བསྙེན་བཀུར་ཞིང་རྣམ་པར་ཐར་པ་རྒྱ་མཚོའི་མངོན་དུ་མཛད་པ་ཤ་སྟག་ཏུ་གསུངས། ངོ་ཚ་ཤེས་པའི་དཔལ་དགེ་བའི་འོད་གཉིས་ལྷ་མོའི་ཚོགས་དུ་མས་བསྐོར་ཏེ་མཁའ་ལ་འཕགས་ནས་རིན་པོ་ཆེའི་འོད་ཟེར་གྱི་འོད་དུ་མ་གཞོན་ནུ་ལ་རེག་པས་མུན་པ་ཐམས་ཅད་དང་མི་གནས་པའི་མིག་རྡུལ་དང་བྲལ་བའི་སྣང་བ་ལ་སོགས་པ་ཆོས་ཀྱི་མིག་ཏུ་མ་ཐོབ་པར་མཛད། སྒོ་སྲུང་སྲིན་པོའི་དབང་མིག་བཟང་འཁོར་དང་བཅས་པས་ཀྱང་རིན་པོ་ཆེའི་མེ་ཏོག་གིས་གཞོན་ནུ་ལ་གཏོར་ཏེ་ཏིང་ངེ་འཛིན་ལ་ངེས་པར་བཞག་པའི་སྒོ་བཅུ་ལ་སོགས་པའི་ཆོས་བསྟན། དེ་ནས་པདྨོ་ཆེན་པོ་རྡོ་རྗེ་རིན་པོ་ཆེ་ཐམས་ཅད་ལས་གྲུབ་པའི་སྟེང་གི་སྙིང་པོ་ལ་ཆོས་ཀྱི་ཕྱོགས་སུ་ཡང་དག་པར་གཞོལ་བའི་སྙིང་ཞེས་བྱ་བའི་ཁང་པ་བརྩེགས་པ་བསམ་གྱིས་མི་ཁྱབ་པའི་བཀོད་པ་ཆེན་པོས་བརྒྱན་པའི་དབུས་རིན་པོ་ཆེ་ཡིད་བཞིན་གྱི་པདྨོའི་སྙིང་པོ་ཅན་གྱི་ཁྲི་ལ་ལྷ་མོ་སྒྱུ་མ་ཚད་མེད་པའི་ཡོན་ཏན་རིན་པོ་ཆེའི་ཚོགས་ཀྱིས་བརྒྱན་པའི་སྐུ། སེམས་ཅན་རྣམས་ཀྱི་བསམ་པ་ཇི་ལྟ་བ་བཞིན་དུ་གང་ལ་གང་འདུལ་སྣ་ཚོགས་སུ་སྟོན་པའི་སྐུ་ལ་གཞོན་ནུའི་ལུས་ཀྱང་མཐའ་ཡས་དེ་སྙེད་སྤྲུལ་པས་ཕྱག་འཚལ་བའི་མོད་ལ་ཏིང་ངེ་འཛིན་སྒོ་མཐའ་ཡས་པ་ཐོབ་པར་གྱུར་པ་ལ། བྱང་ཆུབ་སེམས་དཔའི་རྣམ་པར་ཐར་པ་སྨོན་ལམ་ཆེན་པོའི་ཡེ་ཤེས་སྒྱུ་མའི་རྣམ་པས་རྣམ་པར་བརྒྱན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །འཕགས་པ་བསྐལ་པ་བཟང་པོའི་དེ་བཞིན་གཤེགས་པ་སྟོང་ལ་སོགས་པ་ཞིང་རྣམས་རྒྱ་མཚོའི་དེ་བཞིན་གཤེགས་པ་ཐམས་ཅད་དང་འབྱུང་བར་གྱུར་པ་ཐམས་ཅད་ཀྱི་ཡང་ཡུལ་དུ་གསུངས་སོ། །

ཞེ་གསུམ་པ་ནི། སུམ་ཅུ་རྩ་གསུམ་གྱི་དབང་པོའི་གནས་ན་ལྷའི་བུ་མོ་ལྷ་དབང་འོད་ལ་བྱང་ཆུབ་སེམས་དཔའི་རྣམ་པར་ཐར་པ་དྲན་པ་ཐོགས་པ་མེད་པ་རྣམ་པར་དག་པས་བརྒྱན་པ་ཐོབ་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཞེ་བཞི་པ་ནི། སེར་སྐྱའི་གྲོང་ཁྱེར་དུ་བྱིས་པའི་སློབ་དཔོན་ཀུན་གྱི་བཤེས་གཉེན་གྱིས་ལུང་བསྟན་ཏེ་ཚོང་དཔོན་གྱི་བུ་བཟོ་མངོན་པར་ཤེས་པ་ལས་བྱང་ཆུབ་སེམས་དཔའི་རྣམ་པར་ཐར་པ་བཟོའི་མངོན་པར་ཤེས་པ་དང་ལྡན་པ་ལས་བརྩམས་ཏེ་ཆོས་བསྟན་པ་ཡང་དག་པ་ཇི་ལྟ་བ་བཞིན་ཐོས་སོ། །

ཞེ་ལྔ་པ་ནི། ཡུལ་མ་ག་དྷའི་ལྗོངས་དག་པའི་གྲོང་ཁྱེར་འཚོ་བ་ཞེས་བྱ་བར་དགེ་བསྙེན་མ་བཟང་མོའི་མཆོག་ལས་ཆོས་ཀྱི་རྣམ་གྲངས་གནས་མེད་པའི་དཀྱིལ་འཁོར་དང་ཐོགས་པ་མེད་པའི་ཏིང་ངེ་འཛིན་ཐོབ་ལས་བརྩམས་ཏེ་མདོར་བསྡུས་པའི་ཆོས་བསྟན་པ་ཐོས་སོ། །

ཞེ་དྲུག་ནི། ལྷོ་ཕྱོགས་ཀྱི་རྒྱུད་གྲོང་ཁྱེར་རྒྱས་པའི་འགྲམ་དུ་གསེར་འཚོང་གཅེས་སྟོང་པ་ལས་བྱང་ཆུབ་སེམས་དཔའི་རྣམ་པར་ཐར་པ་དྲན་པ་ཐོགས་པ་མེད་ལ་རྣམ་པར་དག་པས་རྣམ་པར་བརྒྱན་པ་ཐོབ་པ་ལས་བརྩམས་ཏེ་མདོར་བསྡུས་པའི་ཆོས་བསྟན་པ་ཐོས་སོ། །

ཞེ་བདུན་པ་ནི། རྒྱས་པའི་འགྲམ་གྱི་གྲོང་ཁྱེར་དེ་ཉིད་དུ་ཁྱིམ་བདག་ཟླ་བ་བཟང་པོ་ལས་བྱང་ཆུབ་སེམས་དཔའི་རྣམ་པར་ཐར་པ་ཡེ་ཤེས་དྲི་མ་མེད་པའི་འོད་ཐོབ་པར་གྱུར་ཅེས་བསྟན་པ་ཐོས་སོ། །

ཞེ་བརྒྱད་པ་ནི། ལྷོ་ཕྱོགས་ཀྱི་རྒྱུད་གྲོང་ཁྱེར་རི་དྭགས་ཀྱི་གནས་སུ་ཁྱིམ་བདག་མི་ཕམ་སྡེ་ལས་བྱང་ཆུབ་སེམས་དཔའི་རྣམ་པར་ཐར་པ་མི་ཟད་པའི་མཚན་ཉིད་ཐོབ་པ་ལས་བརྩམས་ཏེ་མདོར་བསྡུས་པའི་ཆོས་བསྟན་པས་སོ། །

ཞེ་དགུ་པ་ནི། ལྷོ་ཕྱོགས་ཀྱི་ཆོས་ཡུལ་གྲུ་ན་བྲམ་ཟེ་ཞེ་འཛིན་མཆོག་ལས་བདེན་པའི་བྱིན་གྱིས་བརླབས་ཀྱི་སྤྱོད་པ་ཐོབ་པ་ལས་བརྩམས་ཏེ་མདོར་བསྡུས་པའི་ཆོས་བསྟན་པ་ཐོས་སོ། །

ལྔ་བཅུ་པ་ནི། ལྷོ་ཕྱོགས་ཀྱི་གྲོང་ཁྱེར་ཡིད་བཟང་པའི་སྒོར་ཁྱེའུ་དཔལ་འབྱུང་བ་དང་བུ་མོ་དཔལ་གྱི་བློ་གྲོས་མ་ལས་བྱང་ཆུབ་སེམས་དཔའི་རྣམ་པར་ཐར་པ་སྒྱུ་མའི་རྣམ་པ་ཐོབ་པ་ལས་བརྩམས་ཏེ་ཆོས་ཐམས་ཅད་སྒྱུ་མར་བསྟན་པ་དང༌། མགོན་པོ་བྱམས་པའི་ཡོན་ཏན་བསྔགས་པ་བྱང་ཆུབ་སེམས་དཔའ་རྣམས་ཀྱི་སྒྲུབ་པའི་སྤྱོད་པ་ཚད་མེད་པ་སྒྲུབ་པའི་ཐབས་དགེ་བའི་བཤེས་གཉེན་བསྟེན་པའི་ཚུལ་རྒྱ་ཆེར་བསྟན་པའི་ཆོས་ཀྱི་རྣམ་གྲངས་ཡང་དག་པར་ཇི་ལྟ་བ་བཞིན་ཐོས་སོ། །

ང་གཅིག་པ་ནི། ལྷོ་ཕྱོགས་ཀྱི་སྒོའི་གནས་རྒྱ་མཚོའི་འགྲམ་ཞེས་བྱ་བར་བཟའ་ཤིང་གི་རྭ་བ་རྒྱ་ཆེན་པོའི་དབུས་ཁང་པ་བརྩེགས་པ་ཆེན་པོ་རྣམ་པར་སྣང་མཛད་ཀྱི་རྒྱན་གྱིས་བརྒྱན་པའི་སྙིང་པོ་ཅན་ལ་མངོན་ཕྱོགས་པས། ཆོས་ཀྱི་ཚུལ་རྒྱ་མཚོས་མཐའ་ཡས་པ་ལ་ཡང་དག་པར་བཞུགས་པའི་ཡིད་ལ་བྱེད་པ་དང་ལྡན་པས་ཕྱག་འཚལ་ཞིང་ཉེ་བར་བཏུད་དེ་མིག་མི་འཛུམ་པར་གཞལ་མེད་ཁང་དེ་ལ་མངོན་པར་བལྟ་ཞིང་བསྐོར་ཏེ་ཆེད་དུ་བརྗོད་པ་དུ་མས་བསྔགས་ཤིང་མགོན་པོ་བྱམས་པའི་ཡོན་ཏན་མཐའ་ཡས་པ་ལ་མཆོག་ཏུ་གུས་པ་ཡིད་ལ་བྱེད་པས་ཞལ་བལྟ་བར་མོས་པའི་གཞོན་ནུ་གཞལ་མེད་ཁང་གི་སྒོར་སྡོད་པ་ན་ཕྱི་རོལ་གྱི་ཕྱོགས་གཞན་ཞིག་ནས་མགོན་པོ་བྱམས་པ་ཚངས་པ་དང་བརྒྱ་བྱིན་ལ་སོགས་པའི་འཁོར་མཐའ་ཡས་པས་བསྐོར་ཏེ་བྱོན་པ་མངོན་སུམ་མཐོང་སྟེ་ཕྱག་འཚལ་བས་ཉེ་བར་བཏུད་པ་ལ་མགོན་པོ་བྱམས་པས་ཕྱག་གཡས་པས་འཁོར་རྣམས་ལ་བསྟན་ཏེ། གཞོན་ནུའི་ཡོན་ཏན་རྒྱ་མཚོ་བསྔགས་པའི་ཚིགས་སུ་བཅད་པ་དུ་མས་དབུགས་འབྱིན་ཞིང་ལུང་སྟོན་པར་མཛད་པའི་ཚེ་འཇམ་པའི་དབྱངས་ཀྱི་མཐུས་བྱུང་བའི་མེ་ཏོག་གི་ཕྲེང་བ། གཞོན་ནུས་མགོན་པོ་བྱམས་པའི་སྐུ་ལ་མངོན་པར་མཆོད་དེ། དེའི་ཚེ་ཕྱག་གིས་གཞོན་ནུའི་མགོ་བོ་ལ་བྱུགས་ཏེ། རྒྱལ་བའི་སྲས་པོ་ནོར་བཟང་ལེགས་སོ་ལེགས་སོ། །དེ་ལྟར་ཁྱོད་ནི་ཡོངས་སུ་མི་སྐྱོ་བས། །ང་དང་འཇམ་དཔལ་ཇི་འདྲ་ཇི་བཞིན་དུ། །ཡོན་ཏན་སྣོད་དུ་ཁྱོད་ནི་སྒྱུར་ཏེ་འགྱུར། །ཞེས་ལུང་བསྟན་པ་ལ་གཞོན་ནུས་ཆེད་དུ་བརྗོད་དེ་ཆོས་བསྟན་པར་གསོལ་བ་བཏབ་པར་གྱུར། དེ་ནས་མགོན་པོ་བྱམས་པས་གཞོན་ནུའི་ཡོན་ཏན་བསྔགས་པས་འཁོར་གྱི་སྲོག་ཆགས་བརྒྱ་སྟོང་ཕྲག་བྱང་ཆུབ་ཏུ་སེམས་བརྟན་པར་བྱས་ནས་གཞོན་ནུ་ལ་རྣམ་གྲངས་དུ་མས་བྱང་ཆུབ་ཀྱི་སེམས་ཀྱི་ཡོན་ཏན་བསྔགས་པའི་ཆོས་ཀྱི་རྣམ་གྲངས་རྒྱ་ཆེར་བསྟན་ནས་ཁང་པ་བརྩེགས་པ་ཆེན་པོ་རྣམ་པར་སྣང་མཛད་ཀྱིས་བརྒྱན་པའི་སྙིང་པོའི་ནང་རབ་ཏུ་སྟོན་པའི་རྣམ་པར་རོལ་པས་མགོན་པོ་བྱམས་པའི་དུས་གསུམ་གྱི་མཛད་པ་རྒྱ་མཚོ་བྱང་ཆུབ་སེམས་དཔའི་ཚོགས་ཀྱི་རྣམ་གྲངས་རྒྱ་ཆེར་བསྟན་ནས་ཁང་པ་བརྩེགས་པ་ཆེན་པོ་རྣམ་པར་སྣང་མཛད་ཀྱི་བརྒྱན་གྱིས་རྨད་དུ་བྱུང་བའི་རྣམ་པར་ཐར་པ་སྤྱོད་པའི་སྒོ་མཐའ་ཡས་པ་རྣམས། དུས་གསུམ་གྱི་དམིགས་པ་ཐམས་ཅད་ལ་ཤེས་པ་རབ་ཏུ་ཞུགས་པའི་དྲན་པ་ཉམས་པ་མེད་པས་བརྒྱན་པའི་སྙིང་པོ་ཞེས་བྱ་བའི་རྣམ་པར་ཐར་པའི་མཐུས་མངོན་དུ་མཐོང་བར་མཛད་དེ་གཞོན་ནུས་ཏིང་ངེ་འཛིན་གྱི་སྒོ་དུ་མ་ཐོབ་པར་གྱུར་པ་ལ་བྱང་ཆུབ་སེམས་དཔའི་རྣམ་པར་ཐར་པའི་བཀོད་པ་རྣམས་འགྲོ་འོང་མེད་ཀྱང་གཟུགས་བརྙན་ལྟར་སྣང་བའི་ཚུལ་དང་བྱང་ཆུབ་སེམས་དཔའ་རྣམས་ཀྱི་ཚེའི་ས་བཅུ་བསྟན་པ་དང་འཇམ་པའི་དབྱངས་ཀྱི་ཡོན་ཏན་བསྔགས་པ་ལ་སོགས་པའི་ཆོས་ཀྱི་རྣམ་གྲངས་རྒྱ་ཆེར་ཡང་དག་པར་བསྟན་པ་རྣམས་མངོན་སུམ་དུ་མཐོང་ཞིང་ཐོས་སོ། །

ང་གཉིས་པ་ནི། ཕྱོགས་ཀྱི་གནས་ཡིད་བདེ་བ་མངོན་དུ་གྱུར་པ་ཞེས་བྱ་བར་འཇམ་པའི་དབྱངས་ལ་མཆོག་ཏུ་དད་པ་མངོན་དུ་བྱས་ཏེ་འདུག་པའི་ཚེ་དཔག་ཚད་བརྒྱ་རྩ་བཅུའི་ཕ་རོལ་ནས་བཅོམ་ལྡན་འདས་འཇམ་པའི་དབྱངས་ཀྱིས་ཕྱག་བརྐྱངས་པ་གཞོན་ནུའི་སྤྱི་བོར་བཞག་སྟེ། བསྔགས་པས་དབུགས་དབྱུང་ཞིང་ཀུན་ཏུ་བཟང་པོའི་སྤྱོད་པའི་དཀྱིལ་འཁོར་ལ་བཞག་པར་མཛད་དོ། །

ང་གསུམ་པ་ནི། དེ་ནས་གཞོན་ནུ་དགེ་བའི་བཤེས་གཉེན་ཐམས་ཅད་ཀྱིས་རྗེས་སུ་བསྟན་པའི་ཡོན་ཏན་གྱི་ཚུལ་རྒྱ་མཚོས་ཀུན་ནས་རྒྱས་པའི་བློ་གྲོས་ཀྱི་སྟོབས་མཐའ་ཡས་པ་དང་ལྡན་པ་འཕགས་པ་ཀུན་ཏུ་བཟང་པོ་ལ་མཆོག་ཏུ་གུས་པ་མངོན་དུ་གྱུར་པའི་ཚེ་བྱང་ཆུབ་སེམས་དཔའ་ཀུན་ཏུ་བཟང་པོ་མཐོང་བར་འགྱུར་བའི་ལྟས་ཆེན་པོ་རྣམས་མཐོང་བར་གྱུར་ཏེ། བྱང་ཆུབ་སེམས་དཔའ་ཀུན་ཏུ་བཟང་པོ་མཐོང་བའི་སྐབས་ཀྱི། སངས་རྒྱས་ཐམས་ཅད་ཀྱི་ཆོས་ཀྱི་སྣང་བ་ཡང་དག་པ་སྐྱེས་པའི་བློ་གྲོས་ཀྱི་སྟོབས་མཐའ་ཡས་པའི་མིག་ཐོབ་པར་གྱུར་པ་དེས་བཅོམ་ལྡན་འདས་རྣམ་པར་སྣང་མཛད་ཀྱི་སྤྱན་སྔར་སེང་གེའི་ཁྲི་རིན་པོ་ཆེ་པདྨའི་སྙིང་པོ་ཅན་གྱི་སྟེང་དུ་བཅོམ་ལྡན་འདས་ཀུན་ཏུ་བཟང་པོ་བྱང་ཆུབ་སེམས་དཔའི་ཚོགས་རྒྱ་མཚོ་བསྐོར་ཏེ་བ་སྤུའི་བུ་ག་ཐམས་ཅད་ནས་ཞིང་རྣམས་རྒྱ་མཚོའི་དུས་གསུམ་གྱི་བཀོད་པ་མཐའ་དག་གཟུགས་བརྙན་གྱི་ཚུལ་དུ་སྟོན་ཅིང༌། རྒྱལ་བ་ཐམས་ཅད་ཀྱི་དུས་གསུམ་གྱི་མཛད་པ་དང་ཆོས་ཀྱི་མཛོད་ཐམས་ཅད་རྣམ་པར་སྣང་བ་ཡང་དག་པ་ཇི་ལྟ་བ་བཞིན་སྟོན་པའི་རྣམ་པར་རོལ་པས་བརྒྱན་པ། བཅོམ་ལྡན་འདས་རྣམ་པར་སྣང་མཛད་ཀྱི་དྲུང་དུ་ཇི་ལྟ་བ་བཞིན་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་དྲུང་དུ་བསམ་གྱིས་མི་ཁྱབ་པའི་རྣམ་པར་རོལ་པ་འདི་ཉིད་རྣམ་པར་རྩེ་བ་ཕྱོགས་བཅུའི་ཞིང་རྣམས་རྒྱ་མཚོའི་རྡུལ་ཕྲ་རབ་རེ་རེ་ལའང་རྣམ་པར་ཐར་པ་འདི་ཉིད་ཀྱི་ཆོས་ཀྱི་དབྱིངས་ནམ་མཁའི་མཐའ་ལས་པར་རྒྱས་པར་འགེངས་པའི་རྣམ་པར་རོལ་པས་ཀུན་ཏུ་རྩེ་བ་མངོན་དུ་མཐོང་སྟེ། དེའི་མོད་ལ་ཡེ་ཤེས་ཀྱི་ཕ་རོལ་ཏུ་ཕྱིན་པའི་སྤྱོད་པ་རྣམ་པར་དག་པ་བཅུ་ཡང་ཐོབ་པར་འགྱུར། དེ་ནས་ཀུན་ཏུ་བཟང་པོས་ཕྱག་གཡས་པ་གཞོན་ནུའི་གཙུག་ཏུ་བཞག་པའི་མོད་ལ་ཏིང་ངེ་འཛིན་གྱི་སྒོ་སངས་རྒྱས་ཀྱི་ཞིང་ཐམས་ཅད་ཀྱི་རྡུལ་གྱི་གྲངས་དང་མཉམ་པ་ཐོབ་པར་མཛད་ནས་བསམ་གྱིས་མི་ཁྱབ་པའི་རྣམ་པར་ཐར་པ་དེ་ཇི་ལྟས་མངོན་དུ་མཛད་པའི་ཚུལ་མཚན་ཙམ་ཐོས་པས་ཀྱང་འགྲོ་བ་ཕྱིར་མི་ལྡོག་པར་འགྱུར་བའི་ཡོན་ཏན་བསྔགས་པའི་ཆོས་ཀྱི་རྣམ་གྲངས་བསྟན་ཏེ་གཞོན་ནུས་ཀུན་ཏུ་བཟང་པོའི་རྣམ་པར་རོལ་པའི་ཡེ་ཤེས་ལ་ཀུན་ཏུ་འཇུག་པས་མཉམ་པ་ཉིད་ཐོབ་པར་གྱུར་པ་ལ། བཟང་པོ་སྤྱོད་པའི་སྨོན་ལམ་གྱི་རྒྱལ་པོ་འདི་བསྟན་པར་གྱུར་ཏོ། །འདི་དག་ནི་སྡོང་པོ་བཀོད་པའི་མདོའི་དོན་བཏུས་པ་ཡིན་ཞིང༌། བཟང་སྤྱོད་སྨོན་ལམ་འདི་ཉིད་ཀྱི་གླེང་གཞི་ངོ་མཚར་བའི་ཚུལ་རྒྱས་པར་བཤད་པ་ཡིན་ནོ། །

༈ **གཉིས་པ་རྒྱ་གར་འཕགས་པའི་ཡུལ་གྱི་འགྲེལ་བྱེད་རྣམས་ཀྱིས་བཤད་ཚུལ་ལ།** སློབ་དཔོན་ཕྱོགས་ཀྱི་གླང་པོའི་བཟང་སྤྱོད་འགྲེལ་པར། བསྡུས་དོན་མཛད་པ་ནི། ཕྱག་འཚལ་བ་དང༌། མཆོད་པ་དང༌། སྡིག་པ་བཤགས་པ་དང༌། བསོད་ནམས་ལ་རྗེས་སུ་ཡི་རང་བ་དང༌། ཆོས་ཀྱི་འཁོར་ལོ་བསྐོར་བར་བསྐུལ་བ་དང༌། མྱ་ངན་ལས་མི་འདའ་བར་གསོལ་བ་འདེབས་པ་དང༌། དགེ་བའི་རྩ་བ་བསྔོ་བ་དང༌། བསྔོ་བ་དེའི་རབ་དབྱེ་དང༌། བསྔོ་བའི་མཐའ་དང༌། དེའི་ཕན་ཡོན་ཏེ། དོན་བཅུའི་སྒོ་ནས་བཤད་ལ།

༡༽ དེའི་དང་པོ་ཕྱག་འཚལ་བ་ལ་བཞི་ལས། སྒོ་གསུམ་བསྡོམས་པའི་ཕྱག་ནི། ཇི་སྙེད་སུ་དག་ཅེས་སོགས་ཚིགས་བཅད་གཅིག་གིས་སྟོན། གཉིས་པ་ལུས་ཀྱི་ཕྱག་ནི། བཟང་པོ་སྤྱོད་པའི་ཞེས་སོགས་ཚིགས་བཅད་གཅིག་གིས་སྟོན། གསུམ་པ་ཡིད་ཀྱི་ཕྱག་ནི། རྡུལ་གཅིག་སྟེང་ན་ཞེས་སོགས་ཚིགས་བཅད་གཅིག་གིས་སྟོན། བཞི་པ་ངག་གི་ཕྱག་ནི། དེ་དག་བསྔགས་པ་ཞེས་སོགས་ཚིགས་བཅད་གཅིག་གིས་སྟོན།

༢༽ གཉིས་པ་མཆོད་པ་ལ་གཉིས་ལས། བླ་ན་ཡོད་པའི་མཆོད་པ་ནི། མེ་ཏོག་དམ་པ་ཞེས་སོགས་ཚིགས་བཅད་གཉིས་ཀྱིས་སྟོན། གཉིས་པ་བླ་ན་མེད་པའི་མཆོད་པ་ནི། མཆོད་པ་གང་རྣམས་བླ་མེད་ཅེས་སོགས་ཚིགས་བཅད་གཅིག་གིས་སྟོན།

༣༽ གསུམ་པ་སྡིག་པ་བཤགས་པ་ནི། འདོད་ཆགས་ཞེ་སྡང་ཞེས་སོགས་ཚིགས་བཅད་གཅིག་གིས་སྟོན།

༤༽ བཞི་པ་རྗེས་སུ་ཡི་རང་བ་ནི། ཕྱོགས་བཅུའི་རྒྱལ་བ་ཀུན་དང་ཞེས་སོགས་ཚིགས་བཅད་གཅིག་གིས་སྟོན།

༥༽ ལྔ་པ་ཆོས་འཁོར་བསྐོར་བར་བསྐུལ་བ་ནི། གང་རྣམས་ཕྱོགས་བཅུའི་འཇིག་རྟེན་ཞེས་སོགས་ཚིགས་བཅད་གཅིག་གིས་སྟོན།

༦༽ དྲུག་པ་མྱ་ངན་ལས་མི་འདའ་བར་གསོལ་བ་འདེབས་པ་ནི། མྱ་ངན་འདའ་སྟོན་ཞེས་སོགས་ཚིགས་བཅད་གཅིག་གིས་སྟོན།

༧༽ བདུན་པ་དགེ་བ་བསྔོ་བ་ནི། ཕྱག་འཚལ་བ་དང་ཞེས་སོགས་ཚིགས་བཅད་གཅིག་གིས་སྟོན་ལ།

༨༽ བརྒྱད་པ་བསྔོ་བའི་རབ་དབྱེ་ལ། རྣམ་པ་བཅུ་དྲུག་ཡོད་དེ། བསམ་པ་རྣམ་པར་དག་པ་དང༌། བྱང་ཆུབ་ཀྱི་སེམས་མི་བརྗེད་པ་དང༌། མ་གོས་པའི་སྦྱོར་བ་དང༌། སེམས་ཅན་ལ་ཕན་པ་དང༌། གོ་ཆ་བགོ་བ་དང༌། སྐལ་བ་མཉམ་པའི་བྱང་ཆུབ་སེམས་དཔའ་དང་འཕྲད་པ་དང༌། དགེ་བའི་བཤེས་གཉེན་མཉེས་པར་བྱེད་པ་དང༌། དེ་བཞིན་གཤེགས་པ་མངོན་དུ་འགྱུར་བ་དང༌། དམ་པའི་ཆོས་ཡོངས་སུ་འཛིན་པ་དང༌། མི་ཟད་པའི་མཛོད་ཐོབ་པ་དང༌། འཇུག་པ་དང༌། སྟོབས་དང༌། གཉེན་པོ་བསྒྲུབ་པ་དང༌། ལས་དང༌། རྗེས་སུ་སློབ་པ་ཡོངས་སུ་ཕྱེ་བ་དང༌། བསྡུ་བ་སྟེ་རྣམ་པ་བཅུ་དྲུག་གི་སྒོ་ནས་ཀུན་ཏུ་བཟང་པོའི་སྨོན་ལམ་རྒྱས་པར་བཤད་པ་ལ།

༡༽ དེའི་དང་པོ་བསམ་པ་རྣམ་པར་དག་པ་ལ་ཡང་གསུམ་ལས། དང་པོ་དེ་བཞིན་གཤེགས་པ་ལ་མཆོད་པ་དང་དགོངས་པ་ཡོངས་སུ་རྫོགས་པའི་བསམ་པ་ནི། འདས་པའི་སངས་རྒྱས་རྣམས་དང་ཞེས་སོགས་ཚིགས་བཅད་གཅིག་གིས་བསྟན།

གཉིས་པ་སངས་རྒྱས་ཀྱི་ཞིང་ཡོངས་སུ་སྦྱོང་བའི་བསམ་པ་ནི། ཕྱོགས་བཅུའི་ག་ལེའི་ཞིང་རྣམས་ཞེས་སོགས་ཚིགས་བཅད་གཅིག་གིས་བསྟན།

གསུམ་པ་སེམས་ཅན་ཐམས་ཅད་བདེ་བའི་ལྷག་པའི་བསམ་པ་སྦྱོང་བ་ནི། ཕྱོགས་བཅུའི་སེམས་ཅན་གང་རྣམས་ཇི་སྙེད་པ། ཞེས་སོགས་ཚིགས་བཅད་གཅིག་གིས་བསྟན།

༢༽ གཉིས་པ་བྱང་ཆུབ་ཀྱི་སེམས་མི་བརྗེད་པར་སྨོན་པ་ལ་དྲུག་ལས། དང་པོ་སྐྱེ་བ་དྲན་པར་སྨོན་པ་ནི། བྱང་ཆུབ་སྤྱོད་པ་ཞེས་སོགས་ཚིག་རྐང་གཉིས་ཀྱིས་བསྟན།

གཉིས་པ་རབ་ཏུ་འབྱུང་བར་སྨོན་པ་ནི། ཚེ་རབས་ཀུན་ཏུ་ཞེས་སོགས་ཚིག་རྐང་གཉིས་ཀྱིས་བསྟན། དེ་ལྟར་སྐྱེ་བ་དྲན་ཞིང་རབ་ཏུ་འབྱུང་བ་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་དང་པོ་ཡིན་ནོ། །

གསུམ་པ་ཚུལ་ཁྲིམས་མི་ཉམས་པར་སྨོན་པ་ནི། རྒྱལ་བ་ཀུན་གྱི་རྗེས་སུ་ཞེས་སོགས་ཀྱི་ཚིག་རྐང་བཞིས་སྟོན་ཏེ། དེ་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་གཉིས་པ་ཡིན་ནོ། །

བཞི་པ་འགྲོ་བ་སོ་སོའི་སྐད་ཀྱིས་ཆོས་བསྟན་པ་ནི། ལྷ་ཡི་སྐད་དང་ཞེས་སོགས་ཚིགས་རྐང་བཞིས་སྟོན་ཏེ། དེ་ནི་བྱང་ཆུབ་ཀྱི་མི་བརྗེད་པའི་རྒྱུ་གསུམ་པའོ། །

ལྔ་པ་རྒྱུད་འཇམ་ཞིང་ཕྱིན་དྲུག་ལ་བརྩོན་པར་སྨོན་པ་ནི། དེས་ཤིང་ཕ་རོལ་ཕྱིན་ལ་ཞེས་སོགས་ཚིག་རྐང་གཉིས་ཀྱིས་སྟོན་ཏེ། དེ་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་བཞི་པའོ། །དེ་ཡན་ཆད་ཚིགས་བཅད་ཕྱེད་དང་བཞིས་བྱང་ཆུབ་ཀྱི་སེམས་སྐྱེ་བའི་མཐུན་རྐྱེན་གཉེན་པོའི་ཕྱོགས་འགྲུབ་པར་སྨོན་པའོ། །

དྲུག་པ་སྡིག་སྒྲིབ་སྤོང་བར་སྨོན་པ་ནི། སྡིག་པ་གང་རྣམས་ཞེས་སོགས་ཚིག་རྐང་གཉིས་ཀྱིས་སྟོན་ལ། དེ་ནི་བྱང་ཆུབ་ཀྱིས་སེམས་སྐྱེ་བའི་མི་མཐུན་ཕྱོགས་སྤོང་བར་སྨོན་པའོ། །

༣༽ གསུམ་པ་མ་གོས་པའི་སྦྱོར་བ་བཤད་པ་ནི། ལས་དང་ཉོན་མོངས་ཞེས་སོགས་ཚིགས་བཅད་གཅིག་གིས་སྟོན།

༤༽ བཞི་པ་སེམས་ཅན་ལ་ཕན་འདོགས་པ་ནི། ཞིང་གི་ཁྱོན་དང་ཞེས་སོགས་ཚིགས་བཅད་གཅིག་གིས་སྟོན།

༥༽ ལྔ་པ་གོ་ཆ་བགོ་བ་ནི། བྱང་ཆུབ་སྤྱོད་པ་ཞེས་སོགས་ཚིགས་བཅད་གཅིག་གིས་སྟོན་ཏེ། སངས་རྒྱས་ཀྱི་ཆོས་རྫོགས་པར་བྱ་བ་དང༌། སེམས་ཅན་གྱི་སྤྱོད་པ་དང་མཐུན་པར་བྱ་བ་དང༌། དམ་པའི་ཆོས་སྦྱིན་པ་སྟེ། དེ་གསུམ་མ་འོངས་པའི་བསྐལ་པ་ཐམས་ཅད་དུ་མི་སྐྱོ་བར་སྤྱོད་པའི་གོ་ཆ་བགོ་བའོ། །

༦༽ དྲུག་པ་བསྐལ་པ་མཉམ་པའི་བྱང་ཆུབ་སེམས་དཔའ་དང་འཕྲད་པར་སྨོན་པ་ནི། བདག་གི་སྤྱོད་དང་ཞེས་སོགས་ཚིགས་བཅད་གཅིག་གིས་སྟོན་ཏེ། ཐེག་པ་ཆེན་པོའི་ལམ་གྱི་གྲོགས་བཟང་པོ་དང་ཕྲད་ནས་ཐེག་པ་མཆོག་གི་ལམ་ལ་སློབ་པར་སྨོན་པའོ། །

༧༽ བདུན་པ་དགེ་བའི་བཤེས་གཉེན་མཉེས་པར་བྱེད་པར་སྨོན་པ་ནི། བདག་ལ་ཕན་པར་འདོད་པའི་ཞེས་སོགས་ཚིགས་བཅད་གཅིག་གིས་སྟོན་ཏེ། ཐེག་ཆེན་གྱི་དགེ་བའི་བཤེས་གཉེན་དང་ཕྲད་ནས་དེ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟན་པར་སྨོན་པའོ། །

༨༽ བརྒྱད་པ་དེ་བཞིན་གཤེགས་པ་མངོན་དུ་འགྱུར་བར་སྨོན་པ་ནི། སངས་རྒྱས་སྲས་ཀྱིས་བསྐོར་བའི་ཞེས་སོགས་ཚིགས་བཅད་གཅིག་གིས་སྟོན་ཏེ། མཆོག་གི་སྤྲུལ་སྐུ་དངོས་སུ་མཇལ་ནས་མཉེས་པར་བྱེད་པར་སྨོན་པའོ། །

༩༽ དགུ་པ་དམ་པའི་ཆོས་ཡོངས་སུ་འཛིན་པར་སྨོན་པ་ནི། རྒྱལ་བ་རྣམས་ཀྱི་དམ་པའི་ཆོས་ཞེས་སོགས་ཚིགས་བཅད་གཅིག་གིས་སྟོན་ལ། དེ་ཡང་རྐང་པ་དང་པོས་ཐེག་ཆེན་གྱི་དམ་ཆོས་རང་གིས་འཛིན་པ་དང༌། གཉིས་པས་ལུང་གི་ཆོས་གཞན་ལ་སྟོན་པ་དང༌། གསུམ་པས་རྟོགས་པའི་ཆོས་འཛིན་ཅིང་སྤེལ་བ་དང༌། བཞི་པས་དེ་རྣམས་དུས་ཐམས་ཅད་དུ་སྤྱོད་པར་སྨོན་པའོ། །

༡༠༽ བཅུ་པ་མི་བཟད་པའི་མཛོད་ཐོབ་པར་སྨོན་པ་ནི། སྲིད་པ་ཐམས་ཅད་དུ་ཡང་ཞེས་སོགས་ཚིགས་བཅད་གཅིག་གིས་སྟོན།

༡༡༽ བཅུ་གཅིག་པ་འཇུག་པ་ལ་བརྒྱད། སངས་རྒྱས་ཀྱི་ཞིང་བལྟ་བ་ལ་འཇུག་པ་གཉིས། སངས་རྒྱས་ཀྱི་གསུང་ལ་འཇུག་པ། དེ་བཞིན་གཤེགས་པས་ཆོས་ཀྱི་འཁོར་ལོ་བསྐོར་བ་ལ་འཇུག་པ། བསྐལ་པའི་འཇུག་པ་འཇུག་པ། དེ་བཞིན་གཤེགས་པ་ལ་བལྟ་བ་དང༌། དེའི་སྤྱོད་ཡུལ་ལ་འཇུག་པ། སངས་རྒྱས་ཀྱི་ཞིང་མངོན་པར་བསྒྲུབ་པ་ལ་འཇུག་པ། དེ་བཞིན་གཤེགས་པའི་ཐད་དུ་འགྲོ་བ་ལ་འཇུག་པར་སྨོན་པ་སྟེ་བརྒྱད་དོ། །

དེའི་དང་པོ་གཉིས་ནི། རྡུལ་གཅིག་གི་སྟེང་དུ་ཕྱོགས་བཅུའི་རྡུལ་སྙེད་ཀྱི་དག་པའི་སྣོད་བཅུད་ཀྱི་ཞིང་ཁམས་བཞུགས་པ་བལྟ་བར་སྨོན་པ་དང༌། དེ་བཞིན་དུ་ཕྱོགས་བཅུའི་ཞིང་ཐམས་ཅད་དུ་དེ་ལྟར་བལྟ་བར་སྨོན་པ་གཉིས་ཡིན་ལ། དེའི་སྔ་མ་ནི་རྡུལ་གཅིག་སྟེང་ན་ཞེས་སོགས་ཚིག་རྐང་བཞི་དང༌། ཕྱི་མ་ནི་དེ་ལྟར་མ་ལུས་ཐམས་ཅད་ཅེས་སོགས་ཚིག་རྐང་བཞིས་སྟོན་ནོ། །

གསུམ་པ་སངས་རྒྱས་ཀྱི་གསུང་ལ་འཇུག་པ་ནི། གསུང་གཅིག་ཡན་ལག་ཅེས་སོགས་ཚིག་རྐང་བཞིས་སྟོན་ལ། སངས་རྒྱས་ཀྱི་གསུང་གཅིག་ཉིད་ཀྱང་འགྲོ་བ་སོ་སོའི་སྐད་དུ་གོ་བར་འགྱུར་བ་རྣམས་མ་འདྲེས་པར་ཐོས་པར་སྨོན་པའོ། །

བཞི་པ་དེ་བཞིན་གཤེགས་པ་ཆོས་ཀྱི་འཁོར་ལོ་བསྐོར་བ་ལ་འཇུག་པ་ནི། དུས་གསུམ་གཤེགས་པའི་ཞེས་སོགས་ཚིག་བཞིས་སྟོན་ཏེ། ཆོས་འཁོར་བསྐོར་བ་དེ་རྣམས་ཀྱི་དོན་ཅིག་ཅར་དུ་རྟོགས་ནུས་པར་སྨོན་པའོ། །

ལྔ་པ་བསྐལ་པའི་འཇུག་པ་ལ་འཇུག་པ་ནི། མ་འོངས་བསྐལ་པ་ཞེས་སོགས་ཚིག་རྐང་བཞིས་སྟོན་ཏེ། དུས་གསུམ་གྱི་བསྐལ་པ་ཐམས་ཅད་ལ་སངས་རྒྱས་ཀྱི་སྐུ་དང་གསུང་གི་སྤྱོད་ཡུལ་ལ་འཇུག་པ་རྣམས་འདིར་ཤེས་པའི་སྐད་ཅིག་མ་གཅིག་གི་ཡུན་ལ་འཇུག་པར་སྨོན་པའོ། །

དྲུག་པ་དེ་བཞིན་གཤེགས་པ་ལ་བལྟ་བ་དང༌། དེའི་སྤྱོད་ཡུལ་ལ་འཇུག་པ་ནི། དུས་གསུམ་གཤེགས་པ་ཞེས་སོགས་ཚིགས་བཅད་གཅིག་གིས་སྟོན་ཏེ། དུས་གསུམ་གྱི་སངས་རྒྱས་ཐམས་ཅད་སྐད་ཅིག་མ་གཅིག་ལ་བལྟ་ཞིང༌། དེ་དག་གི་སྤྱོད་ཡུལ་ལམ་མཛད་པ་ཐམས་ཅད་ལ་སྒྱུ་མ་ལྟ་བུའི་ཏིང་ངེ་འཛིན་གྱི་སྟོབས་ཀྱིས་འཇུག་པར་སྨོན་པའོ། །

བདུན་པ་སངས་རྒྱས་ཀྱི་ཞིང་མངོན་པར་བསྒྲུབ་པ་ནི། གང་ཡང་དུས་གསུམ་དག་གི་ཞེས་སོགས་ཚིག་རྐང་བཞིས་སྟོན་ལ་འདི་ནི་རང་གི་སངས་རྒྱས་ཀྱི་ཞིང་གི་བཀོད་པ་བསྒྲུབ་པར་སྨོན་པས། ཞིང་དག་པའི་སྦྱོར་བ་ཐོབ་པའི་དུས་ཀྱི་ཡོན་ཏན་ཁྱད་པར་ཅན་ཡིན་ནོ། །

བརྒྱད་པ་དེ་བཞིན་གཤེགས་པའི་ཐད་དུ་འགྲོ་བ་ལ་སྨོན་པ་ནི། གང་ཡང་མ་བྱོན་འཇིག་རྟེན་ཞེས་སོགས་ཚིག་རྐང་བཞིས་སྟོན་ལ། བསྐལ་པ་ཕྱི་མའི་མཐར་ཐུག་པའི་སངས་རྒྱས་ཐམས་ཅད་ཀྱི་ཕྱོགས་ཐམས་ཅད་དུ་མངོན་པར་བྱང་ཆུབ་པ་དང༌། ཆོས་འཁོར་བསྐོར་བ་དང༌། མྱ་ངན་ལས་འདའ་བའི་ཚུལ་སྟོན་པ་གསུམ་གྱིས་མཚོན་ནས་མཛད་པ་བཅུ་གཉིས་གང་སྟོན་པ་ཐམས་ཅད་ཀྱི་དྲུང་དུ་རང་གི་ལུས་རྒྱ་མཚོ་ལྟར་སྤྲུལ་ནས་མཆོད་པ་སོགས་བསྙེན་བཀུར་བྱེད་པར་སྨོན་པའོ། །

༡༢༽ བཅུ་གཉིས་པ་སྟོབས་ནི། ཀུན་ཏུ་མྱུར་བའི་ཞེས་སོགས་ཚིགས་བཅད་གཉིས་ཀྱིས་སྟོན་ཏེ། ཤེས་རབ་དང་ཐབས་དང་ཏིང་ངེ་འཛིན་གྱི་སྟོབས་གསུམ་སོ་སོར་བགྲངས་པས་བཅུའོ། །

༡༣༽ བཅུ་གསུམ་པ་གཉེན་པོ་སྒྲུབ་པ་ནི། ལས་ཀྱི་སྟོབས་རྣམས་ཞེས་སོགས་ཚིགས་བཅད་གཅིག་གིས་སྟོན་ཏེ། ལས་དང་ཉོན་མོངས་པ་དང་བདུད་ཀྱི་སྟོབས་གསུམ་གཉེན་པོས་རྩ་བ་ནས་འཇོམས་པར་སྨོན་པའོ། །

༡༤༽ བཅུ་བཞི་པ་བྱང་ཆུབ་སེམས་དཔའི་ལས་ནི། ཞིང་རྣམས་རྒྱ་མཚོ་ཞེས་སོགས་ཚིགས་བཅད་གཉིས་ཀྱིས་སྟོན་ལ། སངས་རྒྱས་ཀྱི་ཆོས་སྒྲུབ་པའི་དགེ་བའི་རྩ་བའི་ནུས་པ་རྫོགས་པ་དང༌། སེམས་ཅན་སྨིན་པར་བྱ་བའི་ནུས་པ་རྫོགས་པ་དང༌། སངས་རྒྱས་ཀྱི་ཞིང་སྦྱང་བའི་ནུས་པ་རྫོགས་པའི་ཆེད་དུ་རྒྱ་མཚོ་ལྟ་བུའི་གནས་བརྒྱད་ལ་སློབ་པར་སྨོན་པའོ། །

༡༥༽ བཅོ་ལྔ་པ་རྗེས་སུ་སློབ་པ་ལ་གཉིས་ལས། དེ་བཞིན་གཤེགས་པའི་རྗེས་སུ་སློབ་པ་ནི། གང་ཡང་དུས་གསུམ་གཤེགས་པའི་ཞེས་སོགས་ཚིགས་བཅད་གཅིག་གིས་སྟོན་ལ། གཉིས་པ་བྱང་ཆུབ་སེམས་དཔའི་རྗེས་སུ་སློབ་པ་ནི། རྒྱལ་བ་ཀུན་གྱི་སྲས་ཀྱི་ཞེས་སོགས་ཚིགས་བཅད་གསུམ་གྱིས་སྟོན་ལ། ཐབས་དང་ཤེས་རབ་ཁྱད་པར་ཅན་གྱི་ཕ་རོལ་དུ་ཕྱིན་པ་ཀུན་ཏུ་བཟང་པོ་དང་འཇམ་དཔལ་དབྱངས་གཉིས་དང་མཚུངས་པར་སློབ་པའི་སྒོ་ནས་སྤྱོད་པ་རྫོགས་པར་སྨོན་པའོ། །

༡༦༽ བཅུ་དྲུག་པ་དེ་རྣམས་ཀྱི་དོན་བསྡུ་བ་ནི། སྤྱོད་པ་དག་ནི་ཚད་ཡོད་ཅེས་སོགས་ཚིགས་བཅད་གཅིག་གིས་སྟོན།

དེ་ལྟར་རྣམ་པ་བཅུ་དྲུག་པོ་བསྟན་ཟིན་ནས།

༩༽ རྩ་བའི་ས་བཅད་དགུ་པ་མཐར་ཐུག་པ་ནི། ནམ་མཁའི་མཐར་ཐུག་གྱུར་པ་ཞེས་སོགས་ཚིགས་བཅད་གཅིག་གིས་སྟོན་ལ། སྨོན་ལམ་གྱི་འབྲས་བུ་མཐར་ཐུག་པ་ནི། སངས་རྒྱས་ཀྱི་གོ་འཕང་བརྙེས་ནས་ནམ་མཁའ་ཇི་སྲིད་གནས་ཀྱི་བར་དུ་སེམས་ཅན་གྱི་དོན་མཛད་པ་ཉིད་ཡིན་པར་བསྟན་ཏོ། །

༡༠༽ བཅུ་པ་སྨོན་ལམ་གྱི་ཕན་ཡོན་ལ་གཉིས། མཐོང་བའི་ཆོས་ཀྱི་ཕན་ཡོན་དང༌། ཚེ་རབས་ཕྱི་མ་རྣམས་ཀྱི་ཕན་ཡོན་ནོ། །དང་པོ་ལ་བཞི་ལས།

དང་པོ་བསོད་ནམས་ཁྱད་པར་ཅན་ཡོངས་སུ་འཛིན་པ་ནི། གང་ཡང་ཕྱོགས་བཅུའི་ཞིང་ནམས་ཞེས་སོགས་ཚིགས་བཅད་གཉིས་ཀྱིས་སྟོན།

གཉིས་པ་ངན་སོང་དང་སྡིག་གྲོགས་སྤངས་ཏེ་དེ་བཞིན་གཤེགས་པའི་ཞལ་མཐོང་བ་ནི། གང་གིས་བཟང་སྤྱོད་སྨོན་ལམ་ཞེས་སོགས་ཚིགས་བཅད་གཅིག་གིས་སྟོན།

གསུམ་པ་རྙེད་པ་ལེགས་པར་རྙེད་ཅིང་བྱང་ཆུབ་སེམས་དཔའ་རྣམས་དང་སྐལ་བ་མཉམ་པ་འཐོབ་པ་ནི། དེ་དག་རྙེད་པ་རབ་རྙེད་ཅེས་སོགས་ཚིགས་བཅད་གཅིག་གིས་སྟོན།

གཉིས་པ་ཚེ་རབས་ཕྱི་མ་རྣམས་ཀྱི་ཕན་ཡན་ལ་གཉིས། རྒྱས་བསྡུས་པ་དང༌། འབྲས་བུས་བསྡུས་པའོ། །དང་པོ་ནི། ཡེ་ཤེས་དང་ནི་གཟུགས་དང་ཞེས་སོགས་ཚིགས་བཅད་གཅིག་གིས་སྟོན་ལ།

གཉིས་པ་འབྲས་བུས་བསྡུས་པ་ནི། བྱང་ཆུབ་ཤིང་དབང་དྲུང་དུ་ཞེས་སོགས་ཚིགས་བཅད་གཅིག་གིས་སྟོན་ནོ། །

གང་ཡང་བཟང་པོ་སྤྱོད་པའི་སྨོན་ལམ་འདི་ཞེས་སོགས་མན་ཆད་ཀྱི་ཚིགས་བཅད་བདུན། རྩ་བའི་ས་བཅད་བཅུས་བསྡུས་པར་མ་བཤད་ཀྱང་རང་རང་གི་ཐད་དུ་བསྡུས་དོན་གསུངས་པ་ལ། ཕན་ཡོན་མདོར་བསྡུས་ཏེ་འཇིག་རྟེན་ལས་འདས་མ་འདས་ཀྱི་ཕུན་ཚོགས་ཐམས་ཅད་འཐོབ་པ་ནི། གང་ཡང་བཟང་པོ་སྤྱོད་པའི་ཞེས་སོགས་ཚིགས་བཅད་གཅིག་གིས་སྟོན།

བཟང་པོ་སྤྱོད་པའི་སྨོན་ལམ་བཏབ་པའི་དགེ་བའི་རྩ་བ་ཡོངས་སུ་བསྔོ་བ་ལ་གཉིས་ལས། བྱང་ཆུབ་སེམས་དཔའི་རྗེས་སུ་བསྔོ་བ་ནི། འཇམ་དཔལ་དཔའ་བོ་ཞེས་སོགས་ཚིགས་བཅད་གཅིག་གིས་སྟོན།

དེ་བཞིན་གཤེགས་པའི་རྗེས་སུ་བསྔོ་བ་ནི། དུས་གསུམ་གཤེགས་པའི་རྒྱལ་བ་ཞེས་སོགས་ཚིགས་བཅད་གཅིག་གིས་སྟོན།

སྒྲིབ་པ་སྤངས་ཤིང་དག་པའི་ལུས་རྟེན་ཁྱད་པར་ཅན་བཟུང་བ་ནི། བདག་ནི་འཆི་བའི་ཞེས་སོགས་ཚིགས་བཅད་གཉིས་ཀྱིས་སྟོན།

ལུང་བསྟན་འཐོབ་པ་དང་སེམས་ཅན་གྱི་དོན་བསྒྲུབ་པ་ནི། རྒྱལ་བའི་དཀྱིལ་འཁོར་ཞེས་སོགས་ཚིགས་བཅད་གཉིས་ཀྱིས་སྟོན་པར་བཤད་ལ། བཟང་པོ་སྤྱོད་པའི་སྨོན་ལམ་བཏབ་པ་ཡི་ཞེས་སོགས་ཚིགས་བཅད་གསུམ་ལ་བཤད་པ་མ་བྱུང་ངོ༌། །སློབ་དཔོན་ཕྱོགས་ཀྱི་གླང་པོའི་འགྲེལ་པ་འདི་དང༌། འཕགས་པ་ཀླུ་སྒྲུབ་ཀྱིས་མཛད་ཟེར་བའི་འགྲེལ་པ་གཉིས་བསྡུས་དོན་དང་བཤད་པ་ཇི་ལྟ་བ་བཞིན་འདྲ་བར་སྣང་ངོ༌། །

**སློབ་དཔོན་ཤཱཀྱ་བཤེས་གཉེན་གྱིས་འགྲེལ་པར་བསྡུས་དོན་མཛད་པ་ནི།**

སྨོན་ལམ་གྱི་ཐབས་དང༌། མོས་པས་སྤྱོད་པའི་སའི་སྨོན་ལམ་དང༌། ལྷག་བསམ་དག་པའི་སའི་སྨོན་ལམ་དང༌། འབྲས་བུ་དང་སྨོན་ལམ་གྱི་ཕན་ཡོན་དང༌། སྨོན་ལམ་གྱི་གཞུང་འདོན་པ་ཙམ་གྱི་ཕན་ཡོན་ཏེ་དྲུག་ཏུ་བཤད་ལ།

དེའི་དང་པོ་ཐབས་ནི། ཇི་སྙེད་སུ་དག་ཅེས་པ་ནས་ཆེན་པོར་བསྔོ་ཞེས་པའི་བར་གྱི་ཡན་ལག་བདུན་པའི་ཚིགས་བཅད་བཅུ་གཉིས་སོ། །

དེའི་འཇུག་ཐོགས་སུ། རྒྱལ་བ་ཀུན་གྱིས་རྗེས་སུ་སློབ་གྱུར་ཏེ། །བཟང་པོ་སྤྱོད་པ་རབ་ཏུ་སྟོན་པར་བགྱིད། །ཡེ་ཤེས་སྤྱོད་པ་རྣམ་པར་དག་བྱེད་ཅིང༌། །བྱང་ཆུབ་སྤྱོད་པ་ཡོངས་སུ་རྫོགས་བྱེད་ཤོག །ཅེས་པའི་ཚིགས་བཅད་གཅིག་འདོན་ཞིང༌། དེས་སྨོན་ལམ་ཐམས་ཅད་ཀྱི་དོན་བསྡུ་བར་བཤད་དོ། །

དེ་ནས་འདས་པའི་སངས་རྒྱས་རྣམས་དང་ཞེས་པ་ནས་ཡོན་ཏན་ཀུན་གྱི་མི་བཟད་མཛོད་དུ་འགྱུར་ཞེས་པའི་བར་གྱི་ཚིགས་བཅད་བཅོ་ལྔས་མོས་པས་སྤྱོད་པའི་སའི་སྨོན་ལམ་བསྟན་པར་བཤད་ལ།

རྡུལ་གཅིག་སྟེང་ན་རྡུལ་སྙེད་ཅེས་པ་ནས། བདག་གི་སྨོན་ལམ་མཐའ་ཡང་དེ་ཙམ་ཞེས་པའི་བར་གྱི་ཚིགས་བཅད་བཅུ་དགུས་ནི། ལྷག་བསམ་དག་པའི་སའི་སྨོན་ལམ་དང་འབྲས་བུ་བསྟན་པར་བཤད་ལ། དེ་ཡང་ས་དང་པོ་རབ་ཏུ་དགའ་བ་ནས། བཅུ་གཅིག་པ་ཀུན་ཏུ་འོད་ཀྱི་བར་ལ་སྦྱར་རོ། །

གང་ཡང་ཕྱོགས་བཅུའི་ཞིང་རྣམས་མཐའ་ཡས་པ། །ཞེས་པ་ནས། བྱང་ཆུབ་མཆོག་ལ་སོམ་ཉི་མ་བྱེད་ཅིག །ཅེས་པའི་བར་གྱི་ཚིགས་བཅད་བརྒྱད་ཀྱིས་སྨོན་ལམ་གྱི་ཕན་ཡོན་བསྟན་ཏོ། །

འཇམ་དཔལ་དཔའ་བོས་ཇི་ལྟར་མཁྱེན་པ་དང་ཞེས་སོགས་ཚིགས་བཅད་དྲུག་གིས་ནི་སྨོན་ལམ་གྱི་གཞུང་འདོན་པ་ཙམ་གྱི་དགེ་རྩ་བསྔོ་བ་ཡིན་པར་བཤད་དེ། བཟང་པོ་སྤྱོད་པའི་སྨོན་ལམ་བཏབ་པ་ཡི་ཞེས་སོགས་ཚིགས་བཅད་གཉིས་ཀྱང་བསྔོ་བར་བཤད་དེ། དེ་དག་གི་བར་གྱི་ནང་གསེས་ཀྱི་བསྡུས་དོན་རྣམས་ནི་འགྲེལ་པ་སྔ་མ་གཉིས་དང་ཕལ་ཆེར་འདྲ་བར་སྣང་ངོ༌། །སློབ་དཔོན་རྒྱན་བཟང་པོས་མཛད་པའི་འགྲེལ་པའི་བསྡུས་དོན་ཀྱང་སྔ་མ་གཉིས་དང་འདྲ་བར་སྣང་ངོ༌། །

དེ་དག་ནི་རྒྱ་འགྲེལ་རྣམས་ཀྱིས་བཤད་ཚུལ་ཡིན་ལ། བོད་འགྲེལ་འགའ་ཞིག་འདུག་པ་ལས་གཞན་རྣམས་ནི་འབྲུ་ནོན་ཙམ་ལས་མི་སྣང་ལ། ཇོ་ནང་རྗེ་བཙུན་ཏཱ་ར་ན་ཐ་དང་ཀུན་མཁྱེན་སྟོབས་འབར་འོད་ཟེར་བའི་འགྲེལ་པ་གཉིས་ཅུང་ཟད་རྒྱས་པར་སྣང་ནའང་སྔ་མས་བཤད་པ་ཕལ་ཆེར་ས་མཐོན་པོ་འབའ་ཞིག་ལ་སྦྱར་བ་དང༌། གཞུང་གཞན་དང་ཡེ་མི་མཐུན་པའི་བཤད་པ་མང་བར་འདུག་པ་དང༌། ཕྱི་མས་ཤཱཀྱ་བཤེས་གཉེན་གྱི་རྗེས་སུ་འབྲང་བར་འདུག་ཀྱང་གཞུང་གི་གཅོད་མཚམས་རྣམས་ས་བཅུ་དང་ཕར་ཕྱིན་བཅུ་དང་སྦྱར་བའི་བཤད་པ་ལ་གཞུང་ཆེན་པོ་རྣམས་ཀྱི་བཤད་སྲོལ་དང་མཐུན་དཀའ་བ་དགའ་ཞིག་སྣང་ཞིང་ཁྱད་པར་ས་བཅུའི་ལམ་ལ་རིམ་པར་སྦྱར་བ་རྣམས་ལ་མཚན་ཉིད་མཚུངས་པ་ཙམ་ལས་ཇི་བཞིན་འབྱོར་བ་དཀའ་བར་སྣང་བས་འདིར་དེ་དག་གི་དགག་བཞག་རྒྱས་པ་མི་སྤྲོ་ལ། རྣམ་གཞག་གཞན་རྣམས་ནི་རང་ལུགས་གསལ་བར་འཆད་པས་ཤེས་པར་འགྱུར་རོ། །

**གསུམ་པ་གཞུང་དོན་དངོས་བཤད་པ་ལ། སྨོན་ལམ་འགྲུབ་པའི་རྒྱུ་བསག་སྦྱང་བྱ་བའི་ཉམས་ལེན་གྱི་རིམ་པ་དང༌། བྱང་ཆུབ་སེམས་དཔའི་སྨོན་ལམ་གྱི་རིམ་པ་ཉམས་སུ་ལེན་པ་དངོས་དང༌། སྨོན་ལམ་ཡིད་ལ་བྱས་པའི་ཕན་ཡོན་དང༌། གཞུང་བཏོན་པ་སོགས་ཀྱི་ཕན་ཡོན་ཏེ་བཞི། དེའི་དང་པོ་ལ་**མགོན་པོ་གསེར་གླིང་པ་དང་ཇོ་བོ་ཨ་ཏི་ཤའི་ཕྱག་བཞེས་ལྟར་གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ་དང༌། ཅི་འབྱོར་བའི་མཆོད་པ་གཡོ་སྒྱུ་དང་བྲལ་བས་མཛེས་པར་བཤམ་པ་དང༌། བདེ་བའི་སྟན་ལ་ཚུལ་དང་མཐུན་པའི་སྤྱོད་ལམ་གྱིས་འཁོད་པར་བྱས་ཏེ། མི་རྟག་པ་དང༌། ངན་འགྲོའི་སྡུག་བསྔལ་དང༌། འཁོར་བའི་ཉེས་དམིགས་སེམས་པ་སོགས་དང༌། སེམས་ཅན་ཐམས་ཅད་ལ་དམིགས་པའི་བྱམས་པ་དང་སྙིང་རྗེ་སོགས་ཀྱི་དམིགས་པ་ཡིད་འཁུལ་བ་རེ་སྔོན་དུ་བཏང་ནས་སྐྱབས་འགྲོ་སེམས་བསྐྱེད་སོགས་རྒྱུད་དང་འདྲེས་ངེས་པར་བྱ།

དབང་པོ་རྣོན་པོས་ཕྱོགས་བཅུའི་ཞིང་རབ་འབྱམས་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་རྣམས་དག་པའི་ཞིང་གི་བཀོད་པ་དང་བཅས་པའི་རང་རང་གི་གནས་ན་བཞུགས་པ་རྣམས་ཡིད་ཡུལ་དུ་བྱས་པས་ཆོག་མོད་ཀྱང༌། ལས་དང་པོ་པས་དམིགས་པ་འཆར་བདེ་བའི་ཆེད་དུ་ལམ་གྱི་རིམ་པའི་མན་ངག་ནས་འབྱུང་བ་བཞིན་ཚོགས་ཤིང་གསལ་འདེབས་པ་སོགས་བྱས་ལ། སྐྱབས་ཡུལ་རྣམས་ལ་དད་འདུན་ཤུགས་དྲག་པོ་དང༌། རང་གི་མཐའ་འཁོར་དུ་སེམས་ཅན་ཐམས་ཅད་འཁོར་བ་ལ་བྱམས་པ་དང་སྙིང་རྗེ་ཤུགས་དྲག་པོ་བསྐྱེད་དེ་དེའི་རྩིས་ཟིན་པའི་ངང་ནས། **ཡན་ལག་བདུན་པ་བྱ་བ་ལ། ཐོག་མར་ཕྱག་འཚལ་བའི་ཡན་ལག་ལ་བཞི་ལས་དང་པོ་སྒོ་གསུམ་བསྔོས་པའི་ཕྱག་ནི།**

ཇི་སྙེད་སུ་དག་ཕྱོགས་བཅུའི་འཇིག་རྟེན་ན། །དུས་གསུམ་གཤེགས་པ་མི་ཡི་སེང་གེ་ཀུན། །བདག་གིས་མ་ལུས་དེ་དག་ཐམས་ཅད་ལ། །ལུས་དང་ངག་ཡིད་དང་བས་ཕྱག་བགྱིའོ། །

ཇི་སྙེད་སུ་དག་ཅེས་སོགས་ཚིག་རྐང་བཞིས་སྟོན་ཏེ། འཇིག་རྟེན་གྱི་ཁམས་ཕྱོགས་རེ་བ་དང་དུས་རེ་རེ་བའི་སངས་རྒྱས་མིན་གྱི། ཕྱོགས་བཅུ་ཀ་ན་བཞུགས་པ་དང་སྔར་བྱོན་ཟིན་པ་དང་མ་འོངས་པ་ན་འབྱོན་པར་འགྱུར་བ་དང༌། ད་ལྟར་བྱུང་བའི་མིའི་སེང་གེ་སྟེ་སངས་རྒྱས་བཅོམ་ལྡན་འདས་སྲས་དང་བཅས་པ་ཇི་སྙེད་ཅིག་བཞུགས་པ་གང་སུ་དག་སྟེ་ཅི་མཆིས་པ་ཐམས་ཅད་ལ་དམིགས་ནས་གཞན་གྱི་གཡམ་ལ་རྒྱུག་པ་ལྟ་བུ་མ་ཡིན་པར་བསམ་པ་ཐག་པ་ནས་ལུས་ངག་ཡིད་གསུམ་དྭང་བ་སྟེ་སྒོ་གསུམ་གུས་པས་ཕྱག་འཚལ་ལོ། །དེ་ཡང་སངས་རྒྱས་གཅིག་ལ་ཕྱག་འཚལ་ནའང་བསོད་ནམས་དཔག་ཏུ་མེད་པ་ལ་དེ་ཙམ་ལ་དམིགས་ནས་ཕྱག་འཚལ་ན་ལྟ་ཅི་སྨོས་ཞེས་གསུངས་སོ། །

གཉིས་པ་ལུས་ཀྱི་ཕྱག་ནི།

བཟང་པོ་སྤྱོད་པའི་སྨོན་ལམ་སྟོབས་དག་གིས། །རྒྱལ་བ་ཐམས་ཅད་ཡིད་ཀྱིས་མངོན་སུམ་དུ། །ཞིང་གི་རྡུལ་སྙེད་ལུས་རབ་བཏུད་པ་ཡིས། །རྒྱལ་བ་ཀུན་ལ་རབ་ཏུ་ཕྱག་འཚལ་ལོ། །

བཟང་པོ་སྤྱོད་པ་ཞེས་སོགས་ཚིགས་བཅད་གཅིག་གིས་སྟོན་ལ། སྐྱབས་ཡུལ་རྣམས་ཀྱི་བཟང་པོའི་སྤྱོད་པ་སྟེ་དེ་དག་གི་ཡོན་ཏན་ལ་དད་པའི་སྟོབས་བསྐྱེད་པའི་སྨོན་ལམ་གྱི་སྟོབས་ཀྱིས་ཀུན་ནས་བསླངས་ཏེ། རྒྱལ་བ་ཕྱོགས་དང་དུས་ཀྱིས་བསྡུས་པ་ཐམས་ཅད་ཡིད་ཀྱི་ཡུལ་དུ་མངོན་སུམ་ལྟར་དམིགས་ལ། རང་གི་ལུས་ཞིང་རྣམས་ཀྱི་རྡུལ་ཕྲ་རབ་ཀྱི་གྲངས་དང་མཉམ་པ་སྤྲུལ་ལ་བཏུད་པ་སྟེ་ཡན་ལག་ལྔ་ས་ལ་གཏུགས་པའི་སྒོ་ནས་རབ་ཏུ་དྭང་བས་ཕྱག་འཚལ་བའོ། །ལུས་གཅིག་གིས་ཕྱག་བྱས་པའང་བསོད་ནམས་ཆེ་ན་ལུས་དེ་ཙམ་གྱིས་ཕྱག་བྱས་པ་ནི་བསོད་ནམས་ཤིན་ཏུ་ཆེ་ཞེས་གསུངས་སོ། །

གསུམ་པ་ཡིད་ཀྱི་ཕྱག་ནི།

རྡུལ་གཅིག་སྟེང་ན་རྡུལ་སྙེད་སངས་རྒྱས་རྣམས། །སངས་རྒྱས་སྲས་ཀྱི་དབུས་ན་བཞུགས་པ་དག །དེ་ལྟར་ཆོས་ཀྱི་དབྱིངས་རྣམས་མ་ལུས་པར། །ཐམས་ཅད་རྒྱལ་བ་དག་གིས་གང་བར་མོས། །

རྡུལ་གཅིག་སྟེང་ན་ཞེས་སོགས་ཚིགས་བཅད་གཅིག་གིས་སྟོན། རྡུལ་ཕྲ་རབ་རེ་རེའི་སྟེང་ནའང་རྡུལ་ཐམས་ཅད་ཀྱི་གྲངས་དང་མཉམ་པའི་སངས་རྒྱས་རྣམས་རང་རང་གི་སྲས་བྱང་ཆུབ་སེམས་དཔའི་འཁོར་གྱིས་བསྐོར་བའི་དབུས་ན་བཞུགས་པ་དང་དེ་ལྟ་བུའི་ཚུལ་གྱིས་ཆོས་ཀྱི་དབྱིངས་དེ་ཁོ་ན་ཉིད་དང་མཉམ་པར་བཞུགས་པའི་རྒྱལ་བའི་ཐུགས་གཉིས་སུ་མེད་པའི་ཡེ་ཤེས་ཀྱི་རོལ་པས་ནམ་མཁའ་གང་ཁྱབ་ཏུ་ཁྱབ་པས་ན། དེ་ལྟ་བུའི་སྐུ་དང་ཞིང་གི་བཀོད་པས་ཀྱང་ཆོས་ཀྱི་དབྱིངས་ཀྱི་ཁམས་ཐམས་ཅད་གང་བ་ལ་མོས་པ་སྟེ་བསམ་མི་ཁྱབ་ཀྱི་ཡོན་ཏན་ལ་དད་པར་བྱེད་པའོ། །

བཞི་པ་ངག་གི་ཕྱག་ནི།

དེ་དག་བསྔགས་པ་མི་ཟད་རྒྱ་མཚོ་རྣམས། །དབྱངས་ཀྱི་ཡན་ལག་རྒྱ་མཚོའི་སྒྲ་ཀུན་གྱིས། །རྒྱལ་བ་ཀུན་གྱི་ཡོན་ཏན་རབ་བརྗོད་ཅིང༌། །བདེ་བར་གཤེགས་པ་ཐམས་ཅད་བདག་གིས་བསྟོད། །

དེ་དག་བསྔགས་པ་ཞེས་སོགས་ཚིགས་བཅད་གཅིག་གིས་སྟོན་ཏེ། ཡུལ་དེ་དག་གི་ཡོན་ཏན་གྱི་བསྔགས་པ་ཟད་མི་ཤེས་པ་རྒྱ་མཚོ་ལྟ་བུ་རྣམས་དབྱངས་ཀྱི་ཡན་ལག་སྟེ་རྒྱུ་ལྕེ་རྐན་ལ་སོགས་པ་མང་པོར་སྤྲུལ་ནས་སྒྲ་དབྱངས་སྙན་པས་རྒྱལ་བ་སྲས་དང་བཅས་པ། དེ་དག་ཀུན་གྱི་ཡོན་ཏན་མཐའ་ཡས་པ་རྣམས་རབ་ཏུ་བརྗོད་ཅིང་བདེ་བར་གཤེགས་པ་ཐམས་ཅད་བདག་གིས་བསྟོད་པར་བྱེད་པའོ། །

འདིའི་དབྱངས་ཀྱི་ཡན་ལག་ནི་ལྕེ་རྐན་སོགས་ལ་བྱེད་པར་རྗེ་བདག་ཉིད་ཆེན་པོས་གསུངས་པ་ལྟར། ཤཱཀྱ་བཤེས་གཉེན་གྱི་འགྲེལ་པར་ཡང་འབྱུང་ལ། འགྲེལ་པ་གཞན་ལས། དབྱངས་ཀྱི་ཡོན་ཏན་ལ་བཤད་དོ། །

**གཉིས་པ་མཆོད་པ་ལ་གཉིས་ལས། དང་པོ་བླ་ན་ཡོད་པའི་མཆོད་པ་ནི།**

མེ་ཏོག་དམ་པ་ཕྲེང་བ་དམ་པ་དང༌། །སིལ་སྙན་རྣམས་དང་བྱུག་པ་གདུགས་མཆོག་དང༌། །མར་མེ་མཆོག་དང་བདུག་སྤོས་དམ་པ་ཡིས། །རྒྱལ་བ་དེ་དག་ལ་ནི་མཆོད་པར་བགྱི། །ན་བཟའ་དམ་པ་རྣམས་དང་དྲི་མཆོག་དང༌། །ཕྱེ་མ་ཕུར་མ་རི་རབ་མཉམ་པ་དང༌། །བཀོད་པ་ཁྱད་པར་འཕགས་པའི་མཆོག་ཀུན་གྱིས། །རྒྱལ་བ་དེ་དག་ལ་ཡང་མཆོད་པར་བགྱི། །

མེ་ཏོག་དང༌། ཕྲེང་བ་དང༌། སིལ་སྙན་དང༌། བྱུག་པ་དང༌། གདུགས་དང༌། མར་མེ་དང༌། བདུག་སྤོས་དང༌། ན་བཟའ་དང༌། དྲི་རྣམས་ནི་གོ་བར་སླ་ལ། དེ་དག་རེ་རེ་ཞིང་དམ་པ་དང་མཆོག་ཅེས་སྨོས་པ་ནི། མེ་ཏོག་ལྟ་བུ་རེ་རེ་ཡང་ལྷ་དང་མིའི་ཡུལ་ན་ཡོད་པའི་ཁ་དོག་དང༌། དབྱིབས་དང༌། དྲི་དང༌། རྒྱན་ཕུན་སུམ་ཚོགས་པ་མཐའ་ཡས་ཤིང་རྣམ་པ་སྣ་ཚོགས་པ་བསམ་གྱིས་མི་ཁྱབ་པ་འབུལ་བ་བསྟན་ལ། ཕྱེ་མ་ཕུར་མ་ནི། སྤོས་དྲི་ཞིམ་པོའི་ཕྱེ་མ་གཏོར་ཞིང་བདུག་ཏུ་རུང་བ་ཐུམ་པོ་སོགས་སུ་བྱས་པའམ་དཀྱིལ་འཁོར་བྲིས་པའི་ཚོན་ཕྱེ་སྤེལ་བའི་རིམ་པ་རྒྱ་དང་རྔམས་རི་རབ་དང་མཉམ་པ་ཡིན་ལ། བཀོད་པ་ཁྱད་པར་དུ་འཕགས་པ་ནི། མེ་ཏོག་ལྟ་བུ་རེ་རེ་ལ་ཡང་བཀོད་པ་སྣ་ཚོགས་པ་སྟེ་མེ་ཏོག་གི་རང་བཞིན་འབའ་ཞིག་ལས་གྲུབ་པའི་གདུགས་དང༌། རྒྱལ་མཚན་དང༌། བླ་བྲེ་དང༌། གཞལ་མེད་ཁང་དང༌། ཁྲི་སྟན་དང༌། ལྡ་ལྡི་ལ་སོགས་པ་སྣ་ཚོགས་པའི་དབྱིབས་དང༌། འོད་ཟེར་འཕྲོ་བ་ལ་སོགས་པའི་རྣམ་པ་དུ་མར་སྤྲུལ་ནས་མཆོད་པ་སྟེ་ཕྲེང་བ་ལ་སོགས་པ་གཞན་ལའང་ཅི་རིགས་པར་སྦྱར་རོ། །

**གཉིས་པ་བླ་ན་མེད་པའི་མཆོད་པ་ནི།**

མཆོད་པ་གང་རྣམས་བླ་མེད་རྒྱ་ཆེ་བ། །དེ་དག་རྒྱལ་བ་ཐམས་ཅད་ལ་ཡང་མོས། །བཟང་པོ་སྤྱོད་ལ་དད་པའི་སྟོབས་དག་གིས། །རྒྱལ་བ་ཀུན་ལ་ཕྱག་འཚལ་མཆོད་པར་བགྱི། །

མཆོད་པ་གང་རྣམས་སོགས་ཚིགས་བཅད་གཅིག་གིས་སྟོན་ཏེ། རྫུ་འཕྲུལ་དང་ཏིང་ངེ་འཛིན་གྱི་མཐུ་ཤིན་ཏུ་ཆེ་བའི་བྱང་ཆུབ་སེམས་དཔའ་རྣམས་ཀྱི་མཆོད་པ་གང་དག་བླ་ན་མེད་པ་སྟེ། འཇིག་རྟེན་ན་མེད་པའི་ཡོ་བྱད་ཀྱི་ཁྱད་པར་བཟང་དགུ་དུ་མ་སྤྲུལ་པ་སྟེ། བུམ་པ་བཟང་པོ་དང༌། དཔག་བསམ་གྱི་ཤིང་དང༌། ཡིད་བཞིན་གྱི་ནོར་བུ་ལ་སོགས་པ་ལས་བསམ་པ་ཙམ་གྱིས་གང་ཉེ་བར་མཁོ་བའི་ཡོ་བྱད་མཐའ་ཡས་པ་དང༌། དམ་པའི་ཆོས་ཀྱི་སྒྲ་དང་བསྔགས་པའི་དབྱངས་མཐའ་ཡས་པ་འབྱུང་བའི་སངས་རྒྱས་ཀྱི་ཞིང་ཐམས་ཅད་རྒྱས་པར་འགེང་བས་ན་རྒྱ་ཆེ་བ་སྟེ། རང་གི་ལུས་ཀྱང་དེ་སྙེད་དུ་སྤྲུལ་ནས་འབུལ་བའོ། །

བཟང་པོ་སྤྱོད་ལ་དད་པའི་སྟོབས་དག་གིས་ཞེས་པ་ནི། ཀུན་སློང་གི་ཁྱད་པར་ཏེ་མཆོད་ཡུལ་རྣམས་ཀྱི་ཡོན་ཏན་ལ་ཡིད་གུས་པས་དང་བ་དང༌། དེ་དག་གི་གོ་འཕང་མངོན་དུ་བྱེད་འདོད་ཀྱི་མངོན་པར་འདོད་པའི་དད་པ་ཤུགས་དྲག་པོས་ཀུན་ནས་བསླངས་ཏེ། ཕྱག་འཚལ་བ་དང་མཆོད་པ་བྱེད་པའོ། །

**གསུམ་པ་སྡིག་པ་བཤགས་པའི་ཡན་ལག་ནི།**

འདོད་ཆགས་ཞེ་སྡང་གཏི་མུག་དབང་གིས་ནི། །ལུས་དང་ངག་དང་དེ་བཞིན་ཡིད་ཀྱིས་ཀྱང༌། །སྡིག་པ་བདག་གིས་བགྱིས་པ་ཅི་མཆིས་པ། །དེ་དག་ཐམས་ཅད་བདག་གིས་སོ་སོར་བཤགས། །

འདོད་ཆགས་ཞེ་སྡང་ཞེས་སོགས་ཚིགས་བཅད་གཅིག་གིས་སྟོན་ཏེ། རྒྱུ་འདོད་ཆགས་ཞེ་སྡང་གཏི་མུག་གསུམ་གྱི་དབང་གིས། གཞི་ལུས་ངག་ཡིད་གསུམ་གྱི་སྒོ་ནས་ངོ་བོ་སྡིག་པ་མི་དགེ་བ་བཅས་པ་དང་རང་བཞིན་གྱི་ཁ་ན་མ་ཐོ་བ་བྱེད་ཚུལ་བདག་གིས་བགྱིས་པ་དང༌། བགྱིད་དུ་སྩལ་བ་དང༌། གཞན་གྱིས་བགྱིས་པ་ལ་རྗེས་སུ་ཡི་རང་བ་ཅི་མཆིས་པ་ཐམས་ཅད་བཤགས་ཚུལ་རྣམ་སྨིན་ལ་འཇིགས་པའི་སྒོ་ནས་འགྱོད་པ་དང༌། ཕྱིན་ཆད་སྡོམ་པའི་སེམས་དང༌། སྐྱབས་ཡུལ་རྣམས་ལ་སྡིག་པའི་འབྲས་བུ་ལས་སྐྱོབ་པའི་ནུས་པ་ཡོད་པར་ཡིད་ཆེས་པ་དང༌། སྡིག་པའི་འཁོར་གསུམ་རང་བཞིན་མེད་པར་རྟོགས་པ་སོགས་སྟོབས་བཞི་ཚང་བའི་སྒོ་ནས་སོ་སོར་བཤགས་པའོ། །

**བཞི་པ་རྗེས་སུ་ཡི་རང་བའི་ཡན་ལག་ནི།**

ཕྱོགས་བཅུའི་རྒྱལ་བ་ཀུན་དང་སངས་རྒྱས་སྲས། །རང་རྒྱལ་རྣམས་དང་སློབ་དང་མི་སློབ་དང༌། །འགྲོ་བ་ཀུན་གྱི་བསོད་ནམས་གང་ལ་ཡང༌། །དེ་དག་ཀུན་གྱི་རྗེས་སུ་བདག་ཡི་རང༌། །

ཕྱོགས་བཅུའི་རྒྱལ་བ་ཞེས་སོགས་ཚིགས་བཅད་གཅིག་གིས་སྟོན་ཏེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་དང་རང་སངས་རྒྱས་དང་སློབ་པ་དང་མི་སློབ་པའི་ཉན་ཐོས་ཀྱི་དགེ་འདུན་དང༌། སོ་སོ་སྐྱེ་བོའི་འགྲོ་བ་སྟེ་གང་ཟག་ལྔ་པོ་དེ་དག་གི་བསོད་ནམས་ཀྱི་ཕུང་པོ་ཅི་མཆིས་པ་ཐམས་ཅད་ལ་དབུལ་པོས་གཏེར་རྙེད་པ་ལྟ་བུའི་སྙིང་ཐག་པ་ནས་རྗེས་སུ་ཡི་རང་བའི་དགའ་བ་བསྒོམ་པའོ། །

**ལྔ་པ་ཆོས་འཁོར་བསྐོར་བར་བསྐུལ་བ་ནི།**

གང་རྣམས་ཕྱོགས་བཅུའི་འཇིག་རྟེན་སྒྲོན་མ་རྣམས། །བྱང་ཆུབ་རིམ་པར་སངས་རྒྱས་མ་ཆགས་བརྙེས། །མགོན་པོ་དེ་དག་བདག་གིས་ཐམས་ཅད་ལ། །འཁོར་ལོ་བླ་ན་མེད་པར་བསྐོར་བར་བསྐུལ། །

གང་རྣམས་ཕྱོགས་བཅུའི་ཞེས་སོགས་ཚིགས་བཅད་གཅིག་གིས་སྟོན་ཏེ། ཕྱོགས་བཅུའི་ཞིང་དུ་འཇིག་རྟེན་གྱི་རྒུད་པ་སེལ་བའི་སྒྲོན་མེ་སངས་རྒྱས་བཅོམ་ལྡན་འདས་གང་དག་བྱང་ཆུབ་ཏུ་རྣམ་པར་སངས་རྒྱས་ཏེ་མ་ཆགས་ཤིང་ཐོགས་པ་མེད་པའི་མཁྱེན་པ་བརྙེས་ནས་རིང་དུ་མ་ལོན་པ་རྣམས་ལ་ལུས་ཀྱང་དེ་སྙེད་དུ་སྤྲུལ་ནས་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་བླ་ན་མེད་པ་བསྐོར་བར་བསྐུལ་བའོ། །

**དྲུག་པ་མྱ་ངན་ལས་མི་འདའ་བར་གསོལ་བ་འདེབས་པ་ནི།**

མྱ་ངན་འདའ་སྟོན་གང་བཞེད་དེ་དག་ལ། །འགྲོ་བ་ཀུན་ལ་ཕན་ཞིང་བདེ་བའི་ཕྱིར། །བསྐལ་པ་ཞིང་གི་རྡུལ་སྙེད་བཞུགས་པར་ཡང༌། །བདག་གིས་ཐལ་མོ་རབ་སྦྱར་གསོལ་བར་བགྱི། །

མྱ་ངན་འདའ་སྟོན་ཞེས་སོགས་ཚིགས་བཅད་གཅིག་གིས་སྟོན་ཏེ། ཕྱོགས་བཅུའི་ཞིང་དུ་མྱ་ངན་ལས་འདའ་བའི་ཚུལ་སྟོན་པར་བཞེད་པ་རྣམས་ལ་འགྲོ་བ་རྣམས་ལ་ཕུགས་སུ་ཕན་པ་དང་གནས་སྐབས་སུ་བདེ་བ་བསྐྱེད་པའི་ཕྱིར་དུ་ཞིང་ཁམས་ཀྱི་རྡུལ་ཕྲ་རབ་ཀྱི་གྲངས་དང་མཉམ་པའི་བསྐལ་པར་མྱ་ངན་ལས་མི་འདའ་བར་བཞུགས་པར་ལུས་དཔག་ཏུ་མེད་པར་བྱས་ཏེ་ཐལ་མོ་རབ་ཏུ་སྦྱར་ཏེ་གསོལ་བ་འདེབས་པའོ། །

**བདུན་པ་བསྔོ་བའི་ཡན་ལག་ནི།**

ཕྱག་འཚལ་བ་དང་མཆོད་ཅིང་བཤགས་པ་དང༌། །རྗེས་སུ་ཡི་རང་བསྐུལ་ཞིང་གསོལ་བ་ཡི། །དགེ་བ་ཅུང་ཟད་བདག་གིས་ཅི་བསགས་པ། །ཐམས་ཅད་བདག་གིས་བྱང་ཆུབ་ཕྱིར་བསྔོའོ། །

ཕྱག་འཚལ་བ་དང་ཞེས་སོགས་ཚིགས་བཅད་གཅིག་གིས་སྟོན་ཏེ། དེ་ལྟར་ཕྱག་འཚལ་བ་ལ་སོགས་པ་གོང་གི་ཡན་ལག་དྲུག་གི་དགེ་བའི་མཚོན་ནས་དགེ་རྩ་ཐམས་ཅད་སེམས་ཅན་ཐམས་ཅད་དང་ཐུན་མོང་དུ་བྱས་ཏེ་རྫོགས་པའི་བྱང་ཆུབ་ཀྱི་རྒྱུར་འདུན་པ་དྲག་པོས་བསྔོ་བའོ། །དེ་ཡང་འོག་ནས་འབྱུང་བའི་སྨོན་ལམ་རྣམས་ཇི་ལྟ་བ་བཞིན་འགྲུབ་པ་ལ་གེགས་བྱེད་པ་ནི། སྡིག་སྒྲིབ་ཡིན་པས་དེ་སྦྱང་བ་དང་འགྲུབ་པའི་མཐུན་རྐྱེན་ནི་བསོད་ནམས་ཡིན་པས་དེ་རྒྱ་ཆེར་འཕེལ་ཞིང་ནམ་ཡང་མི་ཟད་པ་ཞིག་སྨོན་ལམ་འགྲུབ་པའི་རྒྱུར་ཅིས་ཀྱང་དགོས་ལ། ཡན་ལག་བདུན་པས་ནི། སྡིག་སྒྲིབ་སྦྱོང་བ་དང༌། བསོད་ནམས་ཀྱི་ཚོགས་གསོག་པ་དང༌། དགེ་བའི་རྩ་བ་འཕེལ་ཞིང་མི་ཟད་པར་བྱེད་པ་གསུམ་འགྲུབ་པས། དེ་སྔོན་དུ་བཏང་ན་འོག་ནས་འབྱུང་བའི་སྨོན་ལམ་རྣམས་འགྲུབ་པ་ལ་ནུས་པ་ཤིན་ཏུ་ཆེའོ། །

**གཉིས་པ་ལ་གསུམ། མོས་པས་སྤྱོད་པའི་སའི་སྨོན་ལམ་གྱི་རིམ་པ་ཉམས་སུ་ལེན་པ་དང༌། བྱང་སེམས་འཕགས་པའི་སའི་སྨོན་ལམ་གྱི་རིམ་པ་ཉམས་སུ་ལེན་པ་དང༌། སྨོན་ལམ་གྱི་འབྲས་བུ་འགྲུབ་པའི་ཚད་དོ། ། (I) དང་པོ་ལ་བཅུ་ལས། དང་པོ་བསམ་པ་རྣམ་པར་དག་པ་སྦྱོང་བ་ལ་ཡང་གསུམ་ལས། དང་པོ། སངས་རྒྱས་ལ་མཆོད་ཅིང་དགོངས་པ་ཡོངས་སུ་རྫོགས་པར་སྨོན་པ་ནི།**

འདས་པའི་སངས་རྒྱས་རྣམས་དང་ཕྱོགས་བཅུ་ཡི། །འཇིག་རྟེན་དག་ན་གང་བཞུགས་མཆོད་པར་གྱུར། །གང་ཡང་མ་བྱོན་དེ་དག་རབ་མྱུར་བར། །བསམ་རྫོགས་བྱང་ཆུབ་རིམ་པར་སངས་རྒྱས་སྤྱོན། །

འདས་པའི་སངས་རྒྱས་ཞེས་སོགས་ཚིགས་བཅད་གཅིག་གིས་སྟོན། དེ་ཡང་འདི་མན་ཆད་ཀྱི་སྨོན་ལམ་གྱི་དོན་རྣམས་ཀྱང་ལས་དང་པོ་པ་ལ་ཕན་པའི་ཕྱིར་ཉམས་ལེན་གྱི་རིམ་པ་དང་སྦྱར་ནས་བཤད་པར་བྱ་སྟེ། ཕྱག་འཚལ་བ་ལ་སོགས་པའི་དགེ་བའི་རྩ་བ་རྣམས་ཀྱིས་མཚོན་ནས་རང་གི་ལུས་ལོངས་སྤྱོད་དུས་གསུམ་གྱི་དགེ་རྩ་རྣམས་འདས་པ་སྟེ་སྔར་བྱོན་ཟིན་པའི་སངས་རྒྱས་རྣམས་དང༌། ད་ལྟར་ཕྱོགས་བཅུའི་འཇིག་རྟེན་གྱི་ཁམས་དག་ན་བཞུགས་པའི་སངས་རྒྱས་བཅོམ་ལྡན་འདས་རྣམས་ལ་ཕུལ་བས་དེ་དག་གི་སྤྱན་སྔར་ཀུན་ཏུ་བཟང་པོའི་མཆོད་པའི་སྤྲིན་དུ་གྱུར་ཏེ་མཉེས་པར་བྱས་པར་བསམ་ཞིང་རྟག་ཏུ་དེ་ལྟར་མཆོད་པར་གྱུར་ཅིག་ཅེས་སྨོན་ལམ་གདབ་པ་དང༌། གང་ཡང་མ་བྱོན་པ་སྟེ་མ་འོངས་པ་ན་འཚང་རྒྱ་བར་འགྱུར་བ་ཐེག་པ་གསུམ་གྱི་ལམ་དུ་ཞུགས་པ་རྣམས་ལ་ཕུལ་བས། དེ་དག་འཚང་རྒྱ་བའི་མཐུན་པའི་རྐྱེན་མ་ཚང་བ་མེད་པར་གྱུར་ཏེ། དེ་དག་བསམ་པ་སྟེ་ཐུགས་ཀྱི་དགོངས་པ་ཡོངས་སུ་རྫོགས་ནས་སངས་རྒྱས་ཀྱི་སར་རིམ་པ་ཇི་ལྟ་བ་བཞིན་དུ་བྱོན་པ་སྟེ་ཕྱིན་པར་གྱུར་ཅིག་ཅེས་སྨོན་པ་ཡིན་ལ། འདི་ནི་དགེ་རྩ་སོགས་ལ་ལས་ཀུན་གྱི་སློབ་པ་དང་མི་སློབ་པ་ལ་གཏོང་བའི་ཚུལ་ཡིན་ལ། སྐྱེ་བ་གཞན་དུའང་དེ་ལྟར་བྱེད་པར་གྱུར་ཅིག་ཅེས་སྨོན་པ་ནི་འོག་མ་རྣམས་ལའང་ཤེས་པར་བྱའོ། །

**གཉིས་པ་སངས་རྒྱས་ཀྱི་ཞིང་ཡོངས་སུ་སྦྱོང་བའི་བསམ་པ་ནི།**

ཕྱོགས་བཅུ་ག་ལའི་ཞིང་རྣམས་ཇི་སྙེད་པ། །དེ་དག་རྒྱ་ཆེར་ཡོངས་སུ་དག་པར་གྱུར། །བྱང་ཆུབ་ཤིང་དབང་དྲུང་གཤེགས་རྒྱལ་བ་དང༌། སངས་རྒྱས་སྲས་ཀྱིས་རབ་ཏུ་གང་བར་ཤོག །

ཕྱོགས་བཅུ་ག་ལེའི་ཞིང་རྣམས་ཞེས་སོགས་ཚིགས་བཅད་གཅིག་གིས་བསྟན། སྔར་ལྟར་རང་གི་ལུས་ལོངས་སྤྱོད་དགེ་རྩ་རྣམས་ཕྱོགས་བཅུའི་ག་ལེ་བའི་སྣོད་ཀྱི་འཇིག་རྟེན་གྱི་ཁམས་རྣམས་ལ་བཏང་བས་ཞིང་ཁམས་དེ་དག་གི་རྡོ་བ་དང༌། གསེག་མ་དང༌། ཚེར་མ་དང༌། གྱོ་མོ་དང༌། སྡོང་དུམ་དང༌། ངམ་གྲོག་དང༌། གཡང་ས་ལ་སོགས་པའི་སྐྱོན་ཐམས་ཅད་དག་པར་གྱུར་ཏེ་རིན་པོ་ཆེའི་རང་བཞིན་གྱི་ས་གཞི་དང༌། དཔག་བསམ་གྱི་ཤིང་གི་ཚལ་དང༌། ཡན་ལག་བརྒྱད་ལྡན་གྱི་མཚོ་དང་རིན་པོ་ཆེ་སྣ་བདུན་གྱི་རི་བོ་དང༌། གཞལ་མེད་ཁང་དང་རིན་པོ་ཆེའི་ཁྲི་སྟན་ལ་སོགས་པ་རྒྱ་ཆེ་བའི་འབྱོར་པ་དང་ལྡན་པའི་བདེ་བ་ཅན་གྱི་ཞིང་བཀོད་པ་ལྟར་གྱུར་ཏེ། དེའི་དབུས་སུ་བྱང་ཆུབ་ཀྱི་ཤིང་གི་དབང་པོའི་དྲུང་དུ་དེ་བཞིན་གཤེགས་པ་རྒྱལ་བ་རྣམས་དང་སངས་རྒྱས་ཀྱི་སྲས་བྱང་ཆུབ་སེམས་དཔའ་རབ་ཏུ་གང་བར་ཤོག་ཅིག་པ་སྟེ། འདི་ནི་གཙོ་བོར་སྣོད་ལ་གཏོང་བའི་ཚུལ་ལོ། །

**གསུམ་པ་སེམས་ཅན་ཐམས་ཅད་བདེ་བའི་ལྷག་པའི་བསམ་པ་སྦྱོར་བ་ནི།**

ཕྱོགས་བཅུའི་སེམས་ཅན་གང་རྣམས་ཇི་སྙེད་པ། །དེ་དག་རྟག་ཏུ་ནད་མེད་བདེ་བར་གྱུར། །འགྲོ་བ་ཀུན་གྱི་ཆོས་ཀྱི་དོན་རྣམས་ནི། །མཐུན་པར་གྱུར་ཅིང་རེ་བའང་འགྲུབ་པར་ཤོག །

ཕྱོགས་བཅུའི་སེམས་ཅན་གང་རྣམས་ཇི་སྙེད་པ། ཞེས་སོགས་ཚིགས་བཅད་གཅིག་གིས་བསྟན། སྔར་ལྟར་རང་གི་ལུས་ལ་སོགས་པ་རྣམས་ཕྱོགས་བཅུའི་འཇིག་རྟེན་གྱི་ཁམས་ཀྱི་རིགས་དྲུག་གི་བསྡུས་པའི་སེམས་ཅན་གང་ཇི་སྙེད་ཅིག་ཡོད་པ་རྣམས་ལ་བཏང་བས། དེ་དག་ནད་མེད་པར་གྱུར་པ་སྟེ་འཁོར་བའི་སྡུག་བསྔལ་དང་དེའི་རྒྱུ་ལས་དང་ཉོན་མོངས་པ་ཐམས་ཅད་ལ་ནད་དང་མྱ་ངན་དང་ཟུག་རྔུའི་སྒྲས་བསྟན་པ་མདོ་ལས་མང་དུ་འབྱུང་བ་བཞིན་ཡིན་པས། འཁོར་བའི་སྡུག་བསྔལ་རྒྱུ་དང་བཅས་པ་དང་བྲལ་ནས་ལུས་སེམས་བདེ་བ་ཕུན་སུམ་ཚོགས་པ་དང་ལྡན་པར་འགྱུར་བ་དང༌། འགྲོ་བ་དེ་དག་ཀུན་གྱི་མངོན་པར་འདོད་པའི་ཆོས་མཐུན་གྱི་དོན་རྣམས་སྒྲུབ་པའི་མཐུན་རྐྱེན་རྣམས་ཡིད་བཞིན་དུ་འགྲུབ་པར་འགྱུར་བ་དང༌། སངས་རྒྱས་ཀྱི་གོ་འཕང་འཐོབ་པའི་རེ་བའང་འགྲུབ་པར་ཤོག་ཅིག་པ་སྟེ། འདི་ནི་གཙོ་བོར་ལམ་དུ་མ་བཞུགས་པའི་སེམས་ཅན་ལ་གཏོང་བའི་ཚུལ་ཡིན་ལ། འདི་ཡན་ཆད་བྱམས་པ་དང་སྙིང་རྗེའི་དམིགས་རྣམ་སྦྱོར་བ་དང་གཞན་དོན་དོན་གཉེར་གྱི་བསམ་པ་སྦྱོང་ཚུལ་ཡིན་ནོ། །

**(II) གཉིས་པ་བྱང་ཆུབ་ཀྱི་སེམས་མི་བརྗེད་པའི་ལམ་ལ་ལྔ་ལས། དང་པོ་སྐྱེ་བ་དྲན་ཞིང་རབ་ཏུ་འབྱུང་བར་སྨོན་པ་ནི།**

བྱང་ཆུབ་སྤྱོད་པ་དག་ནི་བདག་སྤྱོད་ཅིང༌། །འགྲོ་བ་ཀུན་ཏུ་སྐྱེ་བ་དྲན་པར་གྱུར། །ཚེ་རབས་ཀུན་ཏུ་འཆི་འཕོ་སྐྱེ་བ་ན། །རྟག་ཏུ་བདག་ནི་རབ་ཏུ་འབྱུང་བར་ཤོག །

བྱང་ཆུབ་སྤྱོད་པ་ཞེས་སོགས་ཚིགས་བཅད་གཅིག་གིས་སྟོན། དེ་ལྟར་གཞན་གྱི་དོན་འགྲུབ་པ་ལ་རང་ཉིད་ཀྱིས་སངས་རྒྱས་ཀྱི་གོ་འཕང་ཐོབ་དགོས་པས། དེའི་རྒྱུའི་གཙོ་བོ་བྱང་ཆུབ་ཀྱི་སེམས་སྐྱེ་བ་དང་འཕེལ་བའི་སྤྱོད་པ་བཟང་པོ་དག་ནི་བདག་གིས་སྤྱོད་པར་བྱེད་ཅིང་ལྷ་མི་ལ་སོགས་པའི་འགྲོ་བ་གང་དུ་སྐྱེ་བ་དེའི་ཚེ་སྔོན་གྱི་གནས་ཇི་ལྟ་བ་བཞིན་དུ་དྲན་པའི་ཀུན་ཏུ་ཚེ་རབས་དྲན་པ་འཐོབ་པ་དང༌། དེའི་མཐུས་ཚེ་རབས་ཀུན་ཏུ་འཆི་འཕོ་དང་སྐྱེ་བ་བརྒྱུད་མར་ཉམས་སུ་མྱོང་བའི་ཚེ་ཁྱིམ་ན་གནས་པའི་ཉེས་དམིགས་དང༌། རབ་ཏུ་བྱུང་བའི་ཕན་ཡོན་དྲན་པའི་སྒོ་ནས་རྟག་ཏུ་རབ་ཏུ་འབྱུང་བར་གྱུར་ཅིག་ཅེས་པ་སྟེ། འདི་ནི་དགེ་སློང་མི་འཁྲུགས་པས་བདག་བྱང་ཆུབ་སེམས་དཔའི་སྤྱད་པ་སྤྱོད་པའི་ཚེ་ནམ་སངས་མ་རྒྱས་ཀྱི་བར་དུ་དགེ་སློང་གི་རྟེན་ཁོ་ན་འཐོབ་པར་གྱུར་ཅིག་ཅེས་སྨོན་ལམ་བཏབ་པ་ལྟ་བུ་ཡང་ཡོད་མོད་ཀྱང་གཙོ་བོར་ས་མ་ཐོབ་བར་དུ་ཁྱིམ་གྱི་ཉེས་པས་བྱང་ཆུབ་ཀྱི་སེམས་ལ་བར་དུ་གཅོད་པ་མང་བས། དེའི་བར་གྱི་ཚེ་རབས་ཐམས་ཅད་དུ་རབ་ཏུ་འབྱུང་བར་སྨོན་པ་ཡིན་ནོ། །

**གཉིས་པ་ཚུལ་ཁྲིམས་མི་ཉམས་པར་སྨོན་པ་ནི།**

རྒྱལ་བ་ཀུན་གྱི་རྗེས་སུ་སློབ་གྱུར་ཏེ། །བཟང་པོ་སྤྱོད་པ་ཡོངས་སུ་རྫོགས་བྱེད་ཅིང༌། །ཚུལ་ཁྲིམས་སྤྱོད་པ་དྲི་མེད་ཡོངས་དག་པར། །རྟག་ཏུ་མ་ཉམས་སྐྱོན་མེད་སྤྱོད་པར་ཤོག །

རྒྱལ་བ་ཀུན་གྱི་རྗེས་སུ་ཞེས་སོགས་ཚིག་རྐང་བཞིས་སྟོན་ཏེ། ཚེ་རབས་ཐམས་ཅད་དུ་སྨོན་པ་དང་འཇུག་པའི་སེམས་བཟུང་སྟེ། དུས་གསུམ་གྱི་རྒྱལ་བ་ཀུན་གྱི་རྗེས་སུ་སློབ་ཅིང་ཀུན་ཏུ་བཟང་པོའི་སྤྱོད་པ་ཡོངས་སུ་རྫོགས་པར་བྱེད་པའི་གཞིའམ་རྟེན་དུ་གྱུར་པ་ཚུལ་ཁྲིམས་རྣམ་པ་གསུམ་པོ་རང་དོན་ཡིད་བྱེད་ཀྱིས་མ་ཉམས་ཤིང༌། ཉོན་མོངས་པ་དང་བཅས་པའི་ལྟུང་བའི་སྐྱོན་གྱིས་གོས་པ་མེད་པར་སྤྱོད་པར་གྱུར་ཅིག་ཅེས་པ་སྟེ། བྱང་སེམས་ཀྱིས་འཇུག་སྡོམ་རྣམ་པར་དག་པར་སྨོན་པ་དེ་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་གཉིས་པ་ཡིན་ནོ། །

**གསུམ་པ་སོ་སོའི་སྐད་ཀྱི་ཆོས་སྟོན་པར་སྨོན་པ་ནི།**

ལྷ་ཡི་སྐད་དང་ཀླུ་དང་གནོད་སྦྱིན་སྐད། །གྲུལ་བུམ་དག་དང་མི་ཡི་སྐད་རྣམས་དང༌། །འགྲོ་བ་ཀུན་གྱི་སྒྲ་རྣམས་ཇི་ཙམ་པར། །ཐམས་ཅད་སྐད་དུ་བདག་གིས་ཆོས་བསྟན་ཏོ། །

ལྷ་ཡི་སྐད་དང་ཞེས་སོགས་ཚིག་རྐང་བཞིས་སྟོན་ཏེ། ལྷ་ཀླུ་གནོད་སྦྱིན་གྲུལ་བུམ་མི་ལ་སོགས་པ་འགྲོ་བ་སོ་སོའི་རང་རང་གི་སྐད་དུ་ཆོས་སྟོན་པར་སྨོན་པ་ཡིན་ལ། དེ་ཡང་རང་ཉིད་འགྲོ་བ་གང་དུ་སྐྱེ་བ་དེའི་སྐད་ཀྱིས་སྟོན་པ་དང་ལྷ་མི་ལྟ་བུའི་རྟེན་གཅིག་ལ་ཡང་ཡུལ་གྲུ་སོ་སོ་དང་རིགས་སོ་སོའི་སྐད་ཀྱིས་ཆོས་སྟོན་པ་གཉིས་ཀ་ཡོད་ལ། དེ་ཡང་ཐེག་པ་ཆེན་པོའི་ཆོས་སྟོན་པ་ཡིན་པས། མདོར་ན་ཐེག་ཆེན་གྱི་ཆོས་དར་བར་བྱེད་པ་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་གསུམ་པའོ། །

**བཞི་པ་རྒྱུད་འཇམ་ཞིང་ཕར་ཕྱིན་ལ་བརྩོན་པར་སྨོན་པ་ནི།**

དེས་ཤིང་ཕ་རོལ་ཕྱིན་ལ་རབ་བརྩོན་ཏེ། །བྱང་ཆུབ་སེམས་ནི་ནམ་ཡང་བརྗེད་མ་གྱུར། །

དེས་ཤིང་ཕ་རོལ་ཕྱིན་ལ་ཞེས་སོགས་ཀྱི་ཚིག་རྐང་གཉིས་ཀྱིས་སྟོན་ཏེ། དེས་པ་ནི་རྒྱུད་འཇམ་པ་ཡིན་ལ། དེ་ཡང་རིགས་ཀྱི་ཡོན་ཏན་ལ་གནས་པར་སྨོན་པ་ཡིན་ཏེ། ཐེག་པ་ཆེན་པོའི་རིགས་ཀྱི་ཡོན་ཏན་མང་དུ་བཤད་ཀྱང་གཙོ་བ་ནི་བྱམས་བརྩེ་ཤས་ཆེ་བའི་རང་རྒྱུད་འཇམ་པ་ལ་གསུང་བར་སྣང་བའི་ཕྱིར་རོ། །ཕར་ཕྱིན་ལ་བརྩོན་པ་ནི། ཕྱིན་དྲུག་གི་སྤྱོད་པ་མ་ཤེས་པ་ཤེས་པར་བྱ་བ་དང༌། ཤེས་པ་མི་ཉམས་པར་གོང་འཕེལ་དུ་བྱ་བའི་ཕྱིར་བརྩོན་པ་སྟེ། མདོར་ན་ཐེག་ཆེན་གྱི་རིགས་ལ་གནས་ཤིང་སྤྱོད་པ་ལ་སློབ་པར་སྨོན་པ་འདི་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་བཞི་པའོ། །དེ་ཡན་ཆད་ཚིགས་བཅད་ཕྱེད་དང་བཞིས་བྱང་ཆུབ་ཀྱི་སེམས་སྐྱེ་བའི་མཐུན་རྐྱེན་གཉེན་པོའི་ཕྱོགས་འགྲུབ་པར་སྨོན་པའོ། །

**ལྔ་པ་སྡིག་སྒྲིབ་སྤོང་བར་སྨོན་པ་ནི།**

སྡིག་པ་གང་རྣམས་སྒྲིབ་པར་གྱུར་པ་དག །དེ་དག་མ་ལུས་ཡོངས་སུ་བྱང་བར་ཤོག །

སྡིག་པ་གང་རྣམས་ཞེས་སོགས་ཚིག་རྐང་གཉིས་ཀྱིས་སྟོན་ལ། སྡིག་པ་ནི་ནག་པོའི་ཆོས་བཞི་ལ་སོགས་པའི་སྡིག་ལྟུང་དང་སྒྲིབ་པ་ནི་ཐེག་པ་ཆེན་པོ་སྤང་བ་ལ་སོགས་པའི་ལས་སྒྲིབ་དང་ལོག་ལྟ་དང་ང་རྒྱལ་ལ་སོགས་པའི་ཉོན་མོངས་པའི་སྒྲིབ་པ་སྟེ། མདོར་ན་ཐེག་པ་ཆེན་པོའི་ལམ་སྐྱེ་བ་ལ་བར་དུ་གཅོད་པའི་སྡིག་སྒྲིབ་བྱང་བར་བྱེད་པ་ལ་བརྩོན་པར་སྨོན་པ་འདི་ནི་བྱང་ཆུབ་ཀྱི་སེམས་སྐྱེ་བའི་མི་མཐུན་ཕྱོགས་སྤོང་བར་སྨོན་པའོ། །

**(III) གསུམ་པ་མ་གོས་པའི་སྦྱོར་བ་ནི།**

ལས་དང་ཉོན་མོངས་བདུད་ཀྱི་ལས་རྣམས་ལས། །གྲོལ་ཞིང་འཇིག་རྟེན་འགྲོ་བ་རྣམས་སུ་ཡང༌། །ཇི་ལྟར་པདྨོ་ཆུས་མི་ཆགས་པ་བཞིན། །ཉི་ཟླ་ནམ་མཁར་ཐོགས་པ་མེད་ལྟར་སྤྱད། །

ལས་དང་ཉོན་མོངས་ཞེས་སོགས་ཚིགས་བཅད་གཅིག་གིས་སྟོན། འཁོར་བར་སྐྱེ་བ་འཕེན་པའི་རྒྱུ་ཟག་བཅས་ཀྱི་དགེ་མི་དགེ་མི་གཡོ་བའི་ལས་དང་སྲེད་པ་དང་ལེན་པ་ལ་སོགས་པའི་ཉོན་མོངས་པ་དང་འདོད་པའི་ཡོན་ཏན་ལྔའི་ངོ་བོ་ཉམས་སུ་མྱོང་བ་ལ་ཞེན་པ་ལྟ་བུའམ། གཞན་གྱིས་རང་ལ་ཕན་འདོགས་པ་ལྟ་བུའི་སྒོ་ནས་ཆོས་ལ་བར་དུ་གཅོད་པ་ལ་བདུད་ཅེས་བྱ་ལ་རང་ཉིད་འཇིག་རྟེན་པའི་འགྲོ་བ་གང་དུ་སྐྱེས་ན་ཡང་སྐྱོན་དེ་གསུམ་ལས་གྲོལ་བ་སྟེ། སྐྱོན་དེ་གསུམ་གྱིས་ལམ་ལ་བར་ཆད་བྱེད་མི་ནུས་པ་དང༌། སྐྱོན་དེ་དག་གིས་ལམ་དེ་དག་ལ་བར་ཆད་བྱེད་མི་ནུས་པར་མ་ཟད་སེམས་ཅན་གྱི་དོན་དུ་སྙིང་རྗེ་དང་སྨོན་ལམ་གྱི་དབང་གིས་ལན་ལ་རེ་བ་མེད་པར་འཁོར་བར་ཡང་དང་ཡང་དུ་སྐྱེ་བ་ལེན་པར་སྨོན་པ་གཉིས་ཡོད་ལ། སྔ་མའི་དཔེ་ནི་ཇི་ལྟར་པདྨ་ཆུ་ལས་སྐྱེས་ཀྱང་ཆུས་མི་ཆགས་པ་སྟེ་མི་གོས་པ་དང༌། ཕྱི་མའི་དཔེ་ནི་ཉི་མ་དང་ཟླ་བ་འཇིག་རྟེན་གྱི་མུན་པ་སེལ་བའི་ཕྱིར་དུ་སྐྱོ་ངལ་མེད་པར་ནམ་མཁའ་ལ་ཐོགས་མེད་དུ་རྒྱུ་བ་གཉིས་ཡིན་ལ། འདི་མོས་སྤྱོད་ཀྱི་སྐབས་ཡིན་པས། སྐྱོན་དེ་གསུམ་རྩ་བ་ནས་སྤོང་མི་ནུས་ཀྱང་འཁོར་བར་སྐྱེ་བའི་ཚེ་དེ་དག་གིས་ལམ་ལ་བར་ཆད་བྱེད་མི་ནུས་པ་དང༌། དེ་ཙམ་ཞིག་ཐེག་དམན་འཕགས་པ་འགའ་ཞིག་ལ་ཡང་ཡོད་ཅིང༌། འདིར་ནི་དེར་མ་ཟད་གཞན་དོན་དུ་འཁོར་བར་སྐྱེ་བ་ལེན་པ་ལ་སྐྱོ་ངལ་མེད་པར་སྨོན་པ་ཡིན་ནོ། །

**(IV) བཞི་པ་སེམས་ཅན་ལ་ཕན་འདོགས་པ་ནི།**

ཞིང་གི་ཁྱོན་དང་ཕྱོགས་རྣམས་ཇི་ཙམ་པར། །ངན་སོང་སྡུག་བསྔལ་རབ་ཏུ་ཞི་བར་བྱེད། །བདེ་བ་དག་ལ་འགྲོ་བ་ཀུན་འགོད་ཅིང༌། །འགྲོ་བ་ཐམས་ཅད་ལ་ནི་ཕན་པར་སྤྱད། །

ཞིང་གི་ཁྱོན་དང་ཞེས་སོགས་ཚིགས་བཅད་གཅིག་གིས་སྟོན། ནམ་མཁའི་མཐས་གཏུགས་པའི་ཞིང་གི་ཁྱོན་ཇི་ཙམ་ཡོད་པ་དང༌། དེ་ཡང་ཕྱོགས་རེ་ཙམ་མ་ཡིན་པར་ཕྱོགས་བཅུ་དག་ན་ཇི་སྙེད་ཅིག་ཡོད་པ་དེ་ཐམས་ཅད་ཀྱི་སེམས་ཅན་ཐམས་ཅད་ཀྱི་ངན་སོང་གི་སྡུག་བསྔལ་གྱིས་མཚོན་ཏེ་འཁོར་བའི་སྡུག་བསྔལ་ཐམས་ཅད་རབ་ཏུ་ཞི་བར་བྱེད་ཅིང༌། ལྷ་མིའི་ཕུན་ཚོགས་ལ་སོགས་པ་མངོན་མཐོའི་བདེ་བ་དག་ལ་འགྲོ་བ་ཐམས་ཅད་འགོད་པར་བྱེད་ཅིང༌། དེར་མ་ཟད་རང་རང་གི་སྐལ་བ་དང་འཚམ་པར་བྱང་ཆུབ་ཆེན་པོར་ཐབས་ཀྱིས་ཁྲིད་པའི་སྒོ་ནས་འགྲོ་བ་ཐམས་ཅད་ལ་མཐར་ཐུག་གི་ཕན་པ་བསྒྲུབ་པར་བགྱིད་པར་ཤོག་ཅིག་པ་སྟེ། འདི་ནི་སྔར་གྱི་དེ་དང་མི་འདྲ་སྟེ། སྔར་གྱི་དེ་ནི་ད་ལྟ་མོས་པ་དང་སྐྱེ་བ་གཞན་དུ་དེ་ལྟར་བྱེད་པར་སྨོན་པ་ཙམ་ཡིན་ལ། འདི་ནི་ཚིགས་བཅད་སྔ་མའི་དོན་ལྟར་སྙིང་རྗེ་དང་སྨོན་ལམ་གྱི་དབང་གིས་བསམ་བཞིན་དུ་འགྲོ་བ་དུ་མར་སྐྱེ་བ་བླངས་ནས་སེམས་ཅན་གྱི་དོན་སྒྲུབ་པར་སྨོན་པའོ། །དེ་ལྟ་ན་ཡང་འདི་མོས་པས་སྤྱོད་པའི་སྐབས་ཡིན་པས་ས་ཐོབ་པའི་བྱང་ཆུབ་སེམས་དཔའ་རྣམས་ཀྱིས་སྐྱེ་བ་ལ་དབང་ཐོབ་པའི་སྒོ་ནས་འཇིག་རྟེན་དུ་སྲིད་པ་སྣ་ཚོགས་སྟོན་པ་དང་མི་འདྲའོ། །

**(V) ལྔ་པ་གོ་ཆ་བགོ་བ་ནི།**

བྱང་ཆུབ་སྤྱོད་པ་ཡོངས་སུ་རྫོགས་བྱེད་ཅིང༌། །སེམས་ཅན་དག་གི་སྤྱོད་དང་མཐུན་པར་འཇུག །བཟང་པོ་སྤྱོད་པ་དག་ནི་རབ་སྟོན་ཅིང༌། །མ་འོངས་བསྐལ་པ་ཀུན་ཏུ་སྤྱོད་པར་གྱུར། །

བྱང་ཆུབ་སྤྱོད་པ་ཞེས་སོགས་ཚིགས་བཅད་གཅིག་གིས་སྟོན་ཏེ། བླ་ན་མེད་པའི་བྱང་ཆུབ་འཐོབ་པའི་ཕྱིར་དུ་རང་གིས་ཚོགས་གཉིས་ཀྱི་སྤྱོད་པ་ཡོངས་སུ་རྫོགས་པར་བྱེད་ཅིང་སེམས་ཅན་ཐམས་ཅད་ཀྱི་རང་རང་གི་དབང་པོ་དང་ཁམས་དང་བག་ལ་ཉལ་དང་མཐུན་པར་སྤྱོད་པ་སྟོན་པའི་སྒོ་ནས་ཐེག་པ་ཆེན་པོར་འཇུག་པར་བྱེད་པ་དང༌། ཀུན་ཏུ་བཟང་པོའི་སྤྱོད་པའི་ཚུལ་སྟོན་པའི་ཐེག་པ་ཆེན་པོའི་དམ་ཆོས་རབ་ཏུ་སྟོན་པ་སྟེ་འཆད་པར་བྱེད་པ་ཡིན་ལ། སྤྱོད་པ་དེ་གསུམ་པོ་ནི་མ་འོངས་པའི་བསྐལ་པ་ཐམས་ཅད་དུ་སྐྱོ་ངལ་མེད་པར་རབ་ཏུ་སྤྱད་པར་བྱ་ཞེས་གོ་ཆ་བགོ་བའོ། །

བྱང་ཆུབ་སྤྱོད་པ་དང་བཟང་པོ་སྤྱོད་པ་ཞེས་པའི་ཚིག་གཞུང་འདིར་ལན་དུ་མར་འབྱུང་བ་རྣམས་དོན་གཅིག་ཏུ་མི་འཆད་པར་སྐབས་ཀྱི་དོན་སོ་སོར་འཆད་པ་ནི། འཕགས་ཡུལ་མཁས་པའི་གཞུང་ལ་རྟེན་པ་སྟེ། མདོ་སྡེ་འཆད་པ་ལ་འདི་འདྲ་མང་དུ་འབྱུང་བ་ཤེས་དགོས་སོ། །

**(VI) དྲུག་པ་སྐལ་བ་མཉམ་པའི་བྱང་ཆུབ་སེམས་དཔའ་དང་འཕྲད་པར་སྨོན་པ་ནི།**

བདག་གི་སྤྱོད་དང་མཚུངས་པར་གང་སྤྱོད་པ། །དེ་དག་དང་ནི་རྟག་ཏུ་འགྲོགས་པར་ཤོག །ལུས་དང་ངག་རྣམས་དང་ནི་སེམས་ཀྱིས་ཀྱང༌། །སྤྱོད་པ་དག་དང་སྨོན་ལམ་གཅིག་ཏུ་སྤྱད། །

བདག་གིས་སྤྱོད་དང་ཞེས་སོགས་ཚིགས་བཅད་གཅིག་གིས་སྟོན། བདག་གིས་བྱང་ཆུབ་སེམས་དཔའི་སྤྱད་པ་སྤྱོད་པ་དེ་དང་མཚུངས་པར་སྤྱོད་པའི་སྐལ་བ་མཉམ་པའི་བྱང་ཆུབ་སེམས་དཔའ་རྣམས་དང་རྟག་ཏུ་སྟེ་བྱང་ཆུབ་ཀྱི་གོ་འཕང་འཐོབ་ཀྱི་བར་དུ་སྐྱེ་བ་ཐམས་ཅད་དུ་འཕྲད་པར་འགྱུར་བ་དང༌། འཕྲད་ནས་ཀྱང་ལུས་ངག་ཡིད་གསུམ་གྱི་སྒོ་ནས་རྣམ་པར་དག་པ་སྟེ། ཕན་ཚུན་མཛའ་ཞིང་མཉེས་གཤིན་པ་དང༌། ཀུན་ཏུ་བཟང་པོའི་སྤྱོད་པ་དང་སྨོན་ལམ་ལ་གཅིག་ཏུ་ནན་ཏན་ཆེན་པོས་སྤྱད་པར་ཤོག་ཅིག་ཅེས་པ་སྟེ། ཐེག་པ་ཆེན་པོའི་ལམ་སྒྲུབ་པའི་གྲོགས་ཁྱད་པར་ཅན་དང་འཕྲད་པར་སྨོན་པའོ། །

**(VII) བདུན་པ་དགེ་བའི་བཤེས་གཉེན་མཉེས་པར་བྱེད་པར་སྨོན་པ་ནི།**

བདག་ལ་ཕན་པར་འདོད་པའི་གྲོགས་པོ་དག །བཟང་པོ་སྤྱོད་པ་རབ་ཏུ་སྟོན་པ་རྣམས། །དེ་དག་དང་ཡང་རྟག་ཏུ་འཕྲད་པར་ཤོག །དེ་དག་བདག་གིས་ནམ་ཡང་ཡིད་མི་དབྱུང༌། །

བདག་ལ་ཕན་པར་འདོད་པའི་ཞེས་སོགས་ཚིགས་བཅད་གཅིག་གིས་སྟོན་ཏེ། བདག་ལ་ཕན་པ་སྟེ་སྙིང་རྗེའི་སྒོ་ནས་ཐེག་པ་ཆེན་པོའི་ལམ་སྟོན་པར་འདོད་པའི་གྲོགས་པོ་སྟེ། དགེ་བའི་བཤེས་གཉེན་གང་དག་ཀུན་ཏུ་བཟང་པོའི་སྤྱོད་ཚུལ་རབ་ཏུ་སྟོན་པ་དང༌། འཆད་པ་དང༌། འདོམ་པར་བྱེད་པ་དེ་དག་དང་ཡང་བྱང་ཆུབ་མ་ཐོབ་ཀྱི་བར་དུ་རྟག་ཏུ་འཕྲད་པར་འགྱུར་བ་དང༌། ཕྲད་ནས་ཀྱང་དེ་དག་གི་ཡིད་ནམ་ཡང་མི་དབྱུང་བ་སྟེ་ཐུགས་མི་མཉེས་པ་སྐད་ཅིག་ཙམ་ཡང་མི་བསྒྲུབ་པར་བསམ་སྦྱོར་གཉིས་ཀྱིས་མཉེས་པ་ཁོ་ན་གྲུབ་པར་གྱུར་ཅིག་ཅེས་པ་སྟེ། ཐེག་པ་ཆེན་པོའི་ཡོན་ཏན་ཐམས་ཅད་དགེ་བའི་བཤེས་གཉེན་དང་མི་འབྲལ་ཞིང་ཚུལ་བཞིན་དུ་བསྟེན་པ་ལ་རག་ལས་པར་སྟོན་པ་ཡིན་ཏེ་འདི་གོ་བ་ཤིན་ཏུ་གལ་ཆེ་བ་ཡིན་ནོ། །

**(IX) བརྒྱད་པ་དེ་བཞིན་གཤེགས་པ་མངོན་དུ་གྱུར་པར་སྨོན་པ་ནི།**

སངས་རྒྱས་སྲས་ཀྱིས་བསྐོར་བའི་མགོན་པོ་རྣམས། །མངོན་སུམ་རྟག་ཏུ་བདག་གིས་རྒྱལ་བ་བལྟ། །མ་འོངས་བསྐལ་པ་ཀུན་ཏུ་མི་སྐྱོ་བར། །དེ་དག་ལ་ཡང་མཆོད་པ་རྒྱ་ཆེར་བགྱི། །

སངས་རྒྱས་སྲས་ཀྱིས་བསྐོར་བའི་ཞེས་སོགས་ཚིགས་བཅད་གཅིག་གིས་སྟོན། སངས་རྒྱས་ཀྱི་སྲས་བྱང་ཆུབ་སེམས་དཔའི་ཚོགས་ཀྱིས་བསྐོར་བའི་མགོན་པོ་ཕྱོགས་བཅུའི་རྒྱལ་བ་རྣམས་ཀྱི་མཆོག་གི་སྤྲུལ་པའི་སྐུའི་བཀོད་པ་དེ་དག་ཐམས་ཅད་བདག་གི་རྣམ་པར་དག་པའི་མིག་གིས་མངོན་སུམ་གྱི་སྤྱོད་ཡུལ་དུ་གྱུར་ནས་རྒྱལ་བ་དེ་དག་ལ་སེམས་དྭང་བས་བལྟ་བ་དང༌། མ་འོངས་བསྐལ་པ་ཀུན་ཏུ་སྟེ། བྱང་ཆུབ་ཀྱི་སྙིང་པོ་ལ་ཐུག་གི་བར་དུ་རྒྱལ་བ་དེ་དག་ལ་ཡང་བདག་གིས་སྐྱོ་ངལ་མེད་པའི་བརྩོན་འགྲུས་ཀྱིས་མངོན་སུམ་གྱི་མཆོད་པ་དང་གཟུངས་དང་ཏིང་ངེ་འཛིན་དང་རྫུ་འཕྲུལ་གྱི་སྟོབས་ལས་བྱུང་བའི་མངོན་སུམ་མ་ཡིན་པའི་མཆོད་པ་རྒྱ་ཆེན་པོས་མཉེས་པ་བགྱེད་པར་ཤོག་ཅིག་ཅེས་པ་སྟེ། ཚིགས་བཅད་སྔ་མའི་དོན་ལྟར། ཐེག་ཆེན་གྱི་ལམ་སྟོན་པའི་བཤེས་གཉེན་ཚུལ་བཞིན་དུ་བསྟེན་པའི་རྒྱུ་མཐུན་གྱི་འབྲས་བུ་ལ་ཆོས་རྒྱུད་ཀྱི་ཏིང་ངེ་འཛིན་འཐོབ་པ་དང༌། མཆོག་གི་སྤྲུལ་སྐུ་དང་དངོས་སུ་མཇལ་ཏེ་གདམས་ངག་ནོད་པ་སོགས་འབྱུང་བར་སྟོན་པ་ཡིན་པས་གནད་ཆེའོ། །

**(X) དགུ་པ་དམ་པའི་ཆོས་ཡོངས་སུ་འཛིན་པར་སྨོན་པ་ནི།**

རྒྱལ་བ་རྣམས་ཀྱི་དམ་པའི་ཆོས་འཛིན་ཅིང༌། །བྱང་ཆུབ་སྤྱོད་པ་ཀུན་ཏུ་སྣང་བར་བྱེད། །བཟང་པོ་སྤྱོད་པ་རྣམ་པར་སྦྱང་བ་ཡང༌། །མ་འོངས་བསྐལ་པ་ཀུན་ཏུ་སྤྱད་པར་བགྱི། །

རྒྱལ་བ་རྣམས་ཀྱི་དམ་པའི་ཆོས་ཞེས་སོགས་ཚིགས་བཅད་གཅིག་གིས་སྟོན། རྒྱལ་བ་རྣམས་ཀྱིས་གསུང་རབ་ཡན་ལག་བཅུ་གཉིས་ལ་སོགས་པ་ཆོས་ཀྱི་ཕུང་པོའི་ཇི་སྙེད་ཅིག་གསུངས་པ་རྣམས་ཀྱི་ཚིག་དང་དོན་མི་བརྗེད་པའི་གཟུངས་ཐོབ་པའི་སྒོ་ནས་འཛིན་པར་བྱེད་ཅིང༌། བླ་ན་མེད་པའི་བྱང་ཆུབ་ཀྱི་སྤྱོད་པས་ཐེག་པ་ཆེན་པོའི་ལུང་གི་ཆོས་གཞན་ལ་རབ་ཏུ་སྣང་བར་བྱེད་པ་སྟེ་སྟོན་པར་བྱེད་པ་དང༌། ཀུན་ཏུ་བཟང་པོའི་སྤྱོད་པ་ཐེག་པ་ཆེན་པོའི་རྟོགས་པའི་ཆོས་རང་གཞན་གྱི་རྒྱུད་ལ་བསྐྱེད་ཅིང༌། དེའི་མི་མཐུན་ཕྱོགས་སྦྱང་བ་སྟེ་དག་པར་བྱ་བ་ཡང༌། མ་འོངས་པའི་བསྐལ་པ་ཀུན་དུ་མི་སྐྱོ་བར་སྤྱོད་པར་ཤོག་ཅིག་ཅེས་པ་སྟེ། འདིའི་ཚིག་དང་པོ་ཆོས་ཀྱི་ཚིག་དོན་རང་གིས་འཛིན་པ་དང༌། གཉིས་པ་ལུང་གི་ཆོས་གཞན་ལ་སྟོན་པ་དང༌། གསུམ་པ་རྟོགས་པའི་ཆོས་རྒྱུད་ལ་བསྐྱེད་པ་ལ་སྦྱོར་བར་ཕྱོགས་གླང་སོགས་ཀྱིས་བཤད་ལ། དེ་ཡང་སྦྱོར་ལམ་གྱི་གནས་སྐབས་སུ་ཆོས་དང་དོན་དང་བཟོད་པ་དང༌། སྔགས་ཀྱི་གཟུངས་ནི་ཐོབ་པས་ཆོས་ཀྱི་ཚིག་དོན་མི་བརྗེད་ཅིང༌། རྒྱལ་བའི་ཆོས་འཛིན་པའི་ནུས་པ་མཐུ་ཅན་དུ་འགྱུར་བ་ལ་དགོངས་སོ། །

**(XI) བཅུ་པ་མི་ཟད་པའི་མཛོད་འཐོབ་པར་སྨོན་པ་ནི།**

སྲིད་པ་ཐམས་ཅད་དུ་ཡང་འཁོར་བ་ན། །བསོད་ནམས་ཡེ་ཤེས་དག་ནི་མི་ཟད་བརྙེས། །ཐབས་དང་ཤེས་རབ་ཏིང་འཛིན་རྣམ་ཐར་དང༌། །ཡོན་ཏན་ཀུན་གྱི་མི་ཟད་མཛོད་དུ་གྱུར། །

སྲིད་པ་ཐམས་ཅད་དུ་ཡང་ཞེས་སོགས་ཚིགས་བཅད་གཅིག་གིས་སྟོན། འདོད་པ་དང་གཟུགས་དང་གཟུགས་མེད་ཀྱི་སྲིད་པ་ཐམས་ཅད་དུ་འཁོར་ཞིང་སྐྱེ་བ་ལེན་པ་ན་བསོད་ནམས་དང་ཡེ་ཤེས་ཀྱི་ཚོགས་མི་ཟད་པ་མཐའ་ཡས་པ་རྙེད་པ་དང༌། སེམས་ཅན་འདུལ་བའི་ཐབས་སྣ་ཚོགས་པ་དང་དེ་ཁོ་ན་ཉིད་ལ་ཞུགས་པའི་ཤེས་རབ་སྣ་ཚོགས་པ་དང༌། ཡོན་ཏན་གྱི་སྒོ་སྒྲུབ་པའི་ཏིང་ངེ་འཛིན་སྣ་ཚོགས་དང༌། སྒྱུ་མའི་རྣམ་པར་ཐར་པ་སྣ་ཚོགས་པ་ལ་རྩལ་སྦྱངས་པས་ཡོན་ཏན་ཀུན་ཏེ་མཐའ་ཡས་པས་མི་ཟད་པའི་གཏེར་མཛོད་འཐོབ་པར་ཤོག་ཅིག་ཅེས་པ་སྟེ། སྦྱོར་ལམ་ཆོས་མཆོག་ཚུན་ཆེད་དུ་བསྐལ་ཆེན་གྲངས་མེད་པ་གཅིག་ལ་སོགས་པའི་ཚོགས་རྫོགས་པ་དང༌། ཐེག་པ་ཆེན་པོའི་ལམ་གྱི་རྣམ་པ་མ་ལུས་པ་ལ་ཡང་དང་ཡང་དུ་རྩལ་སྦྱངས་པས་གོམས་པ་ཀློང་དུ་གྱུར་ནས། རང་གི་མཇུག་ཐོགས་སུ་ཐེག་པ་ཆེན་པོའི་མཐོང་ལམ་ཐོབ་པ་ན་དེ་ཁོ་ན་ཉིད་མངོན་སུམ་དུ་རྟོགས་པ་དང༌། སེང་གེ་རྣམ་པར་བསྒྱིངས་པ་ལ་སོགས་པའི་ཏིང་ངེ་འཛིན་དང༌། རྫུ་འཕྲུལ་གྱི་སྒོ་བསམ་གྱིས་མི་ཁྱབ་པ་འཐོབ་པའི་ནུས་པ་ཡོངས་སུ་རྫོགས་པ་རྙེད་པ་ལ་དགོངས་པའོ། །

འདས་པའི་སངས་རྒྱས་ཞེས་བྱ་བ་ལ་སོགས་པ་ནས་འདིའི་བར་གྱི་གཞུང་རྣམས་ཤཱཀྱ་བཤེས་གཉེན་གྱིས་མོས་སྤྱོད་ཀྱི་ཕར་ཕྱིན་བཅུའི་ཉམས་ལེན་དང་སྦྱར་ནས་བཤད་ལ། མངོན་རྟོགས་རྒྱན་ལས། སངས་རྒྱས་སོགས་དམིགས་དད་པ་དང༌། །ཞེས་སོགས་ཐེག་པ་ཆེན་པོའི་ཚོགས་ལམ་ཁྱད་པར་ཅན་གྱི་ལམ་ལྔར་བསྡུས་ནས་གསུངས་པ་ཡང་འདི་དག་ཏུ་འདུ་ཞིང༌། འཕགས་པ་ཀླུ་སྒྲུབ་ཡབ་སྲས་ཀྱིས་སྙིང་རྗེ་ཆེན་པོ་དང༌། བྱང་ཆུབ་ཀྱི་སེམས་དང། དེ་ཁོ་ན་ཉིད་རྟོགས་པའི་ཡེ་ཤེས་ཏེ། མོས་སྤྱོད་ཀྱི་སའི་ཉམས་ལེན་གསུམ་གསུངས་པ་དང༌། འཕགས་པ་ཐོགས་མེད་ཀྱི་བྱང་ས་ལས། དད་པ་དང༌། སྙིང་རྗེ་དང༌། བྱམས་པ་དང༌། གཏོང་བ་དང༌། མི་སྐྱོ་བ་དང༌། བསྟན་བཅོས་ཤེས་པ་དང༌། འཇིག་རྟེན་ཤེས་པ་དང༌། ངོ་ཚ་ཤེས་པ་དང༌། ཁྲེལ་ཡོད་པ་དང༌། བརྟན་པའི་སྟོབས་དང༌། དེ་བཞིན་གཤེགས་པ་ལ་མཆོད་པ་དང༌། རིམ་གྲོ་བྱེད་པ་སྟེ། མོས་པས་སྤྱོད་པའི་ཡོངས་སུ་སྦྱོང་བ་རྣམ་པ་བཅུ་གསུངས་པ་རྣམས་ཀྱང་སྔར་བསྟན་པ་འདི་དག་ཏུ་འདུ་ལ། ཚོགས་སྦྱོར་གྱི་གནས་སྐབས་སུ་སྐྱེས་བུ་ཆུང་འབྲིང་དང་ཐུན་མོང་བའི་ལམ་གྱི་རིམ་པ་རྣམས་ཀྱང་ཡང་དང་ཡང་དུ་གོམས་པར་བྱེད་དགོས་པར་རྗེ་བཙུན་བྱམས་པས་གསུངས་པ་ཡང་སྔར་བཤད་པའི་གཞུང་རྣམས་ལས་སྙིང་རྗེ་ཆེན་པོ་སྒོམ་ཚུལ་སྟོན་པ་དང༌། འཁོར་བའི་སྐྱོན་གསུམ་གྱིས་མ་གོས་པར་བྱེད་ཚུལ་བཤད་པ་སོགས་ཀྱི་སྐབས་སུ་སྟོན་པ་ཡིན་ཏེ། རྣམ་དཔྱོད་ཅན་རྣམས་ཀྱིས་ལེགས་པར་བརྟགས་ནས་ཤེས་པར་བྱས་ན་མདོའི་དོན་ལ་ངེས་པ་ཆེན་པོ་སྟེར་བར་སྣང་ངོ༌། །

**གཉིས་པ་བྱང་སེམས་འཕགས་པའི་སའི་སྨོན་ལམ་གྱི་རིམ་པ་ཉམས་སུ་ལེན་པ་ལ་དྲུག་ལས། (I) དང་པོ་བྱང་ཆུབ་སེམས་དཔའི་རྣམ་ཐར་ལ་འཇུག་པ་ལ་བརྒྱད་ལས། 1. དང་པོ། རྡུལ་གཅིག་གི་སྟེང་དུ་ཕྱོགས་བཅུའི་རྡུལ་སྙེད་ཀྱི་དག་པའི་སྣོད་བཅུད་ཀྱི་ཞིང་ཁམས་བཞུགས་པ་བལྟ་བར་སྨོན་པ་ནི།**

རྡུལ་གཅིག་སྟེང་ན་རྡུལ་སྙེད་ཞིང་རྣམས་ཏེ། །ཞིང་དེར་བསམ་གྱིས་མི་ཁྱབ་སངས་རྒྱས་རྣམས། །སངས་རྒྱས་སྲས་ཀྱི་དབུས་ན་བཞུགས་པ་ལ། །བྱང་ཆུབ་སྤྱོད་པ་སྤྱད་ཅིང་བལྟ་བར་བགྱི། །

རྡུལ་གཅིག་སྟེང་ན་ཞེས་སོགས་ཚིགས་བཅད་གཅིག་གིས་སྟོན་ཏེ། རྡུལ་ཕྲ་རབ་གཅིག་གི་སྟེང་དུ་ཕྱོགས་བཅུའི་ཞིང་ན་རྡུལ་ཕྲ་རབ་ཇི་སྙེད་ཡོད་པ་དེ་སྙེད་ཀྱི་གྲངས་དང་མཉམ་པའི་སངས་རྒྱས་ཀྱི་ཞིང་རྣམས་དང་ཞིང་དེ་དག་ན་བསམ་གྱིས་མི་ཁྱབ་པའི་སངས་རྒྱས་རྣམས་སངས་རྒྱས་ཀྱི་སྲས་བྱང་ཆུབ་སེམས་དཔའི་འཁོར་གྱིས་བསྐོར་བའི་དབུས་ན་བཞུགས་པ་རྣམས་བདག་གི་བླ་ན་མེད་པའི་བྱང་ཆུབ་འཐོབ་པའི་ཕྱིར་དུ་སྤྱད་པ་སྤྱོད་ཅིང་བལྟ་བར་བགྱི་བའོ། །

**2. གཉིས་པ་དེ་བཞིན་དུ་ཕྱོགས་བཅུའི་ཞིང་ཐམས་ཅད་དུ་དེ་ལྟར་བལྟ་བར་སྨོན་པ་ནི།**

དེ་ལྟར་མ་ལུས་ཐམས་ཅད་ཕྱོགས་སུ་ཡང༌། །སྐྲ་ཙམ་ཁྱོན་ལ་དུས་གསུམ་ཚད་སྙེད་ཀྱི། །སངས་རྒྱས་རྒྱ་མཚོ་ཞིང་རྣམས་རྒྱ་མཚོ་དང༌། །བསྐལ་པ་རྒྱ་མཚོར་སྤྱོད་ཅིང་རབ་ཏུ་འཇུག །

དེ་ལྟར་མ་ལུས་ཞེས་སོགས་ཚིག་རྐང་བཞིས་སྟོན་ཏེ། སྔར་བཤད་མ་ཐག་པའི་ཚུལ་དེ་ལྟར་དུ་མ་ལུས་པའི་འཇིག་རྟེན་གྱི་ཁམས་ཐམས་ཅད་ཀྱི་ཕྱོགས་ཐམས་ཅད་དུ་སྐྲའི་རྩེ་མོ་ཙམ་གྱི་ཤིན་ཏུ་ཕྲ་བའི་སའི་ཁྱོན་ལ་ཡང་འདས་པ་དང་མ་འོངས་པ་དང་ད་ལྟ་བྱུང་བའི་དུས་གསུམ་གྱི་ཚད་ཇི་སྙེད་ཡོད་པ་དེ་སྙེད་ཀྱི་སངས་རྒྱས་ཀྱི་སྐུའི་བཀོད་པ་རྒྱ་མཚོ་དང༌། དེ་དག་གི་ཞིང་གི་བཀོད་པ་རྒྱ་མཚོ་རྣམས་བལྟ་བ་ལ་བསྐལ་པ་རྒྱ་མཚོའི་བར་དུ་བྱང་ཆུབ་ཀྱི་སྤྱད་པ་སྤྱོད་ཅིང་སྐྱོ་ངལ་མེད་པའི་སེམས་ཀྱིས་བདག་རབ་ཏུ་འཇུག་པར་བགྱིའོ། །ཞེས་པ་སྟེ་ཚིགས་བཅད་འདི་གཉིས་ཀྱི་སྐབས་སུ་བསྟན་པའི་དག་པའི་ཞིང་དང་བལྟ་ཚུལ་ནི། སྔར་སངས་རྒྱས་སྲས་ཀྱིས་བསྐོར་བའི་ཞེས་སོགས་ཀྱི་སྐབས་སུ་བསྟན་པ་དང་མི་འདྲ་སྟེ། དེ་ནི་བྱང་སེམས་སོ་སྐྱེ་མཆོག་གི་སྤྲུལ་སྐུའི་ཞིང་དང་སྐུའི་བཀོད་པ་ལ་བལྟ་ཚུལ་ཡིན་ལ། འདི་ནི་བྱང་སེམས་འཕགས་པས་ལོངས་སྤྱོད་རྫོགས་པའི་སྐུ་དང་ཞིང་གི་བཀོད་པ་ལ་བལྟ་ཚུལ་ཡིན་པས་ཁྱད་པར་ཆེའོ། །

བོད་འགྲེལ་ཁ་ཅིག་ལས་འདི་དག་དག་པའི་སའི་རྣམ་གཞག་ཁོ་ན་ལ་སྦྱོར་བར་བཤད་མོད་ཀྱང་ས་དང་པོ་ནས་ལོངས་སྐུའི་ཞིང་གི་བཀོད་པ་དུ་མ་མཐོང་བ་དང༌། དེ་ཡང་སྐད་ཅིག་རེ་རེ་ལ་རྒྱ་ཆེན་པོ་མང་དུ་མཐོང་བ་སོགས་ས་བཅུ་པའི་མདོའི་དགོངས་པ་ཀླུ་སྒྲུབ་ཡབ་སྲས་ཀྱིས་གསུངས་པ་ལྟར་ཡིན་པས་ས་དང་པོ་ལ་སོགས་པ་ལ་ཡང་སྦྱར་ན་འཐད་དོ། །འོན་ཀྱང་བལྟ་བའི་ཡུལ་ལོངས་སྐུའི་ཞིང་གི་བཀོད་པ་གཅིག་ཡིན་ཀྱང་བལྟ་བ་པོ་བྱང་སེམས་འཕགས་པ་དུ་མས་བལྟ་བའི་ཚེ་རྟོགས་པ་མཐོ་དམན་གྱི་ཁྱད་ཀྱིས་མཐོང་ཚུལ་མི་འདྲ་བ་སྣ་ཚོགས་ཤིག་ཡོད་པར་སྣང་སྟེ་རྟོག་གེ་བའི་རིག་པ་ལྟར་སྣང་གི་སྤྱོད་ཡུལ་མ་ཡིན་ནོ། །

**3. གསུམ་པ་སངས་རྒྱས་ཀྱི་གསུང་ལ་འཇུག་པ་ནི།**

གསུང་གཅིག་ཡན་ལག་རྒྱ་མཚོའི་སྒྲ་སྐད་ཀྱིས། །རྒྱལ་བ་ཀུན་དབྱངས་ཡན་ལག་རྣམ་དག་པ། །འགྲོ་བ་ཀུན་གྱི་བསམ་པ་ཇི་བཞིན་དབྱངས། །སངས་རྒྱས་གསུང་ལ་རྟག་ཏུ་འཇུག་པར་བགྱི། །

གསུང་གཅིག་ཡན་ལག་ཅེས་སོགས་ཚིག་རྐང་བཞིས་སྟོན་ལ། ལོངས་སྐུའི་གསུང་གཅིག་ཀྱང་ཡན་ལག་དྲུག་ཅུ་ལ་སོགས་པ་དང་ལྡན་ཞིང་རྒྱ་མཚོ་ལྟ་བུའི་སྒྲ་སྐད་དེ། འཁོར་གྱི་དཀྱིལ་འཁོར་ན་ཡོད་པའི་འགྲོ་བ་རིགས་སོ་སོ་བ་དང༌། བསམ་པ་སོ་སོ་བ་དང༌། ཁམས་སོ་སོ་བ་ཐམས་ཅད་ལ་རང་རང་གི་སྐད་ཀྱི་ཚུལ་གྱིས་འཇུག་པ་སྟེ། རང་རང་གི་སྐད་དུ་གོ་ཞིང་ཐེ་ཚོམ་གཅོད་པར་འགྱུར་བའི་ཡོན་ཏན་དང་ལྡན་པའི་རྒྱལ་བ་ཀུན་གྱི་གསུང་དབྱངས་ཡན་ལག་རྣམ་པར་དག་པའི་འགྲོ་བ་ཀུན་གྱི་བསམ་པ་རེ་བའི་འབྲས་བུ་ཇི་བཞིན་དུ་སྐོང་བར་མཛད་པའི་སངས་རྒྱས་ཀྱི་གསུང་དབྱངས་ལ་བདག་གིས་དད་པའི་སྒོ་ནས་ཉན་པ་ལ་འཇུག་པར་བགྱི་ཞིང་ཐོས་པར་ཤོག་ཅིག་པའོ། །

འདི་ནི་ལོངས་སྐུའི་གསུང་དབྱངས་ཀྱི་ཆ་ཤས་གཅིག་ཀྱང་འགྲོ་བ་མཐའ་ཡས་པའི་རང་རང་གི་སྐད་དུ་གོ་བར་འགྱུར་བའི་གསུང་གི་གསང་བའི་ཚུལ་ཇི་ལྟ་བ་བཞིན་དུ་ཐོས་པ་ཡིན་ལ། འདི་ཡང་བྱང་སེམས་འཕགས་པས་རང་སྟོབས་ཀྱིས་ཐོས་པ་དང་སངས་རྒྱས་ཀྱི་བྱིན་གྱིས་རླབས་ཀྱིས་ཐོས་པ་གཉིས་ཡོད་པས་ས་དགུ་པ་ཁོ་ན་ལ་སྦྱོར་མི་དགོས་སོ། །

**4. བཞི་པ་དེ་བཞིན་གཤེགས་པའི་ཆོས་ཀྱི་འཁོར་ལོ་བསྐོར་བ་ལ་འཇུག་པ་ནི།**

དུས་གསུམ་གཤེགས་པའི་རྒྱལ་བ་ཐམས་ཅད་དག །འཁོར་ལོའི་ཚུལ་རྣམས་རབ་ཏུ་བསྐོར་བ་ཡིས། །དེ་དག་གི་ཡང་གསུང་དབྱངས་མི་ཟད་ལ། །བློ་ཡི་སྟོབས་ཀྱིས་བདག་ཀྱང་རབ་ཏུ་འཇུག །

དུས་གསུམ་གཤེགས་པའི་ཞེས་སོགས་ཚིག་རྐང་བཞིས་སྟོན་ཏེ། དུས་གསུམ་གཤེགས་པའི་རྒྱལ་བ་སངས་རྒྱས་བཅོམ་ལྡན་འདས་ཐམས་ཅད་ཀྱིས་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོའི་ཚུལ་རྒྱུན་མི་ཆད་པར་རབ་ཏུ་བསྐོར་བར་མཛད་པ་དེ་དག་གི་གསུང་དབྱངས་ཟད་མི་ཤེས་པ་མཐའ་ཡས་པའི་དོན་རྣམས་ལ་བདག་གི་བློའི་སྟོབས་ཀྱིས་ཏེ། ཡེ་ཤེས་རྒྱ་ཆེན་པོའི་སྟོབས་ཀྱིས་དོན་ལེགས་པར་རྟོགས་པའི་སྒོ་ནས་རབ་ཏུ་འཇུག་པར་བགྱི་སྟེ། ཚིགས་བཅད་སྔ་མ་ནི་གསུང་དབྱངས་བསམ་གྱིས་མི་ཁྱབ་པའི་སྒྲ་སྐད་ཐོས་པ་ཙམ་ཡིན་ལ། འདི་ནི་ཆོས་འཁོར་བསྐོར་བའི་དོན་གྱི་ཁྱད་པར་རྣམས་ཀྱང་མ་འདྲེས་པར་ཡེ་ཤེས་ཀྱི་མཐོང་བ་ལ་བྱེད་དགོས་པས་ཁྱད་ཆེ་ཞིང༌། དེ་ཡང་ཡུལ་གང་དུ་འགྲོ་བ་གང་ལ་དབྱངས་ཇི་ལྟ་བུས་དོན་ཅི་འདྲ་ཞིག་བསྟན་པས་ཐེ་ཚོམ་ཇི་ལྟར་བཅད་པ་རྣམས་མ་འདྲེས་པར་སེམས་ཀྱི་སྐད་ཅིག་སྐད་ཅིག་ལ་རྟོགས་པ་ཡིན་པས་ས་མཐོན་པོའི་གནས་སྐབས་ཀྱི་ཡོན་ཏན་ཡིན་ནོ། །

5**. ལྔ་པ་བསྐལ་པའི་འཇུག་པ་ལ་འཇུག་པ་ནི།**

མ་འོངས་བསྐལ་པ་ཐམས་ཅད་འཇུག་པར་ཡང༌། །སྐད་ཅིག་གཅིག་གིས་བདག་ཀྱང་འཇུག་པར་བགྱི། །གང་ཡང་བསྐལ་པ་དུས་གསུམ་ཚད་དེ་དག །སྐད་ཅིག་ཆ་ཤས་ཀྱིས་ནི་ཞུགས་པར་སྤྱད། །

མ་འོངས་བསྐལ་པ་ཞེས་སོགས་ཚིག་རྐང་བཞིས་སྟོན་ཏེ། མ་འོངས་པའི་བསྐལ་པ་ཐམས་ཅད་དུ་སངས་རྒྱས་ཀྱི་སྐུ་དང་གསུང་གི་འཕྲིན་ལས་རྒྱ་ཆེན་པོ་ཇི་སྙེད་ཅིག་འབྱུང་བ་ལ་འཇུག་པ་ཐམས་ཅད་ཀྱང་འདིར་སེམས་ཀྱི་སྐད་ཅིག་མ་གཅིག་གི་ཡུན་དུ་བསྡུས་ནས་འཇུག་པར་བགྱི་ལ། དེ་བཞིན་དུ་གང་ཡང་དུས་གསུམ་གྱི་བསྐལ་པ་ཇི་སྙེད་ཅིག་ཡོད་པའི་ཚད་དེ་དག་འདིར་སེམས་ཀྱི་སྐད་ཅིག་མ་གཅིག་གི་ཆ་ཤས་སུ་བསྡུས་ནས་ཡེ་ཤེས་ཀྱི་སྟོབས་ཀྱིས་རབ་ཏུ་འཇུག་པར་བགྱིའོ། །ཞེས་པ་སྟེ། སྐད་ཅིག་བསྐལ་པར་བྱིན་གྱིས་རློབ་པ་དང༌། བསྐལ་པ་སྐད་ཅིག་ཏུ་བྱིན་གྱིས་རློབ་པ་སོགས་དབང་ཐོབ་པའི་བྱང་ཆུབ་སེམས་དཔའ་ཆེན་པོའི་རྣམ་པར་ཐར་པ་ཡིན་ལ། འདིའི་འཇུག་ཡུལ་ནི་སངས་རྒྱས་ཀྱི་འཕྲིན་ལས་ལ་སྦྱར་དགོས་ཏེ། འདི་ཡན་ཆད་ཀྱི་ཚིགས་བཅད་ལྔའི་དང་པོ་གཉིས་ཀྱིས་སྐུའི་གསང་བ་དང༌། གསུམ་པས་གསུང་གི་གསང་བ་དང༌། བཞི་པས་ཐུགས་ཀྱི་གསང་བ་ཇི་ལྟ་བ་བཞིན་དུ་རྟོགས་མི་ནུས་ཀྱང་ཆོས་འཁོར་གྱི་དོན་ལ་བརྟེན་ནས་མཚོན་པ་དང༌། ལྔ་པ་འདི་དུས་ཀྱི་སྒོ་ནས་སངས་རྒྱས་ཀྱི་འཕྲིན་ལས་འཇུག་ཚུལ་ལ་ཡེ་ཤེས་ཀྱི་སྟོབས་ཀྱིས་འཇུག་པ་ཡིན་ནོ། །

6**. དྲུག་པ་དེ་བཞིན་གཤེགས་པ་ལ་ལྟ་བ་དང༌། དེའི་སྤྱོད་ཡུལ་ལ་འཇུག་པ་ནི།**

དུས་གསུམ་གཤེགས་པ་མི་ཡི་སེང་གེ་གང༌། །དེ་དག་སྐད་ཅིག་གཅིག་ལ་བདག་གིས་བལྟ། །རྟག་ཏུ་དེ་དག་གི་ནི་སྤྱོད་ཡུལ་ལ། །སྒྱུ་མར་གྱུར་པའི་རྣམ་ཐར་སྟོབས་ཀྱིས་འཇུག །

དུས་གསུམ་གཤེགས་པ་ཞེས་སོགས་ཚིགས་བཅད་གཅིག་གིས་སྟོན་ཏེ། དུས་གསུམ་དུ་གཤེགས་པའི་མིའི་སེང་གེ་སྟེ། སངས་རྒྱས་བཅོམ་ལྡན་འདས་རྣམས་ཀྱི་སྐུའི་བཀོད་པ་འཁོར་གྱི་ཚོགས་རྒྱ་མཚོ་དང་བཅས་པ་རྣམས་ལ་བདག་གི་སེམས་ཀྱིས་སྐད་ཅིག་གཅིག་ལ་དུས་གཅིག་ཏུ་བལྟ་ཞིང༌། རྟག་ཏུ་དེ་དག་གི་སྤྱོད་ཡུལ་ཏེ། སངས་རྒྱས་དེ་དག་གི་ཏིང་ངེ་འཛིན་གྱི་རྣམ་པར་འཕྲུལ་པ་དང་བྱིན་གྱིས་རླབས་དང་སྒྱུ་མའི་རྣམ་པར་རོལ་པ་ལས་བྱུང་བའི་མཛད་པའི་སྒོ་བསམ་གྱིས་མི་ཁྱབ་པ་ལ་བདག་གིས་སྒྱུ་མར་གྱུར་པ་སྟེ་སྒྱུ་མའི་རྣམ་པར་ཐར་པ་མངོན་དུ་གྱུར་པའི་སྟོབས་ཀྱིས་འཇུག་པར་བགྱིའོ། །ཞེས་པ་སྟེ། འདི་ནི་སངས་རྒྱས་ཀྱི་མཛད་པ་བསམ་གྱིས་མི་ཁྱབ་པ་ལ་འཇུག་པ་ཡིན་ལ། དེ་ཡང་རྫུ་འཕྲུལ་དང་ཏིང་ངེ་འཛིན་ལ་དབང་ཐོབ་པའི་སེམས་དཔའ་ཆེན་པོ་རྣམས་ཀྱི་འཇུག་ཚུལ་ལོ། །

7**. བདུན་པ་སངས་རྒྱས་ཀྱི་ཞིང་མངོན་པར་བསྒྲུབ་པ་ནི།**

གང་ཡང་དུས་གསུམ་དག་གི་ཞིང་བཀོད་པ། །དེ་དག་རྡུལ་གཅིག་སྟེང་དུ་མངོན་པར་བསྒྲུབ། །དེ་ལྟར་མ་ལུས་ཕྱོགས་རྣམས་ཐམས་ཅད་དུ། །རྒྱལ་བ་རྣམས་ཀྱི་ཞིང་རྣམས་བཀོད་ལ་འཇུག །

གང་ཡང་དུས་གསུམ་དག་གི་ཞེས་སོགས་ཚིག་རྐང་བཞིས་སྟོན་ལ། གང་ཡང་དུས་གསུམ་དུ་གནས་པ་དག་གི་ཞིང་གི་བཀོད་པ་རྒྱ་མཚོ་ལྟ་བུ་ཇི་སྙེད་པ་དེ་དག་ཐམས་ཅད་རྫུ་འཕྲུལ་དང་ཏིང་ངེ་འཛིན་གྱི་མཐུས་རྡུལ་གཅིག་གི་སྟེང་དུ་ཡང་མངོན་པར་སྒྲུབ་པར་བྱ་ཞིང༌། དེ་ལྟ་བུའི་ཚུལ་གྱིས་མ་ལུས་པའི་ཕྱོགས་ཐམས་ཅད་དུ་ཡང་རྒྱལ་བ་དག་གི་ཞིང་གི་བཀོད་པ་ཚད་མེད་པ་བསྒྲུབ་པ་ལ་འཇུག་པར་བྱའོ། །ཞེས་པ་སྟེ། སྔར་རྡུལ་གཅིག་སྟེང་ན་ཞེས་སོགས་ཀྱི་སྐབས་སུ་བསྟན་པ་ནི། སངས་རྒྱས་གཞན་གྱི་ཞིང་གི་བཀོད་པ་ལ་བལྟ་བ་ཡིན་ལ། འདི་ནི་རང་གི་རྫུ་འཕྲུལ་དང་ཏིང་ངེ་འཛིན་གྱི་མཐུས་ཞིང་གི་བཀོད་པ་བསྒྲུབ་པ་ཡིན་པས་ཁྱད་ཆེ་ཞིང༌། ཞིང་དག་པའི་སྦྱོར་བ་དངོས་ནི་ས་བརྒྱད་པ་ནས་འཐོབ་པ་ཡིན་ཀྱང༌། ད་ལྟ་ནས་མོས་པ་ཡིད་བྱེད་དང་ས་དང་པོ་ནས་ཏིང་ངེ་འཛིན་གྱི་སྒོམ་ཚུལ་ཁྱད་པར་ཅན་གྱི་སྒོ་ནས་ཉམས་སུ་ལེན་པ་ཡིན་ནོ། །

**8. བརྒྱད་པ་དེ་བཞིན་གཤེགས་པའི་ཐད་དུ་འགྲོ་བ་ལ་སྨོན་པ་ནི།**

གང་ཡང་མ་བྱོན་འཇིག་རྟེན་སྒྲོན་མ་རྣམས། །དེ་དག་རིམ་པར་འཚང་རྒྱ་འཁོར་ལོ་བསྐོར། །མྱ་ངན་འདས་པ་རབ་ཏུ་ཞི་མཐའ་སྟོན། །མགོན་པོ་ཀུན་གྱི་དྲུང་དུ་བདག་མཆིའོ། །

གང་ཡང་མ་བྱོན་འཇིག་རྟེན་སྒྲོན་མ་ཞེས་སོགས་ཚིག་རྐང་བཞིས་སྟོན་ལ། གང་ཡང་མ་བྱོན་པ་སྟེ་དུས་ཕྱི་མའི་མཐའི་མུར་ཐུག་པའི་འཇིག་རྟེན་གྱི་སྒྲོན་མ་སངས་རྒྱས་བཅོམ་ལྡན་འདས་ཕྱོགས་བཅུའི་འཇིག་རྟེན་གྱི་ཁམས་ན་འཚོ་ཞིང་གཞེས་པ་མཐའ་ཡས་པ་ཇི་སྙེད་ཅིག་ཡོད་པ་དེ་དག་རྣམས་ཀྱིས་དུས་ཅིག་ཅར་ཞིང་སོ་སོར་རིམ་པ་ཇི་ལྟ་བ་བཞིན་དུ་ཞིང་ལ་ལར་འཚང་རྒྱ་བའི་ཚུལ་དང་ལ་ལར་ཆོས་ཀྱི་འཁོར་ལོ་བསྐོར་བ་དང་ལ་ལར་མྱ་ངན་ལས་འདས་པ་རབ་ཏུ་ཞི་བའི་མཐར་ཐུག་པའི་མཛད་པ་སྟོན་པ་དང༌། དེ་གསུམ་གྱིས་མཚོན་ནས་ཞིང་མཐའ་ཡས་པ་ན་མཛད་པ་བཅུ་གཉིས་མཐའ་ཡས་པ་སྟོན་པའི་མགོན་པོ་དེ་དག་ཐམས་ཅད་ཀྱི་དྲུང་དུ་བདག་གིས་རྫུ་འཕྲུལ་གྱི་སྟོབས་ཀྱིས་ཅིག་ཅར་དུ་ལུས་དེ་སྙེད་ཅིག་སྤྲུལ་ཏེ་ཕྱག་བྱ་བ་དང༌། བཀུར་སྟི་བྱ་བ་དང༌། མཆོད་པའི་སྤྲིན་རྒྱ་མཚོ་ལྟ་བུས་མཆོད་པ་དང༌། ཆོས་འཁོར་བསྐོར་བའི་དོན་དུ་གསོལ་བ་འདེབས་པ་སོགས་མཆོད་པ་དང༌། རིམ་གྲོ་བྱ་བའི་དོན་དུ་བདག་མཆི་བ་སྟེ་ལྷགས་པར་བགྱིའོ་ཞེས་པ་སྟེ། བྱང་ཆུབ་སེམས་དཔའ་ཀུན་ཏུ་བཟང་པོའི་རྣམ་པར་ཐར་པ་ལས་འབྱུང་བ་ལྟར། དེ་བཞིན་གཤེགས་པ་ལ་མཆོད་པ་དང་རིམ་གྲོ་བགྱི་བའི་སྨོན་ལམ་ཚད་མེད་པ་མངོན་པར་བསྒྲུབ་པའོ། །

**(II) གཉིས་པ་བྱང་ཆུབ་སེམས་དཔའི་སྟོབས་བཅུ་སྒྲུབ་པའི་སྨོན་ལམ་ནི།**

ཀུན་ནས་མྱུར་བའི་རྫུ་འཕྲུལ་སྟོབས་རྣམས་དང༌། །ཀུན་ནས་སྒོ་ཡི་ཐེག་པའི་སྟོབས་དག་དང༌། །ཀུན་ཏུ་ཡོན་ཏན་སྤྱོད་པའི་སྟོབས་རྣམས་དང༌། །ཀུན་ཏུ་ཁྱབ་པ་བྱམས་པ་དག་གི་སྟོབས། །ཀུན་ཏུ་དགེ་བའི་བསོད་ནམས་སྟོབས་རྣམས་དང༌། །ཆགས་པ་མེད་པར་གྱུར་པའི་ཡེ་ཤེས་སྟོབས། །ཤེས་རབ་ཐབས་དང་ཏིང་འཛིན་སྟོབས་དག་གིས། །བྱང་ཆུབ་སྟོབས་རྣམས་ཡང་དག་སྒྲུབ་པར་བྱེད། །

ཀུན་དུ་མྱུར་བའི་ཞེས་སོགས་ཚིགས་བཅད་གཉིས་ཀྱིས་སྟོན་ཏེ། དང་པོ་ནི་ལམ་གྱི་བགྲོད་པ་ས་བདུན་པ་མན་ཆད་ལས་ཤིན་ཏུ་མྱུར་བ་དང༌། སངས་རྒྱས་ཀྱི་ཞིང་ཐམས་ཅད་དུ་སྐད་ཅིག་སྐད་ཅིག་ལ་མཆོད་པ་སོགས་ཀྱི་ཆེད་དུ་རྫུ་འཕྲུལ་གྱིས་མྱུར་བར་སླེབས་པ་དང༌། སེམས་ཅན་སྨིན་གྲོལ་ལ་འགོད་པའི་མཐུ་ཤིན་ཏུ་མྱུར་བ་སྟེ། དེ་ལྟར་ཀུན་དུ་མྱུར་བའི་རྫུ་འཕྲུལ་གྱི་སྟོབས་སོ། །

གཉིས་པ་ནི། ཡོངས་སུ་གྲགས་པའི་ཐེག་པ་གསུམ་དུ་མ་ཟད་ཞིང་ཁམས་རབ་འབྱམས་ཀྱི་སེམས་ཅན་མཐའ་ཡས་པའི་ཁམས་དང་དབང་པོ་དང་བསམ་པས་ཐེག་པ་སྣ་ཚོགས་པ་རྒྱ་མཚོ་ལྟ་བུ་ཇི་སྙེད་ཅིག་ཡོད་པ་ཀུན་ནས་ཏེ་ཐམས་ཅད་ཀྱི་སྒོ་ནས་སེམས་ཅན་རྣམས་ཐེག་པ་ཆེན་པོར་འགོད་པའི་ཐེག་པའི་སྟོབས་དང༌།

གསུམ་པ་ནི། སྤྱོད་ཡུལ་ཡོངས་སུ་དག་པའི་མདོ་ལས། བྱང་ཆུབ་སེམས་དཔའ་ཁྱིམ་གྱི་ནང་དུ་འདུག་པའི་ཚེ་སེམས་ཅན་ཐམས་ཅད་རང་བཞིན་ཤེས་པ་དང་ལྡན་པའམ་ཁྱིམ་གྱི་འཐིབས་པོས་ཟིལ་གྱིས་མི་ནོན་པར་གྱུར་ཅིག་ཅེས་སེམས་བསྐྱེད་དོ། །ཞེས་སོགས་གསུངས་པ་ལྟར། སྒོ་གསུམ་གྱི་བྱ་བྱེད་དང་གཡོ་བ་མཐའ་དག་སེམས་ཅན་ལ་ཕན་པར་འགྱུར་བ་དང༌། དེ་ཡང་རྫུ་འཕྲུལ་དང་ཏིང་ངེ་འཛིན་གྱི་སྟོབས་ཀྱིས་དངོས་སུ་དེ་ལྟར་བསྒྲུབ་པ་ནི། ཀུན་ཏུ་ཡོན་ཏན་སྤྱོད་པའི་སྟོབས་སོ། །

བཞི་པ་ནི། ཚ་བའི་དམྱལ་བར་བྱམས་པའི་ཏིང་ངེ་འཛིན་གྱིས་སྤྲིན་ཆེན་པོ་སྤྲུལ་པ་ལས་ཆར་གྱི་རྒྱུན་ཕབ་པས་བདེ་བ་ལ་འགོད་པ་ལྟ་བུ་ཕྱོགས་བཅུའི་འཇིག་རྟེན་ཁམས་ཀུན་ཁྱབ་པར་སྤྲོ་བའི་བྱམས་པའི་ཏིང་ངེ་འཛིན་གྱི་སྟོབས་དང༌།

ལྔ་པ་ནི། ཚངས་པ་དང་ལྷའི་དབང་པོ་ལ་སོགས་པའི་བསོད་ནམས་ཀྱིས་བ་སྤུའི་ཁུང་བུ་གཅིག་གི་བསོད་ནམས་ལ་ཡང་འགྲན་པར་མི་ནུས་པས། དེ་དག་ཐམས་ཅད་ཟིལ་གྱིས་གནོན་ཞིང་སྐད་ཅིག་ལ་བསོད་ནམས་ཀྱི་ཕུང་པོ་དཔག་ཏུ་མེད་པ་འཛིན་པའི་ཀུན་ནས་དགེ་བའི་བསོད་ནམས་ཀྱི་སྟོབས་དང༌།

དྲུག་པ་ནི། བཟོ་དང་སྒྱུ་རྩལ་དང་ལས་ཀྱི་གནས་དང་འཇིག་རྟེན་པའི་བསྟན་བཅོས་དང་བྱང་ཆུབ་སེམས་དཔའི་བསླབ་པའི་གནས་རྣམས་ལ་སྐད་ཅིག་རེ་རེ་ཞིང་ཆགས་པ་སྟེ་ཐོགས་པ་མེད་པར་འཇུག་པའི་ཡེ་ཤེས་ཀྱི་སྟོབས་དང༌།

བདུན་པ་ནི། ཆོས་རྣམས་ཀྱི་གནས་ལུགས་དེ་ཁོ་ན་ཉིད་ཀྱི་སྟེང་དུ་རྣམ་ཤེས་རགས་པ་གཞན་གྱི་རྒྱུ་བ་བཀག་ནས་འགོག་པ་ཡང་དག་པའི་མཐའ་ལ་སྐད་ཅིག་མ་གཅིག་ལ་ཡང་སྙོམས་པར་འཇུག་ལྡང་བྱེད་ནུས་པ་ལྟ་བུའི་ཤེས་རབ་ཀྱི་སྟོབས་དང༌།

བརྒྱད་པ་ནི། ཤིན་ཏུ་རགས་པའི་འདོད་སེམས་ལྟ་བུ་ཡང་ལམ་ཟག་མེད་ཀྱི་ངོ་བོར་བསྐྱེད་པར་ནུས་པ་དང༌། ལུས་ངག་གི་མི་དགེ་བ་ཆེས་ཆེ་བ་རྣམས་ཀྱང་ལམ་མཆོག་ཏུ་བསྒྱུར་བ་དང༌། སེམས་ཅན་སྨིན་པའི་ཐབས་ཀྱི་རྣམ་གྲངས་བསམ་གྱིས་མི་ཁྱབ་པ་ལ་མཁས་པའི་ཐབས་ཀྱི་སྟོབས་དང༌།

དགུ་པ་ནི། སྐད་ཅིག་རེ་རེ་ལ་ཡང་ཤིན་ཏུ་ཞི་བ་དང་མ་ཞི་བའི་མཐར་ཐུག་པའི་སེམས་སྤེལ་བ་དང་ཟག་པ་དང་བཅས་པ་དང་ཟག་པ་མེད་པའི་སེམས་སྐད་ཅིག་རེ་རེ་ཞིང་སྤེལ་བ་དང་དཔའ་བར་འགྲོ་བ་དང༌། ནམ་མཁའ་མཛོད་དང་དྲི་མ་མེད་པ་ལ་སོགས་པ་ལ་མངའ་བརྙེས་པའི་ཏིང་ངེ་འཛིན་གྱི་སྟོབས་དང༌།

བཅུ་པ་ནི། སྔ་མ་དེ་དག་ལ་བརྟེན་ནས་བླ་ན་མེད་པའི་བྱང་ཆུབ་ཀྱི་སྟོབས་ཏེ་སངས་རྒྱས་ཀྱི་ཡོན་ཏན་བསམ་གྱིས་མི་ཁྱབ་པ་རྣམས་རང་རྒྱུད་ལ་མྱུར་དུ་བསྒྲུབ་པར་བྱེད་པའི་སྟོབས་ཏེ། སྟོབས་བཅུ་དེ་རྣམས་རང་རྒྱུད་ལ་ཡང་དག་པར་བསྒྲུབ་པར་བྱེད་ཅེས་པའོ། །

འདིའི་སྟོབས་རྣམས་ནི་རྫུ་འཕྲུལ་ལ་སོགས་པའི་ཡོན་ཏན་བཅུ་པོ་ས་གོང་མ་ཐོབ་པ་ན་རིམ་གྱིས་ནུས་པ་མཐུ་ཅན་དུ་གྱུར་པས་མི་མཐུན་ཕྱོགས་ཀྱིས་བརྫི་བར་མི་ནུས་པས་ན་སྟོབས་ཞེས་བྱའོ། །

**(III) གསུམ་པ་གཉེན་པོ་བསྒྲུབ་པ་ནི།**

ལས་ཀྱི་སྟོབས་རྣམས་ཡོངས་སུ་དག་བྱེད་ཅིང༌། །ཉོན་མོངས་སྟོབས་རྣམས་ཀུན་ཏུ་འཇོམས་པར་བྱེད། །བདུད་ཀྱི་སྟོབས་རྣམས་སྟོབས་མེད་རབ་བྱེད་ཅིང༌། །བཟང་པོ་སྤྱོད་པའི་སྟོབས་ནི་རྫོགས་པར་བགྱི། །

ལས་ཀྱི་སྟོབས་རྣམས་ཞེས་སོགས་ཚིགས་བཅད་གཅིག་གིས་སྟོན་ཏེ། འཁོར་བས་བསྡུས་པའི་ཟག་བཅས་ཀྱི་ལས་ཀྱི་སྟོབས་རྣམས་ཡོངས་སུ་དག་པ་སྟེ་བྱང་བར་བྱེད་པ་དང་རྩ་བ་དང་ཉེ་བའི་ཉོན་མོངས་ལ་སོགས་པ་ཉོན་མོངས་པའི་སྒྲིབ་པ་རྣམས་ཀུན་ཏུ་སྟེ་རྩ་བ་ནས་འཇོམས་པར་བྱེད་པ་དང༌། ཕུང་པོའི་བདུད་ལ་སོགས་པ་བདུད་བཞིའི་སྟོབས་རྣམས་སྟོབས་མེད་པ་སྟེ། ནུས་པ་དང་བྲལ་བར་བྱེད་པ་སྟེ་མི་མཐུན་ཕྱོགས་ཀྱི་གཉེན་པོའི་སྟོབས་ཁྱད་པར་ཅན་དུ་སྒྲུབ་པའི་སྒོ་ནས་ཀུན་ཏུ་བཟང་པོའི་སྤྱོད་པའི་སྟོབས་རྣམས་རྫོགས་པར་བྱེད་ཅེས་པ་སྟེ། སངས་རྒྱས་བསྐྱངས་དང་དཔལ་ལྡན་ཟླ་བའི་བཞེད་སྲོལ་ལྟར་ན་ས་བརྒྱད་པ་ཐོབ་པའི་ཚེ་ཉོན་སྒྲིབ་རྩ་བ་ནས་སྤངས་པར་བཞེད་པས་སྐྱོན་སྔ་མ་གཉིས་སྤངས་པ་ནི། སྒྲ་སོར་བཞག་གིས་ཆོག་ལ། བདུད་བཞི་མ་ལུས་པར་སྤངས་པ་ནི་སངས་རྒྱས་བཅོམ་ལྡན་འདས་ཉིད་ཡིན་མོད་ཀྱང་ཐེག་ཆེན་གྱི་ཕྱིར་མི་ལྡོག་པའི་རྟགས་ཐོབ་པ་ནས་ལྷའི་བུའི་བདུད་ལས་འདའ་ཞིང་ས་བརྒྱད་པ་ཐོབ་པ་ན་བདུད་གཞན་གསུམ་རགས་པ་སྤང་བར་བཤད་པས་འདིའི་དོན་ཡང་དེ་ལྟར་དུ་གོ་བར་བྱའོ། །

**(IV) བཞི་པ་བྱང་ཆུབ་སེམས་དཔའི་ལས་ནི།**

ཞིང་རྣམས་རྒྱ་མཚོ་རྣམ་པར་དག་བྱེད་ཅིང༌། །སེམས་ཅན་རྒྱ་མཚོ་དག་ནི་རྣམ་པར་འགྲོལ། །ཆོས་རྣམས་རྒྱ་མཚོ་རབ་ཏུ་མཐོང་བྱེད་ཅིང༌། །ཡེ་ཤེས་རྒྱ་མཚོ་རབ་ཏུ་གོམས་པར་བྱེད། །སྤྱོད་པ་རྒྱ་མཚོ་རྣམ་པར་དག་བྱེད་ཅིང༌། །སྨོན་ལམ་རྒྱ་མཚོ་རབ་ཏུ་རྫོགས་པར་བྱེད། །སངས་རྒྱས་རྒྱ་མཚོ་རབ་ཏུ་མཆོད་བྱེད་ཅིང༌། །བསྐལ་པ་རྒྱ་མཚོར་མི་སྐྱོ་སྤྱད་པར་བགྱི། །

ཞིང་རྣམས་རྒྱ་མཚོ་ཞེས་སོགས་ཚིགས་བཅད་གཉིས་ཀྱིས་སྟོན་ལ། རྒྱ་མཚོ་མཐའ་ཡས་ཤིང་གྲངས་ཀྱིས་མི་ལང་བའི་དོན་ཡིན་ལ། རང་ཉིད་གང་དུ་འཚང་རྒྱ་བའི་སངས་རྒྱས་ཀྱི་ཞིང་ཁམས་རྒྱ་མཚོ་རྣམས་བདེ་བ་ཅན་ལ་སོགས་པ་ལྟར་སྣོད་བཅུད་ཀྱི་སྐྱོན་ཡོངས་སུ་དག་པ་བསྒྲུབ་པར་བྱེད་པ་དང༌། སེམས་ཅན་རྒྱ་མཚོ་རྣམས་ཆོ་འཕྲུལ་གསུམ་གྱི་སྒོ་ནས་སྲིད་ཞིའི་འཇིགས་པ་ལས་སྒྲོལ་བར་བྱེད་པ་དང༌། ལུང་དང་རྟོགས་པས་བསྡུས་པའི་ཆོས་རྣམས་རྒྱ་མཚོ་ཤེས་རབ་ཀྱི་མིག་གིས་སོ་སོར་མཐོང་ཞིང་རྟོགས་པར་བྱེད་པ་དང༌། ཇི་སྙེད་པའི་རྣམ་པ་མཐའ་ཡས་པ་ལ་ཅིག་ཅར་འཇུག་པའི་ཡེ་ཤེས་རྒྱ་མཚོ་རབ་ཏུ་རྟོགས་པ་སྟེ་མངོན་སུམ་དུ་བྱེད་པ་དང༌། ཡེ་ཤེས་ཀྱི་ཚོགས་བྱང་ཆུབ་སྤྱོད་པ་དང་བསོད་ནམས་ཀྱི་ཚོགས་བཟང་པོའི་སྤྱོད་པ་གཉིས་ཀྱིས་བསྡུས་པའི་བྱང་ཆུབ་སེམས་དཔའི་སྤྱོད་པ་རྒྱ་མཚོ་རྣམས་རྣམ་པར་དག་པ་སྟེ་དྲི་མས་མ་གོས་པར་སྦྱོང་བར་བྱེད་པ་དང༌། སྨོན་ལམ་ཆེན་པོ་འབུམ་ཕྲག་གྲངས་མེད་པ་བཅུ་ལ་བྱང་ཆུབ་སེམས་དཔའི་སྨོན་ལམ་རྒྱ་མཚོ་རབ་ཏུ་རྫོགས་པར་བྱེད་པ་དང༌། ཕྱོགས་བཅུའི་སངས་རྒྱས་རྒྱ་མཚོ་ལ་ཀུན་ཏུ་བཟང་པོའི་མཆོད་པའི་སྤྲིན་གྱིས་རབ་ཏུ་སྟེ་རྟག་ཏུ་མཆོད་པར་ཡོད་པ་དང༌། ལས་བདུན་པོ་དེ་དག་ཀྱང་བསྐལ་པ་རྒྱ་མཚོའི་བར་དུ་མི་སྐྱོ་བར་བརྩོན་འགྲུས་ཀྱིས་ཕ་རོལ་ཏུ་ཕྱིན་པའི་སྟོབས་ཀྱིས་སྤྱད་པར་བགྱི་ཞེས་པ་སྟེ། རྒྱ་མཚོ་ལྟ་བུའི་ལས་བརྒྱད་པོ་འདི་ཡང་སྐད་ཅིག་མ་རེ་རེའི་ནང་དུ་ཚངས་པར་སྤྱོད་པ་སྟེ། ས་བཅུ་པའི་མདོ་ལས་གསུངས་པའི་བྱང་ཆུབ་སེམས་དཔའི་དབང་བཅུ་དང་སྟོབས་བཅུ་ལ་སོགས་པ་ཡོངས་སུ་རྫོགས་པའི་ས་བཅུ་པ་ཆོས་ཀྱི་སྤྲིན་ཐོབ་པའི་གནས་སྐབས་ཀྱི་མཛད་པ་དེ་རྣམས་ཀྱི་རྣམ་པ་ཡིད་ལ་བྱས་ནས་མོས་ཤུགས་དྲག་པོ་སྦྱོང་བའི་སྒོ་ནས་སྨོན་ལམ་བཏབ་ན་ས་མཐོན་པོའི་ལམ་ལ་ད་ལྟ་ནས་ཉམས་ལེན་བྱས་པར་འགྲོ་ཞིང་བག་ཆགས་འཇོག་ལུགས་ཁྱད་པར་ཅན་ཡིན་པས། ཟབ་ཟབ་མོར་གྲགས་པའི་གདམས་ངག་གཞན་མང་པོས་ཆ་ཙམ་ཡང་བསྒྲུན་དུ་མེད་པའི་གནས་འདི་ལ་འབད་པ་གལ་ཆེའོ། །

**(V) ལྔ་པ་རྗེས་སུ་སློབ་པ་ལ་གཉིས་ལས། དེ་བཞིན་གཤེགས་པའི་རྗེས་སུ་སློབ་པ་ནི།**

གང་ཡང་དུས་གསུམ་གཤེགས་པའི་རྒྱལ་བ་ཡི། །བྱང་ཆུབ་སྤྱོད་པའི་སྨོན་ལམ་བྱེ་བྲག་རྣམས། །བཟང་པོ་སྤྱོད་པས་བྱང་ཆུབ་སངས་རྒྱས་ནས། །དེ་ཀུན་བདག་གིས་མ་ལུས་རྫོགས་པར་བགྱི། །

གང་ཡང་དུས་གསུམ་གཤེགས་པའི་ཞེས་སོགས་ཚིགས་བཅད་གཅིག་གིས་སྟོན་ལ། གང་ཡང་དུས་གསུམ་དུ་གཤེགས་པའི་རྒྱལ་བ་ཇི་སྙེད་ཅིག་མཆིས་པ་དེ་དག་གིས་བླ་མེད་བྱང་ཆུབ་འཐོབ་པའི་ཕྱིར་དུ་སྤྱད་པ་སྤྱོད་པའི་ཚེ། སྨོན་ལམ་གྱི་བྱེ་བྲག་རྒྱ་མཚོ་ལྟ་བུ་བཏབ་པ་དེ་རྣམས་བདག་གིས་ཀུན་ཏུ་བཟང་པོའི་སྤྱོད་པའི་སྨོན་ལམ་གྱི་སྟོབས་ཀྱིས་བྱང་ཆུབ་མངོན་པར་སངས་རྒྱས་པའི་གོ་འཕང་ཐོབ་པའི་ཆེད་དུ། ད་ལྟ་ཉིད་ནས་དེ་ཀུན་མ་ལུས་པ་ཡོངས་སུ་རྫོགས་པར་བགྱིའོ། །ཞེས་པ་སྟེ། དུས་གསུམ་གྱི་སངས་རྒྱས་ཐམས་ཅད་ཀྱི་སྨོན་ལམ་མ་ལུས་པ་བདག་ཉིད་གཅིག་པུས་ཡོངས་སུ་རྫོགས་པར་བསྒྲུབ་པར་སྨོན་པའོ། །

**གཉིས་པ་བྱང་ཆུབ་སེམས་དཔའི་རྗེས་སུ་སློབ་པ་ནི།**

རྒྱལ་བ་ཀུན་གྱི་སྲས་ཀྱི་ཐུ་བོ་པ། །གང་གི་མིང་ནི་ཀུན་ཏུ་བཟང་ཞེས་བྱ། །མཁས་པ་དེ་དང་མཚུངས་པར་སྤྱད་པའི་ཕྱིར། །དགེ་བ་འདི་དག་ཐམས་ཅད་རབ་ཏུ་བསྔོ། །ལུས་དང་ངག་དང་ཡིད་ཀྱང་རྣམ་དག་ཅིང༌། །སྤྱོད་པ་རྣམ་དག་ཞིང་རྣམས་ཡོངས་དག་དང༌། །བསྔོ་བའང་བཟང་པོ་མཁས་པ་ཅི་འདྲ་བ། །དེ་འདྲར་བདག་ཀྱང་དེ་དང་མཚུངས་པར་ཤོག །ཀུན་ནས་དགེ་བ་བཟང་པོ་སྤྱོད་པའི་ཕྱིར། །འཇམ་དཔལ་གྱི་ནི་སྨོན་ལམ་སྤྱད་པར་བགྱི། །མ་འོངས་བསྐལ་པ་ཀུན་ཏུ་མི་སྐྱོ་བར། །དེ་ཡི་བྱ་བ་མ་ལུས་རྫོགས་པར་བགྱི། །

རྒྱལ་བ་ཀུན་གྱི་སྲས་ཀྱི་ཞེས་སོགས་ཚིགས་བཅད་གསུམ་གྱིས་སྟོན་ལ། རྒྱལ་བ་ཀུན་གྱི་སྲས་ཀྱི་ཐུ་བོར་གྱུར་པའི་བྱང་ཆུབ་སེམས་དཔའ་གང་གི་མིང་ནི་ཕྱོགས་བཅུའི་སངས་རྒྱས་སྲས་དང་བཅས་པས་མགྲིན་གཅིག་ཏུ་ཀུན་ཏུ་བཟང་པོ་ཞེས་ཞིང་ཐམས་ཅད་དུ་བསྒྲགས་པར་གསུངས་ལ། ཐབས་ལ་མཁས་པའི་བྱང་ཆུབ་སེམས་དཔའ་ཆེན་པོ་དེ་དང་མཚུངས་པར་སྤྱོད་པ་རླབས་པོ་ཆེ་ལ་སློབ་པའི་ཕྱིར་དུ་དགེ་བ་འདི་དག་ཐམས་ཅད་རབ་ཏུ་བསྔོའོ། །མཚུངས་ཚུལ་ཇི་ལྟར་ཡིན་ཞེ་ན་ལུས་ངག་ཡིད་གསུམ་དང་སྤྱོད་པ་དང་ཞིང་ཁམས་རྣམ་པར་དག་པ་སྟེ་ལྔ་པོ་དེ་རྣམ་པར་དག་ཚུལ་མཚུངས་པ་ཡིན་ལ། དེ་ཡང་ལུས་དག་པ་ནི་རང་གི་ལུས་གང་འདུལ་གྱི་གཟུགས་སུ་སྟོན་པ་དང༌། རྡུལ་ཕྲ་རབ་རེ་རེ་ལ་ཡང་སངས་རྒྱས་ཀྱི་ཞིང་གི་དེ་སྙེད་ཀྱི་ལུས་སྟོན་པ་དང༌། ལུས་གཅིག་གིས་སངས་རྒྱས་ཀྱི་ཞིང་ཐམས་ཅད་འགེངས་པར་སྟོན་པ་དང༌། སངས་རྒྱས་ཐམས་ཅད་ཀྱི་ཞབས་དྲུང་ནས་མི་གཡོ་བར་སྟོན་པ་ལ་སོགས་པ་དང༌། ངག་རྣམ་པར་དག་པ་ནི། དབྱངས་ཀྱི་དཀྱིལ་འཁོར་གཅིག་ལ་སྐད་ཐམས་ཅད་སྟོན་པ་ལྟ་བུ་དང༌། ཡིད་རྣམ་པར་དག་པ་ནི། སྐད་ཅིག་སྐད་ཅིག་ལ་སྤྱོད་པ་རྒྱ་མཚོ་མངོན་སུམ་དུ་བྱེད་པ་དང༌། སྤྱོད་པ་རྣམ་པར་དག་པ་ནི། ཕ་རོལ་ཏུ་ཕྱིན་པ་དང༌། བསམ་གཏན་དང༌། ཏིང་ངེ་འཛིན་གྱི་སྤྱོད་པ་སྐད་ཅིག་རེ་རེ་ཞིང་མ་ལུས་པ་དག་པར་བྱེད་པ་དང༌། ཞིང་ཁམས་རྣམ་པར་དག་པ་ནི། དག་པ་སྔ་མ་བཞི་ལ་བརྟེན་ནས་སངས་རྒྱས་ཀྱི་ཞིང་གི་སྣོད་བཅུད་ཀྱི་འབྱོར་བ་རླབས་པོ་ཆེ་རྣམས་སྐད་ཅིག་རེ་རེ་ལ་ཡང་རྣམ་པར་དག་པར་བྱེད་པ་ལ་ཤཱཀྱ་བཤེས་གཉེན་གྱིས་བཤད་དོ། །དེ་ལྟ་བུའི་ཚུལ་གྱིས་བསྔོ་བ་བཟང་པོ་མཁས་པ་ཀུན་ཏུ་བཟང་པོའི་སྤྱོད་ཚུལ་ཇི་འདྲ་བར་བདག་ཀྱང་རྣམ་པ་ལྔ་པོ་དེ་དང་མཚུངས་པར་ཤོག་ཅིག་དང༌། ཀུན་ནས་མཛེས་ཤིང་ཐོག་མཐའ་བར་དུ་དགེ་བའི་ཟབ་པ་དང་རྒྱ་ཆེ་བའི་བཟང་པོའི་སྤྱད་པ་ཡོངས་སུ་སྤྱད་པར་བྱ་བའི་ཕྱིར། འཕགས་པ་འཇམ་དཔལ་གྱི་སྨོན་ལམ་སྤྱད་པར་བགྱི་སྟེ། དེ་ཡང་འཕགས་པ་འཇམ་དཔལ་རྒྱལ་པོ་ནམ་མཁའ་ཞེས་བྱ་བར་གྱུར་པ་ན། འཁོར་བ་ཐོག་མ་དང་མཐའ་མ་དང་བྲལ་བ་ཇི་སྲིད་པ་དེ་སྲིད་དུ་མཁའ་ཁྱབ་ཀྱི་སེམས་ཅན་ཐམས་ཅད་ལ་ཚད་མེད་པའི་ཕན་པ་བསྒྲུབ་པར་དམ་བཅའ་ཞིང་སྨོན་ལམ་བཏབ་པ་ལྟ་བུ་དེ་ལྟར་ཀུན་ཏུ་བཟང་པོ་དང་འཇམ་པའི་དབྱངས་གཉིས་དང་སྤྱོད་པ་དང་བསྔོ་བ་དང་སྨོན་ལམ་མཚུངས་པར་སྨོན་པ་དེ་ཡང་བར་མ་དོར་ལྡོག་པར་མི་འགྱུར་བར་མཐར་ཕྱིན་པའི་ཕྱིར་དུ་མ་འོངས་པའི་བསྐལ་པ་ཀུན་ཏུ་ནམ་ཡང་མི་སྐྱོ་བར་བརྩོན་འགྲུས་ཤུགས་དྲག་པོས་དེའི་བྱ་བ་སྟེ་སྤྱོད་པ་དེ་དག་ཐམས་ཅད་རྫོགས་པར་བགྱིའོ་ཞེས་དམ་བཅའ་ཞིང་སྨོན་པ་སྟེ། བྱང་ཆུབ་སེམས་དཔའ་དེ་གཉིས་ནི་ཐབས་ལ་མཁས་པ་དང༌། ཤེས་རབ་ཀྱི་ཕ་རོལ་ཏུ་ཕྱིན་པའི་སྟོབས་བྱང་ཆུབ་སེམས་དཔའ་གཞན་ལས་ཁྱད་པར་དུ་འཕགས་པས་དེ་གཉིས་འདིར་དངོས་སུ་བསྟན་པ་ཡིན་ནོ། །

**(VI) དྲུག་པ་དེ་རྣམས་ཀྱི་དོན་བསྡུ་བ་ནི།**

སྤྱོད་པ་དག་ནི་ཚད་ཡོད་མ་གྱུར་ཅིག །ཡོན་ཏན་རྣམས་ཀྱང་ཚད་བཟུང་མེད་པར་ཤོག །སྤྱོད་པ་ཚད་མེད་པ་ལ་གནས་ནས་ཀྱང༌། །དེ་དག་འཕྲུལ་པ་ཐམས་ཅད་འཚལ་བར་བགྱི། །

སྤྱོད་པ་དག་ནི་ཚད་ཡོད་ཅེས་སོགས་ཚིགས་བཅད་གཅིག་གིས་སྟོན་ལ། གོང་དུ་བཤད་པ་ལྟར་གྱི་བྱང་ཆུབ་སེམས་དཔའ་རྣམས་ཀྱི་སྤྱོད་པ་རླབས་པོ་ཆེ་མཐའ་དག་མ་ཚང་བ་མེད་པར་ཁུར་དུ་བླངས་པས་ཚད་ཡོད་པར་མ་གྱུར་ཅིག་སྟེ། གྲངས་དང་དུས་དང་དཔེའི་སྒོ་ནས་ཚད་བཟུང་བར་མི་ནུས་པས་རྒྱ་ཆེ་ཞིང་མཐའ་ཡས་པ་དང༌། དེ་བཞིན་དུ་ཡོན་ཏན་རྣམས་ཀྱང་ཚད་མེད་པ་སྟེ། བྱང་ཆུབ་སེམས་དཔའི་སྐུ་གསུང་ཐུགས་ཀྱི་གསང་བ་བསམ་གྱིས་མི་ཁྱབ་པའི་ཡོན་ཏན་རྣམས་འཐོབ་པ་དང༌། དེ་ལྟ་བུའི་སྤྱོད་པ་ཚད་མེད་པ་ལ་གནས་ནས་ཀྱང་ཕྱོགས་བཅུའི་རྒྱལ་བ་སྲས་བཅས་དེ་དག་གི་རྣམ་པར་འཕྲུལ་པ་གཞལ་དུ་མེད་པ་དག་འཚལ་བར་བགྱི་བ་སྟེ་མངོན་སུམ་དུ་བྱེད་པར་བགྱི་ཞེས་པ་ཡིན་ལ། འགྲེལ་བྱེད་ཁ་ཅིག་ལྟར་ཚིགས་བཅད་འདི་རྒྱལ་ཚབ་ཆེན་པོའི་ས་ལ་སྦྱོར་ན་སྔར་བཤད་པའི་བྱང་ཆུབ་སེམས་དཔའི་སྤྱོད་པ་དང་ཡོན་ཏན་ཐམས་ཅད་ས་འདིར་མཐར་ཐུག་པའི་ཚུལ་གྱིས་ཡོངས་སུ་རྫོགས་པ་དང་རིང་པོར་མི་ཐོགས་པར་ཕྱོགས་བཅུའི་སངས་རྒྱས་ཐམས་ཅད་ལས་འོད་ཟེར་ཆེན་པོས་དབང་བསྐུར་བ་འཐོབ་པ་སོགས་དེ་དག་འཕྲུལ་པ་ཐམས་ཅད་འཚལ་བར་བགྱི་ཞེས་པའི་དོན་དུ་བྱས་ན་ལེགས་སོ། །

**གསུམ་པ་སྨོན་ལམ་གྱི་འབྲས་བུ་གྲུབ་པའི་ཚད།**

ནམ་མཁའི་མཐར་ཐུག་གྱུར་པ་ཇི་ཙམ་པར། །སེམས་ཅན་མ་ལུས་མཐའ་ཡང་དེ་བཞིན་ཏེ། །ཇི་ཙམ་ལས་དང་ཉོན་མོངས་མཐར་གྱུར་པ། །བདག་གི་སྨོན་ལམ་མཐའ་ཡང་དེ་ཙམ་མོ། །

ནམ་མཁའི་མཐར་ཐུག་གྱུར་པ་ཞེས་སོགས་ཚིགས་བཅད་གཅིག་གིས་སྟོན་ལ། དེ་ཡང་ནམ་མཁའི་མཐས་གཏུགས་པ་སྟེ། ནམ་མཁའ་ལ་ཕྱོགས་འདི་ཙམ་དུ་ཟད་ཞེས་དང་དུས་འདི་ཙམ་དུ་ཟད་ཞེས་པ་ལྟ་བུའི་མཐའ་གཟུང་དུ་མེད་པ་དེ་བཞིན་དུ་སེམས་ཅན་མ་ལུས་པའི་མཐའ་ཡང་གཟུང་དུ་མེད་པ་ཡིན་ལ། དེའི་ཕྱིར་སེམས་ཅན་རྣམས་ཀྱི་ལས་ཀྱི་ཁམས་དང་ཉོན་མོངས་པའི་ཁམས་ཀྱང་གྲངས་དང་ཚད་གཟུང་དུ་མེད་པས་མཐའ་མེད་པ་ཁོ་ན་ཡིན་ནོ། །ཇི་ལྟར་སེམས་ཅན་དང་དེ་དག་གི་ལས་དང་ཉོན་མོངས་པ་ཡང་མཐའ་མེད་པ་དེ་བཞིན་དུ་བདག་གིས་སྔར་བཏབ་པའི་སྨོན་ལམ་འདི་དག་ཐམས་ཅད་ཀྱང་རེ་རེ་ནས་དེ་ཙམ་དུ་མཐའ་མེད་པ་ཁོ་ན་ཡིན་ཏེ། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ལས་གཅིག་ཙམ་ཡང་མ་ལུས་པར་དེ་དག་ཀུན་གྱི་ལས་དང་ཉོན་མོངས་པ་ཐམས་ཅད་ཟད་པར་བྱེད་ཅིང་བླ་ན་མེད་པའི་བྱང་ཆུབ་ཀྱི་བདེ་བ་ལ་འགོད་པའི་ཆེད་དུ་སྨོན་ལམ་བཏབ་པ་ཡིན་པའི་ཕྱིར་རོ། །རྒྱུ་མཚན་དེའི་ཕྱིར་ན་སྨོན་ལམ་དེ་དག་གི་འབྲས་བུ་གྲུབ་སྟེ། ཆོས་ཀྱི་རྒྱལ་པོ་སངས་རྒྱས་བཅོམ་ལྡན་འདས་ཀྱི་གོ་འཕང་མངོན་དུ་བྱས་པའི་ཚེ་སྔར་གྱི་ཐུགས་བསྐྱེད་དང་སྨོན་ལམ་གྱི་ཤུགས་ཀྱིས་ནམ་མཁའ་ཇི་སྲིད་གནས་ཀྱི་བར་དུ་བཞུགས་ཤིང་རྩོལ་བ་དང་རྣམ་པར་རྟོག་པ་ཅུང་ཟད་ཀྱང་མི་མངའ་བཞིན་དུ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་སྐལ་བ་ཇི་ལྟ་བ་བཞིན་དུ་བླ་ན་མེད་པའི་བྱང་ཆུབ་ལ་འགོད་པའི་འཕྲིན་ལས་རྒྱུན་མི་ཆད་པར་ལྷུན་གྱི་གྲུབ་པ་འབྱུང་བ་ཡིན་ཏེ། རྗེ་བཙུན་བྱམས་པས། གང་ཞིག་བརྒྱ་བྱིན་རྔ་དང་སྤྲིན་བཞིན་དང༌། །ཚངས་ཉིད་རིན་ཆེན་ཡིད་བཞིན་ནོར་རྒྱས་བཞིན། །སྒྲ་བརྙན་ནམ་མཁའ་ས་བཞིན་སྲིད་པའི་བར། །འབད་མེད་གཞན་དོན་མཛད་དེ་རྣལ་འབྱོར་རིག །ཞེས་གསུངས་པ་ལྟར་རོ། །

འདི་ཡན་ཆད་ཀྱི་སྨོན་ལམ་གྱི་དངོས་གཞི་རྫོགས་པ་ཡིན་ལ། མགོན་པོ་ཞི་བ་ལྷས་བྱང་ཆུབ་སེམས་དཔའི་སྨོན་ལམ་ཆེན་པོ་འབུམ་ཕྲག་གྲངས་མེད་པ་བཅུ་མདོ་ལས་འབྱུང་བ་རྣམས་བཟང་པོ་སྤྱོད་པའི་སྨོན་ལམ་འདིར་འདུ་བར་གསུངས་པའི་སྨོན་ལམ་ཆེན་པོ་བཅུ་ནི། སངས་རྒྱས་ཐམས་ཅད་ལ་མཆོད་པ་ཐམས་ཅད་ཀྱིས་མཆོད་པར་སྨོན་པ་དང༌། དམ་པའི་ཆོས་ཐམས་ཅད་ཡོངས་སུ་བཟུང་ཞིང་བསྲུང་བར་སྨོན་པ་དང༌། ཕྱོགས་བཅུའི་སངས་རྒྱས་རྣམས་མཛད་པ་ངོ་མཚར་ཅན་མཛད་པ་ཐམས་ཅད་ཀྱི་དྲུང་དུ་ཐོགས་པ་མེད་པའི་ལུས་ཀྱི་བདག་འགྲོ་ཞིང་བྱ་བ་ཁྱད་པར་ཅན་བྱེད་པར་སྨོན་པ་དང༌། རྟག་ཏུ་བྱང་ཆུབ་སེམས་དཔའི་སྤྱོད་པ་ཐམས་ཅད་སྤྱོད་པར་སྨོན་པ་དང༌། བདག་གིས་སེམས་ཅན་ཐམས་ཅད་ཡོངས་སུ་སྨིན་པར་བྱེད་པར་སྨོན་པ་དང༌། འཚང་རྒྱ་བར་འགྱུར་བའི་ཞིང་འཇིག་རྟེན་གྱི་ཁམས་མཐའ་ཡས་པ་བསྒྲུབ་པར་སྨོན་པ་དང༌། མངོན་པར་བསྒྲུབ་པའི་ཞིང་ཁམས་རྣམས་ཀྱང་མཐའ་ཡས་པ་བསམ་གྱིས་མི་ཁྱབ་པའི་སྤྱོད་ཡུལ་ཅན་ལས་བྱང་ཆུབ་སེམས་དཔའ་མཆོག་གིས་གང་བ་སོགས་དག་པ་རབ་འབྱམས་འབའ་ཞིག་ཏུ་སྦྱོང་བར་སྨོན་པ་དང༌། བྱང་ཆུབ་སེམས་དཔའ་ཐམས་ཅད་དང་བདག་ཉིད་བསམ་སྦྱོར་གཅིག་པར་སྨོན་པ་དང༌། སྤྱོད་པ་དང་ཉམས་ལེན་ཐམས་ཅད་དོན་གྱི་མཆོག་ཁོ་ན་མཐའ་ཡས་པ་འགྲུབ་པར་སྨོན་པ་དང༌། ནམ་མཁའི་མཐས་གཏུགས་པ་ཐམས་ཅད་དུ་མཛད་པ་མཐའ་ཡས་པ་སྟོན་པའི་ཚུལ་གྱི་མངོན་པར་རྫོགས་པར་འཚང་རྒྱ་བར་སྨོན་པ་དང་བཅུ་ཡིན་ཏེ།

ས་བཅུ་པའི་མདོ་ལས། འདི་ལྟ་སྟེ། སངས་རྒྱས་མ་ལུས་པ་ལ་མཆོད་པ་དང༌། རིམ་གྲོ་ལྷག་མ་མེད་པ་མཐའ་དག་བྱ་བའི་ཕྱིར། རྣམ་པ་ཐམས་ཅད་ཀྱི་མཆོག་དང་ལྡན་པ། མོས་པ་རྒྱ་ཆེན་པོས་རྣམ་པར་དག་པ། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར་སངས་རྒྱས་འབྱུང་བ་བགྲང་ཡས་པ་ཐམས་ཅད་ལ་མཆོད་པ་དང༌། རིམ་གྲོ་ཆེན་པོ་བྱ་བ་རྒྱུན་མི་ཆད་པའི་སྨོན་ལམ་ཆེན་པོ་དང་མངོན་པར་བསྒྲུབ་བོ། །

འདི་ལྟ་སྟེ། དེ་བཞིན་གཤེགས་པ་ཐམས་ཅད་ཀྱིས་གསུངས་པའི་ཆོས་ཀྱི་ཚུལ་ཡང་དག་པར་བཟུང་བ་དང༌། སངས་རྒྱས་ཐམས་ཅད་ཀྱི་བྱང་ཆུབ་ཡང་དག་པར་ཡོངས་སུ་བཟུང་བ་དང༌། ཡང་དག་པར་རྫོགས་པའི་སངས་རྒྱས་ཐམས་ཅད་ཀྱི་བསྟན་པ་ཡོངས་སུ་བསྲུང་བའི་ཕྱིར། ཆོས་ཀྱི་དབྱིངས་ཀྱི་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར་སངས་རྒྱས་འབྱུང་བ་བགྲང་ཡས་པ་ཐམས་ཅད་ཀྱི་དམ་པའི་ཆོས་ཡོངས་སུ་བཟུང་བ་རྒྱུན་མི་ཆད་པའི་སྨོན་ལམ་ཆེན་པོ་གཉིས་པ་མངོན་པར་བསྒྲུབ་བོ། །

འདི་ལྟ་སྟེ། འཇིག་རྟེན་གྱི་ཁམས་རབ་འབྱམས་མ་ལུས་པ་ཐམས་ཅད་དུ་སངས་རྒྱས་འབྱུང་བ་ཐམས་ཅད་ཀྱི་དགའ་ལྡན་གྱི་ཕོ་བྲང་ན་བཞུགས་པ་ཐོག་མར་མཛད་དེ། འཕོ་བ་དང༌། གཤེགས་པ་དང༌། ལྷུམས་ན་ཞུགས་པ་དང༌། བལྟམས་པ་དང༌། གཞོན་ནུ་རོལ་པ་དང༌། བཙུན་མོ་འཁོར་གྱི་ནང་ན་བཞུགས་པ་དང༌། མངོན་པར་འབྱུང་བ་དང༌། དཀའ་བ་སྤྱད་པ་དང༌། བྱང་ཆུབ་ཀྱི་སྙིང་པོར་གཤེགས་པ་དང༌། བདུད་འདུལ་བ་དང༌། མངོན་པར་རྫོགས་པར་བྱང་ཆུབ་པ་དང༌། ཆོས་ཀྱི་འཁོར་ལོ་བསྐོར་བར་བསྐུལ་བ་དང༌། ཡོངས་སུ་མྱ་ངན་ལས་འདའ་བ་ཆེན་པོ་སྟོན་པའི་དྲུང་དུ་འགྲོ་ཞིང་མཆོད་པ་དང༌། ཆོས་ཀྱི་ཡང་དག་པར་བསྡུ་བའི་སྦྱོར་བ་སྔོན་དུ་འགྲོ་བར་ཐམས་ཅང་དུས་གཅིག་ཏུ་སྒྲུབ་པའི་ཕྱིར། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། སངས་རྒྱས་འབྱུང་བ་བགྲང་ཡས་པ་ཐམས་ཅད་ཀྱི་གན་དུ་འགྲོ་བ་རྒྱུན་མི་ཆད་པའི་སྨོན་ལམ་ཆེན་པོ་གསུམ་པ་མངོན་པར་བསྒྲུབ་པའོ། །

འདི་ལྟ་སྟེ། བྱང་ཆུབ་སེམས་དཔའི་སྤྱོད་པ་ཐམས་ཅད་ཤིན་ཏུ་རྒྱས་པ། ཆེ་བ་ཚད་མེད་པ། ཐ་མི་དད་པ། ཕ་རོལ་ཏུ་ཕྱིན་པ་ཐམས་ཅད་ཀྱིས་བསྡུས་པ། ས་ཡོངས་སུ་སྦྱོང་བ། ཡན་ལག་དང་ཉེ་བའི་ཡན་ལག་ཏུ་བཅས་པ་བསྒྲུབ་པ་དང༌། མཚན་ཉིད་འདྲ་བ་དང་མཚན་ཉིད་མི་འདྲ་བ་དང༌། འདུ་བ་དང་རྒྱས་པ་དང་བཅས་པ་བྱང་ཆུབ་སེམས་དཔའི་སྤྱོད་པར་གྱུར་པའི་སའི་ལམ་ཐམས་ཅད་ཇི་ལྟ་བ་བཞིན་དུ་སྟོན་པས་ཕ་རོལ་ཏུ་ཕྱིན་པ་ཡོངས་སུ་སྦྱང་བ་བྱ་བའི་གདམས་ངག་དང་རྗེས་སུ་བསྟན་པ་རབ་ཏུ་སྦྱིན་པས་བརྟན་པའི་སེམས་བསྐྱེད་པ་མངོན་པར་སྒྲུབ་པའི་ཕྱིར། ཆོས་ཀྱི་དབྱིངས་ཀྱིས་ཀླས་པ་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར་སྤྱོད་པ་བགྲང་ཡས་པ་ཐམས་ཅད་དུ་རྒྱུན་མི་ཆད་པ་མངོན་པར་སྒྲུབ་པའི་སྨོན་ལམ་ཆེན་པོ་བཞི་པ་མངོན་པར་སྒྲུབ་པའོ། །

འདི་ལྟ་སྟེ། སེམས་ཅན་གྱི་ཁམས་མ་ལུས་པ་ཐམས་ཅད་གཟུགས་ཅན་དང༌། གཟུགས་མེད་པ་དང༌། འདུ་ཤེས་ཅན་དང༌། འདུ་ཤེས་མེད་པ་དང༌། འདུ་ཤེས་མེད་འདུ་ཤེས་མེད་མིན་དང༌། སྒོ་ང་ལས་སྐྱེས་པ་དང༌། མངལ་ནས་སྐྱེས་པ་དང༌། དྲོད་གཤེར་ལས་སྐྱེས་པ་དང༌། རྫུས་ཏེ་སྐྱེས་པ་དང༌། ཁམས་གསུམ་དུ་གཏོགས་པ། འགྲོ་བ་དྲུག་ཏུ་འདུས་པ་སྐྱེས་པ་ཐམས་ཅད་དུ་གཏོགས་པ། མིང་དང་གཟུགས་ཀྱིས་བསྡུས་པའི་སེམས་ཅན་མ་ལུས་པ་ཐམས་ཅད་ཡོངས་སུ་སྨིན་པར་བྱ་བར་སངས་རྒྱས་ཀྱི་ཆོས་ལ་གཟུང་བ་དང༌། འགྲོ་བ་བགྲང་ཡས་པ་ཐམས་ཅད་རྣམ་པར་གཅད་པ་དང༌། ཐམས་ཅད་མཁྱེན་པའི་ཡེ་ཤེས་ལ་རབ་ཏུ་འགོད་པའི་ཕྱིར། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། སེམས་ཅན་གྱི་ཁམས་བགྲང་ཡས་པ་ཐམས་ཅད་ཡོངས་སུ་སྨིན་པར་བྱ་བ་རྒྱུན་མི་ཆད་པའི་སྨོན་ལམ་ཆེན་པོ་ལྔ་པ་མངོན་པར་བསྒྲུབ་བོ། །

འདི་ལྟ་སྟེ། འཇིག་རྟེན་གྱི་ཁམས་ཤིན་ཏུ་ཆས་པ། མཐའ་གྲུ་ཆེ་བ། ཚད་མེད་པ་དང༌། ཕྲ་བ་དང༌། རགས་པ་དང༌། སྣོལ་ཞི་དང༌། སྤྱིའུ་ཚུགས་དང༌། ངོས་ཕྱལ་བ་དང༌། ཆོལ་བ་དང༌། སྟེང་གཡོགས་མེད་པ་དང༌། གཞི་ཕྱལ་བ་དང༌། འཇུག་པའི་ཁྱིམ་ཅན་དང༌། མིག་འཕྲུལ་ལྟར་རྣམ་པར་འབྱེད་པ་དང༌། ཕྱོགས་བཅུ་རྣམ་པ་ཐ་དད་པ་རྣམ་པར་འབྱེད་པ་ལ་འཇུག་པ་མ་ལུས་པ་ཡེ་ཤེས་ཀྱིས་ཁོང་དུ་ཆུད་པར་མངོན་སུམ་དུ་གྱུར་པར་བྱ་བའི་ཕྱིར། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱིས་མཐས་གཏུགས་ག ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། འཇིག་རྟེན་གྱི་ཁམས་བགྲང་ཡས་པ་ཐམས་ཅད་དུ་འཇུག་པ་རྒྱུན་མི་ཆད་པའི་སྨོན་ལམ་ཆེན་པོ་དྲུག་པ་མངོན་པར་བསྒྲུབ་བོ། །

འདི་ལྟ་སྟེ། ཞིང་ཐམས་ཅད་ཞིང་གཅིག་དང༌། ཞིང་ཐམས་ཅད་དུ་ཡང་དག་པར་གཞོལ་བར་བྱ་བ་ཡོངས་སུ་སྦྱོང་བ་དང༌། སངས་རྒྱས་ཀྱི་ཞིང་ཚད་མེད་པ་དག་འོད་རྣམ་པར་བཀོད་པའི་རྒྱན་གྱིས་རབ་ཏུ་བརྒྱན་པ་དང༌། ཡོངས་སུ་དག་པའི་ལམ་དང་ལྡན་པས་ཉོན་མོངས་པ་ཐམས་ཅད་གསལ་བ་དང༌། སེམས་ཅན་ཡེ་ཤེས་ཀྱི་འབྱུང་གནས་ཚད་མེད་པས་རབ་ཏུ་དགང་བ་དང༌། སངས་རྒྱས་ཀྱི་ཡུལ་རྒྱ་ཆེན་པོ་ལ་ཡང་དག་པར་གཞོལ་བ་དང༌། སེམས་ཅན་གྱི་བསམ་པ་ཇི་ལྟ་བ་བཞིན་དུ་ཡང་དག་པར་བསྟན་ཅིང་ཤིན་ཏུ་ཚིམ་པར་བྱ་བའི་ཕྱིར། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། སངས་རྒྱས་ཀྱི་ཞིང་བགྲང་ཡས་པ་ཐམས་ཅད་དུ་ཡོངས་སུ་སྦྱོང་བ་རྒྱུན་མི་ཆད་པའི་སྨོན་ལམ་ཆེན་པོ་བདུན་པ་མངོན་པར་བསྒྲུབ་བོ། །

འདི་ལྟ་སྟེ། བྱང་ཆུབ་སེམས་དཔའ་ཐམས་ཅད་དང་བསམ་པ་དང་སྦྱོར་བ་གཅིག་པར་བྱ་བ་དང༌། འགྲན་ཟླ་མེད་པའི་དགེ་བའི་རྩ་བ་གསོག་པར་བྱ་བ་དང༌། བྱང་ཆུབ་སེམས་དཔའ་ཐམས་ཅད་དང་དམིགས་པ་གཅིག་པས་མཉམ་པ་ཉིད་དུ་བྱ་བ་དང༌། རྟག་ཏུ་རྒྱུན་མི་ཆད་པར་བྱང་ཆུབ་སེམས་དཔའ་དང་འགྲོགས་ཤིང་མི་འབྲལ་བར་བྱ་བ་དང༌། སངས་རྒྱས་འབྱུང་བ་ཅི་དགར་བསྟེན་པར་བྱ་བ་དང༌། རང་གིས་སེམས་བསྐྱེད་པས་དེ་བཞིན་གཤེགས་པའི་མཐུས་ཡེ་ཤེས་ཀྱིས་ཁོང་དུ་ཆུད་པར་བྱ་བ་དང༌། མ་ཉམས་ཤིང་རྗེས་སུ་འགྲོ་བའི་མངོན་པར་ཤེས་པ་རབ་ཏུ་ཐོབ་པར་བྱ་བ་དང༌། འཇིག་རྟེན་གྱི་ཁམས་ཐམས་ཅད་དུ་རྣམ་པར་རྒྱུ་བར་བྱ་བ་དང༌། འཁོར་གྱི་དཀྱིལ་འཁོར་ཐམས་ཅད་དུ་སྣང་བ་འཐོབ་པར་བྱ་བ་དང། སྐྱེ་བ་ཐམས་ཅད་དུ་རང་གི་ལུས་རྗེས་སུ་སྣང་བར་བྱ་བ་དང༌། སྐྱེ་བ་ཐམས་ཅད་དུ་རང་གི་ལུས་སུ་འགྲོ་བར་བྱ་བ་དང༌། ཐེག་པ་ཆེན་པོ་བསམ་གྱིས་མི་ཁྱབ་པ་དང་ལྡན་པར་བྱ་བ་དང༌། བྱང་ཆུབ་སེམས་དཔའི་སྤྱད་པ་སྤྱོད་པར་བྱ་བའི་ཕྱིར། ཆོས་ཀྱི་དབྱིངས་ཀྱི་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། སྤྱོད་པ་བགྲང་ཡས་པ་ཐམས་ཅད་དུ། ཐེག་པ་ཆེན་པོ་ལ་འཛུད་པ་རྒྱུན་མི་ཆད་པའི་སྨོན་ལམ་ཆེན་པོ་བརྒྱད་པ་མངོན་པར་བསྒྲུབ་བོ། །

འདི་ལྟ་སྟེ། ཕྱིར་མི་ལྡོག་པའི་འཁོར་ལོ་ལ་ཡང་དག་པར་གནས་པའི་བྱང་ཆུབ་སེམས་དཔའི་སྤྱོད་པ་སྤྱད་པར་བྱ་བ་དང༌། ལུས་དང་ངག་དང་ཡིད་ཀྱི་ལས་དོན་ཡོད་པར་བྱ་བ་དང༌། མཐོང་མ་ཐག་ཏུ་སངས་རྒྱས་ཀྱི་ཆོས་ངེས་པར་ཐོབ་པར་བྱ་བ་དང༌། དབྱངས་བརྗོད་མ་ཐག་ཏུ་ཡེ་ཤེས་ཁོང་དུ་ཆུད་པར་བྱ་བ་དང༌། དད་པར་གྱུར་མ་ཐག་ཏུ་ཉོན་མོངས་པ་ལྡོག་པར་བྱ་བ་དང༌། སྨན་གྱི་རྒྱལ་པོ་ལྟ་བུའི་ལུས་ཐོབ་པར་བྱ་བ་དང༌། ཡིད་བཞིན་གྱི་ནོར་བུ་ལྟ་བུའི་ལུས་ཐོབ་པར་བྱ་བ་དང༌། བྱང་ཆུབ་སེམས་དཔའ་ཆེན་པོའི་སྤྱོད་པ་སྤྱད་པའི་ཕྱིར། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། སྤྱོད་པ་བགྲང་ཡས་པ་ཐམས་ཅད་དུ་དོན་ཡོད་པ་རྒྱུན་མི་ཆད་པའི་སྨོན་ལམ་ཆེན་པོ་དགུ་པ་མངོན་པར་བསྒྲུབ་བོ། །

འདི་ལྟ་སྟེ། འཇིག་རྟེན་གྱི་ཁམས་ཐམས་ཅད་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་བྱ་བ་དང༌། བྱིས་པའི་གནས་གཅིག་དང་ཐ་མི་དད་པར་བྱིས་པའི་གནས་ཐམས་ཅད་དུ་ཚེ་འཕོ་བ་དང་སྐྱེ་བ་དང༌། བྱང་ཆུབ་ཀྱི་སྙིང་པོར་གཤེགས་པ་དང༌། ཆོས་ཀྱི་འཁོར་ལོ་བསྐོར་བ་དང༌། ཡོངས་སུ་མྱ་ངན་ལས་འདའ་བ་ཆེན་པོ་བསྟན་པར་བྱ་བ་དང༌། སངས་རྒྱས་ཀྱི་ཡུལ་ཆེན་པོ་མཐུ་དང་ཡེ་ཤེས་ཀྱི་རྗེས་སུ་འགྲོ་བས་སེམས་ཅན་གྱི་ཁམས་ཐམས་ཅད་ཀྱི་བསམ་པ་ཇི་ལྟ་བ་བཞིན་དུ་སངས་རྒྱས་འབྱུང་བར་དལ་བ་དམ་པ་ལ་རྟོགས་པར་བྱེད། ཞི་བར་བྱེད་འཐོབ་པར་བྱེད་ཅིང་བསྟན་པར་བྱ་བ་དང༌། གཅིག་མངོན་དུ་ཡང་དག་པར་རྟོགས་པས་ཆོས་ཀྱི་དབྱིངས་མྱ་ངན་ལས་འདས་པས་རྒྱས་པར་བྱ་བ་དང༌། དབྱངས་གཅིག་བརྗོད་པས་སེམས་ཅན་ཐམས་ཅད་ཀྱི་སེམས་ཚིམ་པར་བྱ་བ་དང༌། ཡོས་སུ་མྱ་ངན་ལས་འདས་པ་ཆེན་པོ་བསྟན་ཀྱང་སྤྱོད་པའི་སྟོབས་རྒྱུན་མི་ཆད་པ་དང༌། ཡེ་ཤེས་ཆེན་པོས་ཆོས་ཐམས་ཅད་འབྱུང་བར་བྱེད་པ་བསྟན་པར་བྱ་བ་དང་ཆོས་ཤེས་པ་དང༌། རྫུ་འཕྲུལ་དང་སྒྱུ་མའི་མངོན་པར་ཤེས་པས་འཇིག་རྟེན་གྱི་ཁམས་ཐམས་ཅད་རྒྱས་པར་བྱ་བའི་ཕྱིར། ཆོས་ཀྱི་དབྱིངས་ཀྱིས་ཀླས་པར་རྒྱ་ཆེ་བ། ནམ་མཁའི་ཁམས་ཀྱི་མཐས་གཏུགས་པ། ཕྱི་མའི་མཐའི་མུར་ཐུག་པའི་བསྐལ་པ་བགྲང་ཡས་པར། མངོན་པར་རྫོགས་པར་བྱང་ཆུབ་པ་བགྲང་ཡས་པ་ཐམས་ཅད་དུ་ཐེག་པ་ཆེན་པོ་མངོན་པར་བསྒྲུབ་པ་རྒྱུན་མི་ཆད་པའི་སྨོན་ལམ་ཆེན་པོ་བཅུ་པ་མངོན་པར་བསྒྲུབ་སྟེ། སྨོན་ལམ་བཅུ་པོ་འདི་དག་མངོན་པར་བསྒྲུབ་བོ། །ཞེས་གསུངས་སོ། །

དེའི་དང་པོ་ནི། འདས་པའི་སངས་རྒྱས་ཞེས་སོགས་ཚིགས་བཅད་གཅིག་དང༌། སངས་རྒྱས་རྒྱ་མཚོ་རབ་ཏུ་མཆོད་བྱེད་ཅིང༌། །ཞེས་པ་ལྟ་བུ་དང༌།

གཉིས་པ་ནི། རྒྱལ་བ་རྣམས་ཀྱི་དམ་པའི་ཆོས་འཛིན་ཅིང༌། །ཞེས་སོགས་དང༌། ཆོས་རྣམས་རྒྱ་མཚོ་རབ་ཏུ་མཐོང་བྱེད་ཅིང༌། །ཞེས་པ་ལྟ་བུ་དང༌།

གསུམ་པ་ནི། གང་ཡང་མ་བྱོན་ཞེས་པ་ནས། མགོན་པོ་ཀུན་གྱི་དྲུང་དུ་བདག་མཆིའོ། །ཞེས་པའི་བར་ལྟ་བུ་དང༌།

བཞི་པ་ནི། སྤྱོད་པ་རྒྱ་མཚོ་རྣམ་པར་དག་བྱེད་ཅིང༌། །ཞེས་པ་ལྟ་བུ་དང༌།

ལྔ་པ་ནི། སེམས་ཅན་རྒྱ་མཚོ་དག་ནི་རྣམ་པ་སྒྲོལ། །ཞེས་པ་ལྟ་བུ་དང༌།

དྲུག་པ་ནི། ཞིང་ཁམས་རྒྱ་མཚོ་རྣམ་པར་དག་བྱེད་ཅིང༌། །ཞེས་པ་ལྟ་བུ་དང༌།

བདུན་པ་ནི། དེ་ལྟར་མ་ལུས་ཕྱོགས་རྣམས་ཐམས་ཅད་དུ། །རྒྱལ་བ་དག་གི་ཞིང་རྣམས་བཀོད་ལ་འཇུག །ཅེས་པ་ལྟ་བུ་དང༌།

བརྒྱད་པ་ནི། མཁས་པ་དེ་དང་མཚུངས་པར་སྤྱད་པའི་ཕྱིར། །ཞེས་སོགས་ལྟ་བུ་དང༌།

དགུ་པ་ནི། ཀུན་ཏུ་ཡོན་ཏན་སྤྱོད་པའི་སྟོབས་རྣམས་དང༌། །ཞེས་སོགས་དང༌། གང་ཡང་དུས་གསུམ་གཤེགས་པའི་རྒྱལ་བ་ཡི། །ཞེས་སོགས་ལྟ་བུ་དང༌།

བཅུ་པ་ནི། ནམ་མཁའི་མཐར་ཐུག་གྱུར་པ་ཇི་ཙམ་པ། །ཞེས་སོགས་ལྟ་བུ་ཡིན་ལ། དེས་མཚོན་ནས་གོང་འོག་གི་ཚིག་དོན་རྣམས་ལ་བརྟགས་ཏེ་སྦྱོར་ཚུལ་ཞིབ་པར་ཤེས་པར་བྱའོ། །

**གསུམ་པ་སྨོན་ལམ་ཡིད་ལ་བྱས་པའི་ཕན་ཡོན་ལ་གཉིས། མཐོང་བའི་ཆོས་ཀྱི་ཕན་ཡོན་དང༌། ཚེ་རབས་ཕྱི་མ་རྣམས་ཀྱི་ཕན་ཡོན་ནོ། །དང་པོ་ལ་བཞི་ལས། དང་པོ་བསོད་ནམས་ཁྱད་པར་ཅན་ཡོངས་སུ་འཛིན་པ་ནི།**

གང་ཡང་ཕྱོགས་བཅུའི་ཞིང་རྣམས་མཐའ་ཡས་པ། །རིན་ཆེན་བརྒྱན་ཏེ་རྒྱལ་བ་རྣམས་ལ་ཕུལ། །ལྷ་དང་མི་ཡི་བདེ་བའི་མཆོག་རྣམས་ཀྱང༌། །ཞིང་གི་རྡུལ་སྙེད་བསྐལ་པར་ཕུལ་བ་བས། །གང་གིས་བསྔོ་བའི་རྒྱལ་པོ་འདི་ཐོས་ནས། །བྱང་ཆུབ་མཆོག་གི་རྗེས་སུ་རབ་མོས་ཤིང༌། །ལན་ཅིག་ཙམ་ཡང་དད་པ་བསྐྱེད་པ་ནི། །བསོད་ནམས་དམ་པའི་མཆོག་ཏུ་འདི་འགྱུར་རོ། །

གང་ཡང་ཕྱོགས་བཅུའི་ཞིང་རྣམས་ཞེས་སོགས་ཚིགས་བཅད་གཉིས་ཀྱིས་སྟོན། གང་ཡང་སྐྱེ་བོ་ལ་ལ་ཞིག་གིས་ཕྱོགས་བཅུའི་ཞིང་ཁམས་མུ་མེད་པ་རྣམས་ཐམས་ཅད་མ་ལུས་པར་རིན་པོ་ཆེ་སྣ་བདུན་གྱིས་བརྒྱན་ཏེ་བཀོད་པ་ཡོངས་སུ་མཛེས་པས་གང་བར་བྱས་ནས། ཕྱོགས་བཅུའི་རྒྱལ་བ་རྣམས་ལ་དད་པའི་སེམས་ཀྱིས་ཕུལ་བ་དང༌། གཞན་ཡང་ལྷ་དང་མིའི་ཡོ་བྱད་ཀྱི་དམ་པ་མཐུན་པའི་མཆོག་ཆས་རྨད་དུ་བྱུང་བས་བདེ་བ་མཆོག་བསྐྱེད་པར་བྱེད་པའི་སྲི་ཞུར་བགྱི་བ་རྣམས་ཀྱིས་དུས་ཀྱང་བསྐལ་པ་མཐའ་ཡས་པ་ཞིང་གིས་རྡུལ་སྙེད་ཀྱིས་བགྲང་བར་བྱ་བའི་བར་དུ་ཕུལ་བ་སྟེ། མཆོད་པ་ནི་བསོད་ནམས་བསམ་གྱིས་མི་ཁྱབ་པ་ཡིན་ལ། དེ་ནས་སྐྱེ་བོ་གང་གི་ཀུན་ཏུ་བཟང་པོའི་བསྔོ་བའི་རྒྱལ་པོ་འདི་ཐོས་ནས་ཡི་རང་བའི་སྒོ་ནས་ཚིག་དོན་ཡིད་ལ་དྲན་བཞིན་པས་བླ་མེད་བྱང་ཆུབ་མཆོག་གི་རྒྱུ་དང་འབྲས་བུའི་ཚུལ་ལ་རྗེས་སུ་ཡི་རང་བས་རབ་ཏུ་མོས་ཤིང༌། ལན་ཅིག་ཙམ་ཡང་དད་པ་རབ་ཏུ་བསྐྱེད་པར་བྱེད་པ་ནི་བསོད་ནམས་དམ་པའི་མཆོག་སྟེ་བསོད་ནམས་སྔ་མ་དེ་ལས་ཆེས་ལྷག་པའི་བསོད་ནམས་གསོག་པར་འདི་འགྱུར་ཞེས་པ་སྟེ། དངོས་པོ་ཤིན་ཏུ་རྒྱ་ཆེ་བའི་དུས་ཡུན་རིང་པོར་ཡུལ་ཞིང་གི་མཐར་ཐུག་པ་ལ། ཆོས་ཚུལ་ཤིན་ཏུ་གུས་པས་མཆོད་པའི་བསོད་ནམས་ལས་ཀྱང་སྨོན་ལམ་འདི་དོན་དྲན་བཞིན་པའི་སྒོ་ནས་ལན་ཅིག་ཙམ་ཡིད་ལ་སྒོམ་པར་བྱས་པ་ཡང་བསོད་ནམས་ཤིན་ཏུ་ཆེ་བར་གསུངས་པའོ། །

**གཉིས་པ་ངན་སོང་དང་སྡིག་གྲོགས་སྤངས་ཏེ་དེ་བཞིན་གཤེགས་པའི་ཞལ་མཐོང་བ་ནི།**

གང་གིས་བཟང་སྤྱོད་སྨོན་ལམ་འདི་བཏབ་པས། །དེས་ནི་ངན་སོང་ཐམས་ཅད་སྤང་བར་འགྱུར། །དེས་ནི་གྲོགས་པོ་ངན་པ་སྤངས་པ་ཡིན། །སྣང་བ་མཐའ་ཡས་དེ་ཡང་དེས་མྱུར་མཐོང༌། །

གང་གིས་བཟང་སྤྱོད་སྨོན་ལམ་ཞེས་སོགས་ཚིགས་བཅད་གཅིག་གིས་སྟོན། དད་པ་དང་ལྡན་པའི་སྐྱེ་བོ་གང་གིས་དོན་ཡིད་ལ་བྱེད་པའི་སྒོ་ནས་བཟང་པོ་སྤྱོད་པའི་སྨོན་ལམ་འདི་བཏབ་པ་སྟེ་བཤར་སྒོམ་ཚུལ་བཞིན་དུ་བྱས་པ་དེས་ཀྱང་ངན་སོང་དུ་སྐྱེ་བའི་རྒྱུ་ཆོས་སྤོང་བ་དང༌། དགེ་བའི་བཤེས་གཉེན་དང་འགལ་བར་བྱེད་པ་དང༌། ཞིང་དམ་པ་ལ་གནོད་པ་བྱེད་པ་ལ་སོགས་པ་རྣམས་སྤོང་བར་འགྱུར་བས་ངན་སོང་ཐམས་ཅད་སྤངས་པར་འགྱུར་ལ། དེ་བཞིན་དུ་གང་ཟག་དེས་ནི་གྲོགས་པོ་ངན་པ་སྟེ། དཀོན་མཆོག་གསུམ་ལ་མི་དད་ཅིང་ལོག་པར་ལྟ་བ་སོགས་དང་ལྡན་པའི་སྡིག་པའི་གྲོགས་པོ་དང་ཐེག་པ་ཆེན་པོ་ལས་བཟློག་ཅིང་ཐེག་པ་དམན་པར་འཇུག་པར་བྱེད་པའི་གྲོགས་པོ་ངན་པ་རྣམས་ཀྱང་ཡོངས་སུ་སྤངས་པར་འགྱུར་བ་ཡིན་ལ། བཅོམ་ལྡན་འདས་སྣང་བ་མཐའ་ཡས་ཀྱི་སྐུ་མཚན་དཔེས་རྒྱན་པ་དེ་ཡང་གང་ཟག་དེས་མྱུར་དུ་སྟེ་རིང་པོར་མི་ཐོགས་པར་ཚེ་འདི་ཉིད་ལ་དངོས་སུ་མཐོང་བར་འགྱུར་རོ་ཞེས་པ་སྟེ། ངན་སོང་དུ་སྐྱེ་བའི་རྒྱུ་ལས་ངན་རང་རྐྱེན་སྡིག་གྲོགས་ལ་རིང་དུ་འགྱུར་བར་མ་ཟད་འཆི་བའི་ཚེ་སངས་རྒྱས་འོད་དཔག་མེད་ཀྱི་ཞལ་མཐོང་བས་སྐྱེ་བ་སྔ་མ་རྣམས་སུ་བསགས་པའི་ངན་སོང་དུ་སྐྱེ་བའི་རྒྱུ་ལས་ངན་རང་རྒྱུད་ལ་ཡོད་པ་རྣམས་ཀྱིས་ཀྱང༌། འབྲས་བུ་འབྱིན་པའི་གོ་སྐབས་བཅོམ་ནས་དག་པའི་ཞིང་དུ་འགྲོ་བར་སྟོན་ཏོ། །

**གསུམ་པ་རྙེད་པ་ལེགས་པར་རྙེད་ཅིང་བྱང་ཆུབ་སེམས་དཔའ་རྣམས་དང་སྐལ་བ་མཉམ་པ་འཐོབ་པ་ནི།**

དེ་དག་རྙེད་པ་རབ་རྙེད་བདེ་བར་འཚོ། །མི་ཚེ་འདིར་ཡང་དེ་དག་ལེགས་པར་འོང༌། །ཀུན་ཏུ་བཟང་པོ་དེ་ཡང་ཅི་འདྲ་བར། །དེ་དག་རིང་པོར་མི་ཐོགས་དེ་བཞིན་འགྱུར། །

དེ་དག་རྙེད་པ་རབ་རྙེད་ཅེས་སོགས་ཚིགས་བཅད་གཅིག་གིས་སྟོན། གཞན་ཡང་གང་ཟག་དེ་དག་གིས། ཐེག་པ་ཆེན་པོའི་ཆོས་ལ་ལོངས་སྤྱོད་པའི་བཤེས་གཉེན་དང༌། གྲོགས་དང་གནས་དང་ཡོ་བྱད་ལ་སོགས་པ་མཐུན་པའི་རྐྱེན་ཐམས་ཅད་རང་གི་ངང་གིས་འདུ་བར་འགྱུར་བས་རྙེད་པ་རབ་ཏུ་རྙེད་ཅིང༌། གཞན་ལ་སྡུག་བསྔལ་དུ་འགྱུར་བའི་ནད་ལ་སོགས་པའི་རྐྱེན་ངན་པ་རྣམས་ཀྱང་འདི་ལ་བྱང་ཆུབ་ཀྱི་སེམས་དང་སྤྱོད་པའི་གྲོགས་སུ་འགྱུར་བས་ལུས་སེམས་བདེ་བར་འཚོལ་མི་ཚེ་འདིར་ཡང༌། རྒྱལ་བ་སྲས་དང་བཅས་པའི་བྱིན་རླབས་ཀྱིས་དེ་དག་གི་འདི་ཕྱིའི་དོན་ཐམས་ཅད་ལེགས་པར་འོང་བ་སྟེ་འགྲུབ་པར་འགྱུར་ལ། བྱང་ཆུབ་སེམས་དཔའ་ཀུན་ཏུ་བཟང་པོ་དེ་ཡང་སེམས་དང་སྤྱོད་པ་དང་ཡོན་ཏན་དང་བསོད་ནམས་ཅི་འདྲ་བ་དེ་ཇི་ལྟ་བ་བཞིན་དུ་གང་ཟག་དེ་དག་ཀྱང་རིང་པོར་མི་ཐོགས་པ་སྟེ་མྱུར་བར་དེ་བཞིན་དུ་འགྱུར་རོ་ཞེས་པ་སྟེ། མདོར་ན་ཚེ་འདི་ཉིད་ལ་ཐེག་པ་ཆེན་པོའི་ཆོས་ལ་ལོངས་སྤྱོད་པའི་མཐུན་རྐྱེན་དང་བསམ་པ་དང་སྦྱོར་བ་རྣམས་གོང་ནས་གོང་དུ་ཁྱད་ཞུགས་པར་འགྱུར་བ་དང༌། སངས་རྒྱས་བྱང་སེམས་ཀྱི་བྱིན་རླབས་འཇུག་པས་འདི་ཕྱིའི་དོན་ཐམས་ཅད་བདེ་བླག་ཏུ་འགྲུབ་པ་དང་མྱུར་དུ་ས་ལམ་གྱི་རྟོགས་པ་མཆོག་འཐོབ་པར་བསྟན་ཏོ། །

**བཞི་པ་ལས་ཀྱི་སྒྲིབ་པ་ཟད་པར་འགྱུར་བའི་ཕན་ཡོན་ནི།**

མཚམས་མེད་ལྔ་པོ་དག་གི་སྡིག་པ་རྣམས། །གང་གིས་མི་ཤེས་དབང་གིས་བྱས་པ་དག །དེ་ཡིས་བཟང་པོ་སྤྱོད་པ་འདི་བརྗོད་ན། །མྱུར་དུ་མ་ལུས་ཡོངས་སུ་བྱང་བར་འགྱུར། །

མཚམས་མེད་ལྔ་ཞེས་སོགས་ཚིགས་བཅད་གཅིག་གིས་སྟོན། ཕ་བསད་པ་དང༌། མ་བསད་པ་དང༌། དགྲ་བཅོམ་པ་བསད་པ་དང༌། དགེ་འདུན་གྱི་དབྱེན་བྱས་པ་དང༌། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་སྟེ། མཚམས་མེད་པ་ལྔ་པོ་དག་གི་སྡིག་པ་རྣམས་གང་ཟག་གིས་མི་ཤེས་པ་སྟེ་བླང་དོར་འབྱེད་པའི་བློའི་མཐུ་མེད་པའི་རྨོངས་པའི་དབང་གིས་བྱས་པ་དེ་དག་གིས་ཀྱང་བཟང་པོ་སྤྱོད་པའི་སྨོན་ལམ་འདི་ཉིད་ཀྱི་དོན་ཡིད་ལ་དྲན་པའི་སྒོ་ནས་མོས་པ་དང་བཅས་པས་རབ་ཏུ་བརྗོད་པར་བྱས་ན་མྱུར་དུ་སྟེ། ཚེ་འདི་ཉིད་ལ་མཚམས་མེད་པའི་ལས་ཀྱི་སྒྲིབ་པ་དེ་རྣམས་མ་ལུས་པ་སྟེ། འབྲས་བུ་མྱོང་བར་བྱེད་པའི་ལྷག་མ་ཅུང་ཟད་ཀྱང་མེད་པར་བྱས་ཏེ། ཡོངས་སུ་བྱང་བ་སྟེ་བསྲབས་ཤིང་ཟད་པར་འགྱུར་རོ་ཞེས་པ་སྟེ། མཚམས་མེད་ལྔ་ནི། མི་དགེ་བའི་ལས་ཀྱི་ནང་ན་ཤིན་ཏུ་ལྕི་ཤོས་ཡིན་པས། དེ་ཡང་ཚེ་འདི་ཉིད་ལ་དག་པར་བྱེད་ནུས་ན། གཞན་རྣམས་ལྟ་ཅི་སྨོས་ཞེས་ལས་སྒྲིབ་སྦྱོང་བ་ལ་མཐུ་ཤིན་ཏུ་ཆེ་བའི་ཁྱད་པར་སྟོན་པ་ཡིན་ནོ། །

**གཉིས་པ་ཚེ་རབས་ཕྱི་མ་རྣམས་ཀྱི་ཕན་ཡོན་ལ་གཉིས། རྒྱུས་བསྡུས་པ་དང༌། འབྲས་བུས་བསྡུས་པའོ། །དང་པོ་ནི།**

ཡེ་ཤེས་དང་ནི་གཟུགས་དང་མཚན་རྣམས་དང༌། །རིགས་དང་ཁ་དོག་རྣམས་དང་ལྡན་པར་འགྱུར། །བདུད་དང་མུ་སྟེགས་མང་པོས་དེ་མི་ཐུབ། །འཇིག་རྟེན་གསུམ་པོ་ཀུན་ནའང་མཆོད་པར་གྱུར། །

ཡེ་ཤེས་དང་ནི་གཟུགས་དང༌། ཞེས་སོགས་ཚིགས་བཅད་གཅིག་གིས་སྟོན། བཟང་པོ་སྤྱོད་པའི་སྨོན་ལམ་འདི་དག་ཡི་དམ་དུ་བྱེད་པའི་གང་ཟག་རྣམས་ནི། ཚེ་རབས་ཕྱི་མ་རྣམས་སུ་ཡང་ལྷ་དང་མིའི་འགྲོ་བ་གང་དུ་སྐྱེས་ཀྱང་རིག་པའི་གནས་རྣམས་ལ་ཤེས་པ་ཐོགས་མེད་དུ་འཇུག་པའི་ཡེ་ཤེས་ཕུན་སུམ་ཚོགས་པ་དང༌། ཆུ་ཞེང་གབ་པ་ལ་སོགས་པ་གཟུགས་བཟང་པོ་དང༌། མགོ་བོ་གདུགས་ལྟར་རྒྱས་པ་ལ་སོགས་པའི་མཚན་བཟང་པོ་རྣམས་དང༌། རྒྱལ་རིགས་ལྟ་བུའི་རིགས་མཐོན་པོ་དང་གསེར་མདོག་སོགས་ཁ་དོག་ཕུན་སུམ་ཚོགས་པ་དང་ལྡན་པར་འགྱུར་ལ། བྱང་ཆུབ་ཀྱི་ལམ་ལ་བར་དུ་གཅོད་པའི་བདུད་དང༌། གྲུབ་མཐའ་ངན་པ་དང་ལམ་ལོག་པར་ཞུགས་པའི་མུ་སྟེགས་བྱེད་མང་པོ་རྣམས་ཀྱིས་ཀྱང་གང་ཟག་འདིའི་ལམ་ལ་བར་ཆད་བྱེད་མི་ཐུབ་པ་སྟེ་མི་ནུས་པར་མ་ཟད་བསོད་ནམས་དང་ཡེ་ཤེས་ཀྱི་སྟོབས་ཀྱིས་ཕར་དེ་དག་ཟིལ་གྱིས་གནོན་པ་དང༌། འཇིག་རྟེན་གསུམ་པོ་ཀུན་ན་ལྷ་དང་བཅས་པའི་འགྲོ་བ་ཐམས་ཅད་ཀྱིས་མཆོད་ཅིང་ཕྱག་བྱ་བའི་གནས་སུ་འགྱུར་བའོ། །

**གཉིས་པ་འབྲས་བུ་བསྡུས་པ་ནི།**

བྱང་ཆུབ་ཤིང་དབང་དྲུང་དུ་དེ་མྱུར་འགྲོ། །སོང་ནས་སེམས་ཅན་ཕན་ཕྱིར་དེར་འདུག་སྟེ། །བྱང་ཆུབ་སངས་རྒྱས་འཁོར་ལོ་རབ་ཏུ་བསྐོར། །བདུད་རྣམས་སྡེ་དང་བཅས་པ་ཐམས་ཅད་བཏུལ། །

བྱང་ཆུབ་ཤིང་དབང་ཞེས་སོགས་ཚིགས་བཅད་གཅིག་གིས་སྟོན། སྨོན་ལམ་འདི་ཡི་དམ་དུ་བྱེད་པའི་གང་ཟག་དེ་དག་མྱུར་བར་ལམ་གྱི་བགྲོད་པ་མཐར་ཐུག་ནས། བྱང་ཆུབ་ཀྱི་ཤིང་གི་དབང་པོའི་དྲུང་དུ་དེ་མྱུར་དུ་འགྲོ་ཞིང་དེར་སོང་ནས་ཀྱང་སེམས་ཅན་ཐམས་ཅད་ལ་བླ་ན་མེད་པའི་བྱང་ཆུབ་ཀྱི་ཕན་པ་སྒྲུབ་པའི་ཕྱིར་དུ་རྡོ་རྗེའི་སྐྱིལ་ཀྲུང་གིས་འདུག་སྟེ། རྡོ་རྗེ་ལྟ་བུའི་ཏིང་ངེ་འཛིན་གྱི་སྒོ་ནས་བདུད་ཀྱི་དམག་བྱེ་བ་ཕྲག་བརྒྱ་རྣམས་སྡེ་དང་བཅས་པ་བཏུལ་ནས་བླ་ན་མེད་པའི་བྱང་ཆུབ་སངས་རྒྱས་ཀྱི་གོ་འཕང་མངོན་དུ་བྱས་ཏེ། ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་རབ་ཏུ་བསྐོར་བར་བྱེད་དོ། །

**རྩ་བའི་བཞི་པ་གཞུང་འདོན་པ་སོགས་ཀྱི་ཕན་ཡོན་སྟོན་པ་ལ་ལྔ་ལས། དང་པོ་མདོར་བསྡུས་ཏེ་སྟོན་པ་ནི།**

གང་ཡང་བཟང་པོ་སྤྱོད་པའི་སྨོན་ལམ་འདི། །འཆང་བ་དང་ནི་སྟོན་ཏམ་ཀློག་ན་ཡང༌། །དེ་ཡི་རྣམ་པར་སྨིན་པའང་སངས་རྒྱས་མཁྱེན། །བྱང་ཆུབ་མཆོག་ལ་སོམ་ཉི་མ་བྱེད་ཅིག །

གང་ཡང་བཟང་པོ་སྤྱོད་པ་སོགས་ཚིགས་བཅད་གཅིག་གིས་སྟོན། གང་ཡང་དད་པ་དང་ལྡན་པའི་སྐྱེ་བོ་ལ་ལ་ཞིག །བཟང་པོ་སྤྱོད་པའི་སྨོན་ལམ་གྱི་གཞུང་འདིའི་ཚིག་ཙམ་ཁ་བཏོན་དུ་བྱེད་པས་འཆང་བ་དང་གཞན་ལ་སྟོན་པ་དང་གླེགས་བམ་ཀློག་པ་དང་ཤུགས་ཀྱིས་བསྟན་པའི་འདྲི་བ་སོགས་བྱས་ན་ཡང༌། དེའི་རྣམ་པར་སྨིན་པ་འཇིག་རྟེན་ལས་འདས་པའི་ཕུན་སུམ་ཚོགས་པ་བསམ་གྱིས་མི་ཁྱབ་པ་འཐོབ་པ་ནི། སངས་རྒྱས་བཅོམ་ལྡན་འདས་ཁོ་ནའི་མཁྱེན་པའི་སྤྱོད་ཡུལ་ཡིན་གྱི། ཉན་ཐོས་དང་རང་སངས་རྒྱས་ཀྱིས་ཀྱང་འདིའི་བསོད་ནམས་ཀྱི་མཐའ་རྟོགས་པར་མི་ནུས་ལ། བླ་ན་མེད་པའི་བྱང་ཆུབ་མཆོག་གི་ཐབས་འདི་ལ་སོམ་ཉི་སྟེ་ཐེ་ཚོམ་མ་བྱེད་ཅིག་ཅེས་པ་ཡིན་ལ། གོང་འོག་ཀུན་ཏུ་བསྟན་པའི་ཕན་ཡོན་དག་མངོན་དུ་བྱེད་པ་ལ། རྒྱུའི་གཙོ་བོ་ནི། སངས་ཆས་ཀྱི་བཀའ་ལ་ཐེ་ཚོམ་སྤངས་པའི་ཡིད་ཆེས་ཀྱི་དད་པ་ཉིད་ཤིན་ཏུ་གལ་ཆེ་བས་ཚིག་རྐང་མཐའ་མ་འདི་གོང་འོག་ཐམས་ཅད་ལ་སྦྱར་བར་བྱའོ། །

**གཉིས་པ་བཟང་སྤྱོད་འདོན་པའི་དགེ་བའི་རྩབ་བྱང་ཆུབ་སེམས་དཔའི་རྗེས་སུ་བསྔོ་བ་ནི།**

འཇམ་དཔལ་ཇི་ལྟར་མཁྱེན་ཅིང་དཔའ་བ་དང༌། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་ཀུན་གྱི་རྗེས་སུ་བདག་སློབ་ཅིང༌། །དགེ་བ་འདི་དག་ཐམས་ཅད་རབ་ཏུ་བསྔོ། །

འཇམ་དཔལ་དཔའ་ཞེས་སོགས་ཚིགས་བཅད་གཅིག་གིས་སྟོན། ཚིག་རྐང་དང་པོ་འདི་ལ་འགྱུར་གཞན་ལས་འཇམ་དཔལ་ཇི་ལྟར་མཁྱེན་ཅིང་དཔའ་བ་དང་ཞེས་ཀྱང་མང་དུ་འབྱུང༌།

འཕགས་པ་འཇམ་དཔལ་ནི་ཤེས་རབ་ཀྱི་རལ་གྲིས་བདག་ཏུ་འཛིན་པ་མ་རིག་པའི་གཡུལ་སྡེ་དང་བཅས་པའི་སྲོག་རྩ་བ་ནས་གཅོད་པའི་ཚུལ་ལ་མཁས་པས་ན་དཔའ་བ་ཡིན་ཞིང༌། དེའི་འཁོར་གསུམ་རྣམ་པར་མི་རྟོག་པའི་ཤེས་རབ་ཀྱིས་ཟིན་པའི་སྒོ་ནས་དགེ་རྩ་རྣམས་བྱང་ཆུབ་ཆེན་པོར་བསྔོ་བའི་ཚུལ་ཇི་ལྟར་མཁྱེན་པ་དང༌། འཕགས་པ་ཀུན་ཏུ་བཟང་པོ་ཡང་དེ་བཞིན་དུ་ཐབས་ཚུལ་བླ་ན་མེད་པའི་སྒོ་ནས་དགེ་བ་བསྔོ་བ་ལ་རབ་ཏུ་མཁས་པ་ཡིན་ཏེ། གཞན་ཡང་འཕགས་པ་སྤྱན་རས་གཟིགས་དང་སྒྲིབ་པ་རྣམ་པར་སེལ་བ་ལ་སོགས་པ་རྒྱལ་སྲས་མཁས་པ་ཆེན་པོ་དེ་དག་ཀུན་གྱིས་ཇི་ལྟར་བསླབ་པའི་རྗེས་སུ་བདག་གིས་ཀྱང་སློབ་པར་བྱེད་ཅིང༌། བཟང་པོ་སྤྱོད་པ་འདོན་པ་ལ་སོགས་པའི་དགེ་བའི་རྩ་བ་འདི་དག་ཐམས་ཅད་རབ་ཏུ་བསྔོ་བར་བགྱི་ཞེས་པའོ། །

**གསུམ་པ་དེ་བཞིན་གཤེགས་པའི་རྗེས་སུ་བསྔོ་བ་ནི།**

དུས་གསུམ་གཤེགས་པའི་རྒྱལ་བ་ཐམས་ཅད་ཀྱིས། །བསྔོ་བ་གང་ལ་མཆོག་ཏུ་བསྔགས་པ་དེས། །བདག་གི་དགེ་བའི་རྩ་བ་འདི་ཀུན་ཀྱང༌། །བཟང་པོ་སྤྱོད་ཕྱིར་རབ་ཏུ་བསྔོ་བར་བགྱི། །

དུས་གསུམ་གཤེགས་པའི་རྒྱལ་བ་ཞེས་སོགས་ཚིགས་བཅད་གཅིག་གིས་སྟོན། དུས་གསུམ་དུ་གཤེགས་པའི་རྒྱལ་བ་སངས་རྒྱས་བཅོམ་ལྡན་འདས་ཐམས་ཅད་ཀྱིས་བསྔོ་བའི་ཚུལ་གང་ལ་མཆོག་ཏུ་བསྔགས་པ་ནི། དགེ་བའི་རྩ་བ་རྣམས་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ལ་སྲིད་པ་ཇི་སྲིད་གནས་ཀྱི་བར་དུ་བླ་ན་མེད་པའི་ཕན་པ་དང་བདེ་བའི་དགའ་སྟོན་སྤེལ་བར་བྱ་བའི་ཕྱིར་དུ་བྱང་ཆུབ་མཆོག་གི་གོ་འཕང་འཐོབ་པའི་རྒྱུར་བསྔོ་བ་ཡིན། ཚུལ་དེ་ལྟར་དུ་བདག་གིས་ཀྱང་བཟང་པོ་སྤྱོད་པའི་སྨོན་ལམ་འདོན་པ་ལ་སོགས་པའི་དགེ་བའི་རྩ་བ་འདི་དག་ཀུན་ཀྱང་ཀུན་ཏུ་བཟང་པོའི་སྤྱོད་པའི་སྒོ་ནས་བྱང་ཆུབ་ཆེན་པོ་འཐོབ་པའི་རྒྱུར་རབ་ཏུ་བསྔོ་བར་བགྱི་ཞེས་པ་སྟེ། ཤཱཀྱ་བཤེས་གཉེན་གྱིས་བསྔོ་བ་གང་ལ་ཞེས་པའི་དོན་འཁོར་གསུམ་མི་དམིགས་པའི་ཚུལ་གྱིས་བསྔོ་བ་ལ་བཤད་ཅིང༌། འཇམ་དཔལ་དཔའ་བོ་ཞེས་སོགས་ཚིགས་བཅད་འདི་གཉིས་ཀྱི་ནང་དུ་སྔར་བཤད་པའི་སྨོན་ལམ་ཐམས་ཅད་འདུ་བར་མགོན་པོ་ཞི་བ་ལྷས་གསུངས་པའོ། །

**བཞི་པ་སྒྲིབ་པ་སྤངས་ཤིང་དག་པའི་ལུས་རྟེན་ཁྱད་པར་ཅན་གཟུང་བ་ནི།**

བདག་ནི་འཆི་བའི་དུས་བྱེད་གྱུར་པ་ན། །སྒྲིབ་པ་ཐམས་ཅད་དག་ནི་ཕྱིར་བསལ་ཏེ། །མངོན་སུམ་སྣང་བ་མཐའ་ཡས་དེ་མཐོང་ནས། །བདེ་བ་ཅན་གྱི་ཞིང་དེར་རབ་ཏུ་འགྲོ། །དེར་སོང་ནས་ནི་སྨོན་ལམ་འདི་དག་ཀྱང༌། །ཐམས་ཅད་མ་ལུས་མངོན་དུ་འགྱུར་བར་ཤོག །དེ་དག་མ་ལུས་བདག་གིས་ཡོངས་སུ་བཀང༌། །འཇིག་རྟེན་ཇི་སྲིད་སེམས་ཅན་ཕན་པར་བགྱི། །

བདག་ནི་འཆི་བའི་ཞེས་སོགས་ཚིགས་བཅད་གཉིས་ཀྱིས་སྟོན། དགེ་བའི་རྩ་བ་འདི་དག་ལ་བརྟེན་ནས་བདག་འཆི་བའི་དུས་བྱེད་པར་འགྱུར་བ་སྟེ། རྟེན་འདི་འདོར་བ་ལ་མངོན་དུ་ཕྱོགས་པའི་ཚེ་མཚམས་མེད་པ་ལ་སོགས་པའི་ལས་ཀྱི་སྒྲིབ་པ་དང་ལོག་པར་ལྟ་བ་ལ་སོགས་པའི་ཉོན་མོངས་པའི་སྒྲིབ་པ་དང༌། རྟེན་དེ་ལ་བདེན་པ་མཐོང་བའི་སྐལ་བ་མེད་པའི་རྣམ་སྨིན་གྱི་སྒྲིབ་པ་སྟེ། སྒྲིབ་པ་རྣམ་པ་གསུམ་པོ་ཐམས་ཅད་ཕྱིར་བསལ་བ་སྟེ་རྒྱང་རིང་དུ་དོར་ནས། འཆི་བའི་ཚེ་བདག་གི་མིག་གི་དབང་པོའི་མངོན་སུམ་གྱི་སྤྱོད་ཡུལ་དུ་རྒྱལ་བ་སྣང་བ་མཐའ་ཡས་ཏེ་འོད་དཔག་ཏུ་མེད་པ་སྲས་ཀྱི་ཐུ་བོ་གཉིས་ལ་སོགས་པའི་འཁོར་གྱིས་བསྐོར་བ་ལེགས་པར་མཐོང་ཞིང་དེ་ཉིད་ཀྱི་ཐུགས་རྗེ་དང་བདག་གི་སྨོན་ལམ་གྱི་མཐུ་ལས་ཤི་འཕོས་མ་ཐག་བདེ་བ་ཅན་གྱི་ཞིང་དུ་རབ་ཏུ་སྟེ་ཐོགས་པ་མེད་པར་འགྲོ་ཞང༌། དེར་སོང་ནས་ཀྱང་སྨོན་ལམ་གྱི་དབང་གིས་ཡིད་ཀྱི་རང་བཞིན་གྱི་ལུས་ཡོངས་སུ་དག་པ་བླངས་ནས། གོང་དུ་བཤད་པའི་སྨོན་ལམ་ཆེན་པོ་བཅུ་ལ་སོགས་པ་འདི་དག་ཐམས་ཅད་ཀྱི་དོན་མངོན་དུ་འགྱུར་བར་ཤོག་ཅིག །དེ་ལྟར་མངོན་དུ་གྱུར་ནས་སྨོན་ལམ་དེ་དག་གི་དོན་མ་ལུས་པ་བདག་གིས་ཡོངས་སུ་བཀང་བ་སྟེ་རྫོགས་པར་བྱས་ནས་འཇིག་རྟེན་དེ་འཁོར་བ་ཇི་སྲིད་མ་སྟོང་གི་བར་དུ་སེམས་ཅན་ཐམས་ཅད་ལ་གནས་སྐབས་དང་མཐར་ཐུག་གི་ཕན་པ་སྒྲུབ་པར་བགྱི་ཞེས་པའོ། །

**ལྔ་པ་ལུང་བསྟན་འཐོབ་པ་དང་སེམས་ཅན་གྱི་དོན་སྒྲུབ་པ་ནི།**

རྒྱལ་བའི་དཀྱིལ་འཁོར་བཟང་ཞིང་དགའ་བ་དེར། །པདྨོ་དམ་པ་ཤིན་ཏུ་མཛེས་ལས་སྐྱེས། །སྣང་བ་མཐའ་ཡས་རྒྱལ་བས་མངོན་སུམ་དུ། །ལུང་བསྟན་པ་ཡང་བདག་གིས་དེར་ཐོབ་ཤོག །དེར་ནི་བདག་གིས་ལུང་བསྟན་རབ་ཐོབ་ནས། །སྤྲུལ་པ་མང་པོ་བྱེ་བ་ཕྲག་བརྒྱ་ཡིས། །བློ་ཡི་སྟོབས་ཀྱིས་ཕྱོགས་བཅུ་རྣམས་སུ་ཡང༌། །སེམས་ཅན་རྣམས་ལ་ཕན་པ་མང་པོ་བགྱི། །

རྒྱལ་བའི་དཀྱིལ་འཁོར་ཞེས་སོགས་ཚིགས་བཅད་གཉིས་ཀྱིས་སྟོན། རྒྱལ་བ་འོད་དཔག་མེད་ཀྱི་དཀྱིལ་འཁོར་ཏེ་དག་པའི་ཞིང་ཁམས་དང་འཁོར་གྱི་དཀྱིལ་འཁོར་ཡོངས་སུ་རྫོགས་པའི་གནས་སྨོན་ལམ་གྱི་མཐུ་ལས་གྲུབ་པའི་བཟང་ཞིང་ཚོགས་གཉིས་དང་ཐེག་པ་ཆེན་པོའི་ཆོས་ཀྱི་འབྱོར་བ་རླབས་ཆེ་བའི་ཉམས་དགའ་བ་དེར་རིན་ཆེན་སྣ་བདུན་གྱི་པདྨོ་དམ་པ་འོད་ཟེར་སྣ་ཚོགས་ཀྱི་ཕྲེང་བས་མཛེས་པར་བྱས་པའི་སྦུབས་ལས་ཐོགས་པ་མེད་པར་རྫུས་ཏེ་སྐྱེས་ཤིང་སྣང་བ་མཐའ་ཡས་ཏེ་རྒྱལ་བ་འོད་དཔག་མེད་ཀྱིས་ཞལ་མངོན་སུམ་དུ་བསྟན་ནས་ཕྱག་གཡས་པ་བདག་གི་མགོ་ལ་བཞག་སྟེ། རིགས་ཀྱི་བུ་ཁྱོད་འཇིག་རྟེན་གྱི་ཁམས་འདི་འདྲ་ཞིག་ཏུ་འཚང་རྒྱ་བར་འགྱུར་རོ་ཞེས་བླ་མེད་བྱང་ཆུབ་མཆོག་ཏུ་ལུང་བསྟན་པ་ཡང་དག་གིས་དེར་ཐོབ་པར་ཤོག་ཅིག་ཅེས་པ་དང༌། གནས་དེར་ནི་དེ་ལྟ་བུའི་ཚུལ་གྱིས། བདག་གིས་ལུང་སྟོན་པ་རབ་ཏུ་ཐོབ་ནས་སྐད་ཅིག་དེ་ཉིད་ལ་རྫུ་འཕྲུལ་གྱི་སྤྲུལ་པའི་ལུས་རབ་ཏུ་མང་པོ་སྟེ་བྱེ་བ་ཕྲག་བརྒྱ་ལ་སོགས་པ་འགྱེད་པར་བྱེད་ཅིང༌། དེ་ལྟ་བུའི་སྤྲུལ་པའི་ལུས་དེ་དག་གི་ཀྱང་ཐབས་དང་ཤེས་རབ་ཕ་རོལ་ཏུ་ཕྱིན་པའི་བློ་གྲོས་ཀྱི་སྟོབས་ཀྱིས་ཕྱོགས་བཅུ་རྣམས་སུ་ཡང་མཐའ་ཡས་པའི་སེམས་ཅན་རྣམས་ལ་བླ་མེད་བྱང་ཆུབ་མཆོག་ལ་འགོད་པའི་ཕན་པ་བསྒྲུབ་པ་རྣམ་པར་ཐར་པའི་སྒོ་མང་པོས་བགྱིད་པར་ཤོག་ཅིག་ཅེས་པའོ། །

བཟང་པོ་སྤྱོད་པའི་སྨོན་ལམ་བཏབ་པ་ཡི། །དགེ་བ་ཅུང་ཟད་བདག་གིས་ཅི་བསགས་པ། །དེས་ནི་འགྲོ་བའི་སྨོན་ལམ་དགེ་བ་རྣམས། །སྐད་ཅིག་གཅིག་གིས་ཐམས་ཅད་འབྱོར་བར་ཤོག །བཟང་པོ་སྤྱོད་པ་ཡོངས་སུ་བསྔོས་པ་ལས། །བསོད་ནམས་མཐའ་ཡས་དམ་པ་གང་ཐོབ་དེས། །འགྲོ་བ་སྡུག་བསྔལ་ཆུ་བོར་བྱིང་བ་རྣམས། །འོད་དཔག་མེད་པའི་གནས་རབ་ཐོབ་པར་ཤོག །

བཟང་པོ་སྤྱོད་པའི་སྨོན་ལམ་བཏབ་པ་ཡི། །ཞེས་སོགས་ཚིགས་བཅད་གཉིས་ནི། ཕྱོགས་གླང་སོགས་ཀྱི་འགྲེལ་པར་མི་འབྱུང་ལ། ཤཱཀྱ་བཤེས་གཉེན་གྱི་འགྲེལ་པར་འབྱུང་ཡང་འགྱུར་ཅུང་ཟད་མི་འདྲ་བར་སྣང་ངོ༌། །

དོན་ནི་བཟང་པོ་སྤྱོད་པའི་སྨོན་ལམ་འདི་བཏབ་པ་སྟེ། གཞུང་བཏོན་པ་དང་དོན་སེམས་པ་སོགས་ལ་བརྟེན་ནས་སྒོ་གསུམ་གྱི་དགེ་བ་བདག་གིས་ཅུང་ཟད་བསགས་པ་ཇི་སྙེད་ཅིག་ཡོད་པ་དེའི་མཐུ་ལས། ཕྱོགས་བཅུའི་འགྲོ་བ་རྣམས་ཀྱིས་དཀར་པོའི་ཕྱོགས་དང་མཐུན་པའི་སྨོན་ལམ་དགེ་བ་འདེབས་པར་བྱེད་པ་ཇི་སྙེད་ཅིག་ཡོད་པ་དེ་རྣམས་སྐད་ཅིག་གཅིག་གིས་ཐམས་ཅད་འབྱོར་པ་སྟེ། ཆོས་མཐུན་གྱི་རེ་བའི་དོན་རྣམས་ད་ལྟ་ཉིད་དུ་འགྲུབ་པར་ཤོག་ཅིག་ཅེས་པ་དང༌། ཀུན་ཏུ་བཟང་པོ་སྤྱོད་པའི་སྨོན་ལམ་འདོན་པ་དང་སེམས་པའི་དགེ་རྩ་བླ་མེད་བྱང་ཆུབ་ཏུ་བསྔོ་བ་འདི་ཡིས་བདག་གིས་བསོད་ནམས་དམ་པ་སྟེ། འཇིག་རྟེན་པའི་དགེ་བ་གཞན་ལས་མཆོག་ཏུ་གྱུར་པ་དང་མཐའ་ཡས་པ་སྟེ། ནམ་མཁའ་ཇི་སྲིད་གནས་ཀྱི་བར་དུ་ཟད་མི་ཤེས་པའི་བསོད་ནམས་ཀྱི་ཚོགས་གང་ཐོབ་པ་དེའི་མཐུས། ལས་ཉོན་གྱི་དབང་གིས་འཁོར་བ་སྡུག་བསྔལ་གྱི་ཆུ་བོ་ཆེན་པོར་རབ་ཏུ་བྱིང་སྟེ། ནུབ་པར་གྱུར་ནས་རྒུད་པ་ཀུན་གྱིས་ཉམ་ཐག་པར་གྱུར་པའི་འགྲོ་བ་འདི་རྣམས། སྡུག་བསྔལ་གྱི་རྒྱ་མཚོ་དེ་ལས་མྱུར་བ་ཉིད་དུ་ཐར་ནས། མགོན་པོ་འོད་དཔག་མེད་ཀྱི་ཐུགས་རྗེ་དང་སྨོན་ལམ་ལས་གྲུབ་པའི་གནས་རབ་སྟེ། ཞིང་ཁམས་མཆོག་ཏུ་སྐྱེ་བ་འཛིན་པ་ལ་སོགས་པའི་ཡོན་ཏན་གྱི་ཚོགས་རྒྱ་མཚོ་ལྟ་བུ་འཐོབ་པར་ཤོག་ཅིག་ཅེས་པའོ། །

སྨོན་ལམ་རྒྱལ་པོ་འདི་དག་མཆོག་གི་གཙོ། །མཐའ་ཡས་འགྲོ་བ་ཀུན་ལ་ཕན་བྱེད་ཅིང༌། །ཀུན་ཏུ་བཟང་པོས་བརྒྱན་པའི་གཞུང་གྲུབ་སྟེ། །ངན་སོང་གནས་རྣམས་མ་ལུས་སྟོངས་པར་ཤོག །

སྨོན་ལམ་རྒྱལ་པོ་འདི་དག་མཆོག་གི་གཙོ། །ཞེས་པའི་ཚིགས་བཅད་འདི་ལོ་ཆེན་བཻ་རོ་ཙ་ནཱའི་འགྱུར་གྱི་སྨོན་ལམ་དུ་མཛད་པ་ཡིན་གྱིས། མདོ་ཚིག་དངོས་མིན་ཞིང་དོན་ནི་བཟང་པོ་སྤྱོད་པའི་སྨོན་ལམ་གྱི་རྒྱལ་པོའི་གཞུང་འདི་དག་ནི་བཅོམ་ལྡན་འདས་ཉིད་ཀྱི་གསུངས་པས་བྱིན་རླབས་ཆེ་བ་དང༌། བྱང་ཆུབ་སེམས་དཔའི་སྨོན་ལམ་ཐམས་ཅད་འདུ་བས་དོན་ཤིན་ཏུ་ཆེ་བས་ན་སྨོན་ལམ་ཐམས་ཅད་ཀྱི་ནང་ནས་མཆོག་སྟེ་གཙོ་བོར་གྱུར་པ་ཡིན་ལ། གཞུང་འདི་འདོན་པ་དང་སེམས་པ་དང༌། འཆང་བ་ལ་སོགས་པའི་སྒོ་ནས་མཐའ་ཡས་པའི་འགྲོ་བ་ཀུན་ལ་ཕན་པར་བྱེད་ཅིང༌། ཀུན་ཏུ་བཟང་པོའི་སྤྱོད་པས་ཡོངས་སུ་བརྒྱན་པའི་གཞུང་སྟེ་ཚུལ་ཡོངས་སུ་གྲུབ་པ་སྟེ་རྒྱས་པར་བྱས་ནས་ངན་སོང་གི་མཚོན་པའི་འཁོར་བའི་རྒྱུད་རྣམས་ཡོངས་སུ་སྟོངས་པར་གྱུར་ཏེ། བླ་ན་མེད་པའི་བྱང་ཆུབ་ཀྱི་བདེ་བས་སེམས་ཅན་ཐམས་ཅད་ཀྱི་རེ་བ་མྱུར་དུ་སྐོང་བར་ཤོག་ཅིག་ཅེས་པའོ། །

དེ་ལྟར་བཟང་པོ་སྤྱོད་པའི་སྨོན་ལམ་འདི་ནི་དོན་ཤིན་ཏུ་རྒྱ་ཆེ་ཞིང་བྱིན་རླབས་ཀྱང་ཤིན་ཏུ་ཆེ་ལ་དོན་ཚུལ་བཞིན་དུ་སེམས་པ་ལྟ་ཞོག །གཞུང་གི་ཚིག་བཏོན་པ་ཙམ་ལ་ཡང་ཕན་ཡོན་བསམ་གྱིས་མི་ཁྱབ་པ་ཞིག་འབྱུང་བར་བཅོམ་ལྡན་འདས་ཀྱི་བཀའ་ཚད་མས་གསུངས་པ་ནམ་ཡང་བསླུ་བ་མི་སྲིད་པས། ཡིད་ཆེས་པའི་སྒོ་ནས་ཉམས་སུ་ལེན་པ་ལ་འབད་པར་བྱས་ན། རྟེན་བཟང་པོ་ཐོབ་པ་དོན་ལྡན་དུ་བྱེད་པའི་ཐབས་མཆོག་ཏུ་གྱུར་པ་ཡིན་ནོ། །

སྨྲས་པ། བགྲང་ཡས་རྒྱལ་དང་རྒྱལ་བའི་སྲས་རྣམས་ཀྱི། །སྤྱོད་དང་སྨོན་ལམ་རྒྱ་མཚོ་ལྟ་བུ་རྣམས། །མ་ཚང་མེད་པར་བསྡུས་པའི་གཞུང་མཆོག་འདི། །འཇིག་རྟེན་གསུམ་གྱི་རིན་ཆེན་གཅིག་པུར་གྲགས། །ལས་ཀྱི་དབང་གིས་དུས་ཀྱི་མཐའ་འདིར་སྐྱེས། །དགེ་སྡིག་སྣ་ཚོགས་མྱོང་བས་ཡིད་སྐྱོ་ཡང༌། །རྨད་བྱུང་ཐེག་མཆོག་ལམ་བཟང་འདིར་ཕྲད་པ། །བསམ་གྱིན་སྐལ་བ་བཟང་སྙམ་སྤྲོ་བ་འཕེལ། །དྲི་མེད་བསྟན་དང་མཇལ་བའི་བློ་ལྡན་དག །མནོག་ཆུང་བྱ་བའི་གཡེང་བ་རྒྱང་བསྲིངས་ནས། །བསྟན་པའི་སྙིང་པོ་སྒྲུབ་ལ་འབུངས་ཤིག་ཅེས། །བདག་གི་ཐལ་མོ་སྦྱར་ནས་གསོལ་བ་འདེབས། །ཐུབ་པའི་དགོངས་པ་ཆེས་ཆེར་ཟབ་ཅིང་ཕྲ། །བདག་ནི་བྱིས་པའི་ནང་ན་བྱིས་པ་སྟེ། །དེ་ཕྱིར་མདོ་དོན་ལོག་པར་བཤད་པའི་སྐྱོན། །ཅི་མཆིས་རྒྱལ་བ་སྲས་བཅས་སྤྱན་སྔར་འཆགས། །ཚུལ་འདིར་འབད་ལས་དགེ་བ་གང་བསགས་དེས། །བདག་དང་འགྲོ་རྣམས་རིང་པོར་མི་ཐོགས་པར། །ཀུན་བཟང་སྤྱོད་པ་རྒྱ་མཚོའི་མཐར་སོན་ཏེ། །ཐུབ་ཆེན་དཔའ་བོ་ཆེན་པོའི་གནས་ཐོབ་ཤོག །

ཅེས་འཕགས་པ་བཟང་པོ་སྤྱོད་པའི་སྨོན་ལམ་གྱི་རྣམ་པར་བཤད་པ་ཀུན་ཏུ་བཟང་པོའི་དགོངས་པ་གསལ་བར་བྱེད་པའི་རྒྱན་ཞེས་བྱ་བ་འདི་ནི། དཔལ་ལྡན་སྨད་རྒྱུད་པའི་དགེ་བཤེས་བླ་མ་ཞབས་དྲུང་ཤེས་རབ་བསྟན་དར་གྱིས་ཡང་དང་ཡང་དུ་བསྐུལ་བ་དང༌། ཆོས་འདི་ལ་མོས་པའི་མཆོག་དམན་དུ་མ་ལ་ཕན་པར་འདོད་པའི་བསམ་པས་ཀུན་ནས་བསླངས་ཏེ་ཐེག་པ་མཆོག་གི་གསུང་རབ་ལ་སྦྱངས་པ་ཅུང་ཟད་བྱས་པར་རློམས་པའི་ལྕང་སྐྱ་རོལ་པའི་རྡོ་རྗེ་དགེ་སློང་ཡེ་ཤེས་བསྟན་པའི་སྒྲོན་མེས་སྦྱར་བའི་ཡི་གེ་པ་ནི་དཔྱོད་ལྡན་དགེ་ཚུལ་དགེ་ལེགས་ནམ་མཁས་བགྱིས་པའོ། །འདིས་ཀྱང་བསྟན་པ་དང་སེམས་ཅན་ཐམས་ཅད་ལ་ཕན་ཐོགས་པར་གྱུར་ཅིག། །།